[[Az LMP képviselői szórólapot tartalmazó, „Pótdíjfizetési felszólítás” feliratú piros műanyag tasakot helyeznek a kormánypárti képviselők asztalára.]] Tisztelt Országgyűlés! Az Országgyűlés tavaszi ülésszakának 11. ülésnapját megnyitom. Tájékoztatom önöket, hogy az ülés vezetésében Földi László és Arató Gergely jegyző urak lesznek segítségemre.Köszöntöm kedves vendégeinket és mindenkit, aki figyelemmel kíséri munkánkat. Tisztelt Országgyűlés! Bejelentem, hogy Hegedűs Lorántné képviselő asszony arról tájékoztatta az Országgyűlés elnökét, hogy 2019. március 21-én képviselői mandátumáról lemondott. Bejelentem, hogy az országgyűlési képviselők létszáma jelenleg 198 fő. Tisztelt Országgyűlés! A mai napon napirend előtti felszólalásokkal kezdjük munkánkat. Ezt követően körülbelül 12 óra 30 perctől 14 óráig a kérdésekre, majd 14 órától 15 óráig az azonnali kérdések és válaszok órájára kerül sor. Napirend utáni felszólalásokkal fejezzük be az Országgyűlés ülését. Tisztelt Országgyűlés! A mai napon a kormány nevében felszólalásra jelentkezett Szijjártó Péter külgazdasági és külügyminiszter úr: „A globális migrációs csomag jogilag kötelezővé tétele” címmel. Miniszter úr, öné a szó.
Köszönöm a szót. Tisztelt Elnök Úr! Tisztelt Képviselőtársaim! A mai napon azért kértem szót, hogy tájékoztassam önöket arról, hogy Brüsszelben titkos tervek készítése zajlik azzal a céllal, hogy a Magyarország által tavaly decemberben New Yorkban elutasított ENSZ globális migrációs csomagját jogilag kötelezővé tegyék. Ez azért egy rendkívül súlyos kérdés, mert a globális migrációs csomag a legveszélyesebb dokumentum, amely a migráció ügyében az elmúlt években született. A legveszélyesebb azért, mert ez a dokumentum azt a célt tűzte ki, hogy globálisan is legalizálják az illegális migrációt. Ez a dokumentum alapvető emberi jogként tünteti fel a migrációt, ami nyilvánvalóan nem igaz. A nemzetközi jog nem ismeri azt az alapvető emberi jogot, hogy valaki felkel reggel, rábök a térképre, hogy hol szeretne élni, majd annak érdekében, hogy odajusson, országok határainak tucatjait sérti meg. Ráadásul a globális migrációs csomag azt mondja, hogy definíciószerűen minden országnak a világon vagy kiindulási vagy tranzit- vagy célországgá kell válnia a migráció vonatkozásában, és teljes mértékben figyelmen kívül hagyja azon országok jogát, akik ezen háromból egyet sem kívánnak választani.Emlékeztetünk arra, hogy a globális migrációs csomag vitája során azzal próbáltak altatni minket, hogy ez egy jogilag nem kötelező érvényű dokumentum, azonban az Európai Bizottság jogi szolgálata által készített dokumentum került nyilvánosságra az elmúlt hetekben, amely lebuktatta a brüsszeli törekvéseket, és világossá tette, hogy komoly munka zajlik Brüsszelben annak érdekében, hogy megtalálják a jogalapot arra, hogy a globális migrációs csomagot kötelezővé tegyék. Ez a jogi anyag a következő utalásokat tartalmazza. Már csak az, hogy az ENSZ Közgyűlése elfogadta a globális migrációs csomagról szóló dokumentumot, ezzel megteremtette a globális csomag jogi hatásait az Európai Unió jogrendjére. Aztán azt írják, hogy a globális migrációs csomag elfogadása jogi hatásokkal bír az Európai Unió fejlesztési politikájára, vagyis hogy a globális migrációs csomag alapján kellene meghatározni azt, hogy az Európai Unió az európai adófizetők pénzéből a világ mely pontján milyen fejlesztéseket hajt végre. Aztán az Európai Bizottság Jogi Szolgálata ebben a nyilvánosságra nem szánt dokumentumban azt írja, hogy a globális migrációs csomagnak jogi hatásai vannak, ezáltal lehetővé válik, vagy alkalmassá teszi a csomagot arra, hogy döntően befolyásolják az Európai Unió jogalkotásának tartalmát. Azt is írják ebben a dokumentumban, hogy az Európai Unió tagállamainak hozzá kell járulniuk az Európai Unió céljainak eléréséhez, köztük a globális migrációs csomag végrehajtásához. Tisztelt Hölgyeim és Uraim! Mindez azt mutatja tehát, hogy miután az Európai Unió azzal fenyegetőzött, hogy akik nemmel szavaznak a globális migrációs csomagra, majd mindenfajta eljárások alá kerülnek, aztán végül kilencen nem szavaztuk meg persze ezt a dokumentumot az EU-tagországok közül, utána azzal akartak altatni minket, hogy ez jogilag úgysem lesz kötelező, tehát teljesen fölösleges ellene menni. Most pedig átléptünk a titkos tervek alkotásának fázisába, amikor arra készülnek Brüsszelben, hogy mégiscsak valahogy, valamilyen hajánál fogva előrángatott módon olyan jogi értelmezést találjanak, amellyel mégiscsak kötelezővé tehetik a globális migrációs csomag végrehajtását még azon országok számára is, mint Magyarország, amely öt másik országgal együtt nemmel szavazott a globális migrációs csomagra. Tisztelt Hölgyeim és Uraim! Tisztelt Képviselőtársaim! Tisztelt Elnök Úr! Mindez azt jelenti, hogy a migrációval kapcsolatos brüsszeli vitáknak egyáltalán nem értünk még a végére, sőt most egy új csata kezdődik Brüsszelben a titkos bevándorláspárti tervek alkotásával szemben. Azonban szeretném önöket biztosítani arról, hogy Magyarország Kormánya ezt a csatát is meg fogja vívni, és minden egyes nyomásgyakorlás dacára és minden egyes titkos tervkészítés dacára Magyarország Kormánya a globális migrációs csomag egyetlenegy pontját sem fogja végrehajtani Magyarországon, mert az Magyarországra és a magyar emberekre nézvést rendkívül veszélyes lenne. Nem hajtjuk végre tehát a globális migrációs csomag egyetlen pontját sem, és nem engedjük, hogy Magyarország bevándorlóországgá váljon. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Most a frakciók kétperces időkeretben reagálhatnak miniszter úr felszólalására. Megadom a szót elsőként Zsigmond Barna Pál képviselő úrnak, Fidesz-képviselőcsoport.
Tisztelt Miniszter Úr! Tisztelt Elnök Úr! Tisztelt Ház! Köszönöm miniszter úrnak azt a harcot, amit a nemzetközi porondon vív a magyar emberek érdekében. Nehéz időket élünk, Brüsszel titokban a világ legveszélyesebb migrációs csomagját akarja kötelezővé tenni. Az elmúlt napokban az egyik legnagyobb brüsszeli hazugság derült ki, kiszivárgott Brüsszel titkos terve, amely alapján bevándorlókat telepítenének Magyarországra. A Bizottság az emberek háta mögött kötelezővé akarja tenni az ENSZ globális migrációs csomagját, azt a csomagot, amit Magyarország nyolc további uniós országgal együtt elutasított. Ez az a csomag, amelyről korábban azt mondták a bevándorláspárti erők, hogy nem kötelező, most mégis kötelezővé szeretnék tenni. Az ENSZ migrációs paktuma egy elhibázott dokumentum, amely serkenteni akarja a migrációt. Aki a dokumentumot aláírta, nagyon súlyos kockázatot von saját állampolgárai fejére. A dokumentumban olyan kérdéseket emeltek a nemzetközi jogba, amelyek ellentétesek a magyar emberek érdekeivel. A magyar kormány nem írta alá a dokumentumot, és már akkor felhívta a közvélemény figyelmét a paktum veszélyeire. A magyar kormány több alkalommal is felhívta a magyar emberek figyelmét arra, hogy jogunk van tudni, mire készül Brüsszel: gyengíteni akarják a tagállamok határvédelmi jogait, migránsvízummal és pénzzel feltöltött bankkártyákkal könnyítenék a bevándorlást, és a fejlesztési forrásokat a migráció támogatására akarják átcsoportosítani. Sajnálatos módon a magyarországi ellenzék a bevándorláspárti brüsszeli elit oldalára áll, és több alkalommal is kifejtették álláspontjukat, hogy bevándorlókat akarnak Magyarországra telepíteni. Tisztelt Ház! Meg kell mutatni a brüsszelieknek, hogy Magyarországon az történik, amit a magyar emberek akarnak. Mi nem vagyunk hajlandók azt csinálni, amit Brüsszel diktál, ha az a magyaroknak nem jó. A Fidesz, ahogy eddig is, ezután is kiáll a magyar emberekért, és kérjük a kormányt, hogy tegyen meg mindent azért, hogy Magyarországra ne telepítsenek bevándorlókat. [[11.10]] Ezúton is arra kérjük a magyar embereket, hogy május 26-án vegyenek részt az európai parlamenti választáson, és meg kell mutatni a brüsszelieknek, hogy azt, hogy mi történik Magyarországon, a magyarok döntik el, és nem a brüsszeliek vagy Soros szervezetei. Köszönöm a szót. [[Taps a kormánypártok soraiban.]]
Köszönöm, képviselő úr. Tisztelt Országgyűlés! Megadom a szót Gyöngyösi Márton frakcióvezető úrnak, a Jobbik képviselőcsoportjából.
Köszönöm a szót. Tisztelt Elnök Úr! Tisztelt Miniszter Úr! Úgy látom, hogy szintet léptünk, most itt már összeesküvés-elméletekről és titkos tervekről beszélünk. A migráció valóban egy fontos ügy, és küzdeni kell ellene, de az a rossz hírem van, hogy önök csak szavakban és nem tettekben küzdenek a migrációval szemben igen, miniszter úr. Úgy gondolom, hogy önök semmit nem tesznek érdemben azért, hogy Magyarországot megvédjék a migrációs veszélytől. Az önök politikája az, ami veszélyes, nem az, ami Brüsszelben zajlik. Brüsszelben diplomáciát kellene folytatni, és tárgyalni kellene arról, hogy egy globális kihívással szemben hogyan védjük meg a saját országunkat és a hazánkat egy valós migrációs veszélytől. De amíg önök csak beszélnek róla, addig az önök Statisztikai Hivatala kiadja azt az adatot, hogy 86 ezer migránst telepítettek le önök Magyarországon az elmúlt években letelepedési államkötvényekkel és más úton-módon. Nemrégiben az osztrák bevándorlási hivatal kiadta azt az adatot, amely szerint 2016-ban és 2017-ben, azaz egy évvel a kerítés megépülését követően 15 ezer illegális bevándorló lépte át az osztrák-magyar határt, miközben önök egy olyan kampányt folytatnak, amely azon hazugság köré épül [[Halász János közbeszól.]] , hogy önök megvédték a migrációtól Magyarországot. Kérdezem én: ha a határzár valóban védi az európai civilizációt és Magyarországot, akkor 15 ezer migráns hogy a fenébe’ megy át a magyar-osztrák határon két év alatt? Tisztelt Miniszter Úr! Én úgy gondolom, hogy önnek külügyminiszterként az lenne a feladata, hogy Brüsszelben a magyar nemzeti érdekeket védi, és azok mellett határozottan kiáll. Ebbe beletartozik az is, hogy amikor az Európai Unió próbál közös megoldásokat találni arra, hogy egy, a civilizációnkat fenyegető veszéllyel szemben fellépjen, akkor ön ebben partner; akkor, amikor a Frontexnek a javaslatáról van szó; vagy akkor, amikor az afrikai kontinenssel arról próbál az Európai Unió megállapodni, hogy hogyan lehet a migránsokat ott tartani [[Az elnök a csengő megkocogtatásával jelzi az időkeret leteltét.]] nem pedig ide átúsztatni az európai kontinensre. Önök felelőtlenek [[Az elnök ismét csenget.]] , kérem, hogy a diplomáciát…
Képviselő úr, köszönjük…
…vegyék komolyabban, és a külpolitikát is. Köszönöm. [[Taps a Jobbik és az LMP soraiban.]]
Tisztelt Országgyűlés! Megadom a szót az MSZP képviselőcsoportjából Hiller István képviselő úrnak, az Országgyűlés alelnökének. Parancsoljon, alelnök úr!
Tisztelt Miniszter Úr! Képviselő Asszonyok és Képviselő Urak! Tisztelt Elnök Úr! Érdemes ebben a vitában néhány tényre felhívni a figyelmet a Fidesz tisztelt képviselőjének véleménye után. Az Európai Unió, tisztelt képviselő úr, nekünk nem ellenségünk, merthogy a hazánk az Európai Unió tagja. Ezért ne az Európai Uniótól akarja megvédeni a hazánkat, inkább egy aktív diplomáciával jobban kellene a magyar érdekeket képviselni az Európai Unión belül! Talán az irányt el tetszett téveszteni, mert az semmiképpen sem egy helyes külpolitika, ha a szövetségesünket ellenségnek tekintjük, keletre nézve meg a számunkra nem szövetséges országot a barátunknak tekintjük. Tehát erre ebben a vitában felhívni a figyelmet érdemes; mint ahogy arra is, hogy a 2018. december 19-ei szavazáson az Egyesült Államok, Izrael, Magyarország, Lengyelország és Csehország szavazott a beadott határozati javaslat ellen, ami jogilag nem kötelező erejű, és egyébként még ha az lenne vagy azt akarták volna, akkor sem, mint ahogy az Egyesült Államok, a Biztonsági Tanács állandó tagja egy vétóval mint tette ezt ő vagy más állandó tagállamok ezt megakadályozhatta volna. Harmadrészt tényként érdemes leszögezni, hogy az MSZP nem akarja lebontani a kerítést mindaddig, amíg a magyar emberekben félelem él. Azt is érdemes elmondani, hogy a migrációs nyomás csökkent, a mi határunkon is meg egyébként tengeri határokon is; és azt is, hogy az Európai Unió és Törökország közötti szerződés ehhez nagyban hozzájárult. Ugyanakkor minden olyan kampányt, amely félelmet kelt, elítélünk úgy látom egyébként, nemcsak mi és nemcsak az a pártcsalád, ahova mi tartozunk, hanem az a pártcsalád is, ahova egyébként önök, legalábbis jogilag, még tartoznak. Ezek azok a tények, amelyeket ebben a vitában elmondani érdemes. Köszönöm szépen.
Köszönöm szépen, alelnök úr. Tisztelt Országgyűlés! Megadom a szót Arató Gergely képviselő úrnak, Demokratikus Koalíció. Parancsoljon!
Tisztelt Ház! Kezdjük a tényekkel! [[Dr. Rétvári Bence: Na! Listavezetőtök?]] Az ENSZ migrációs csomagjának 7. pontja kimondja, hogy ez egy jogilag nem kötelező dokumentum. A 15. pontja kimondja, hogy a nemzeti szuverenitáson és a nemzetek által irányított bevándorlási politikák tiszteletén alapul. A 27. pontja kimondja, hogy a csomag célja a határok védelme és az irreguláris, azaz szabálytalan migráció megállítása. Másodszor: a Bizottság Jogi Szolgálatának dokumentuma sem kötelező érvényű dokumentum, semmilyen kötelezettséget nem jelent a tagállamoknak. Azt meg, hogy mennyire titkos, mutatja, hogy még önöknek is odaadták, pedig önökről mindenki tudja Brüsszelben, hogy önök az Unió ellenségei. [[Moraj a kormánypártok soraiban.]] Harmadszor: Magyarországgal szemben nem azért vannak uniós kötelezettségszegési eljárások, mert nem illeszkedik valamilyen, csak az önök képzeletében létező titkos tervhez nem fog egyébként a miniszter úr prémiumot kapni, mert a Soros-tervet most nem említette , szóval, nem azért indítanak eljárásokat, hanem azért, mert a magyar polgárok jogait és a jogállamot nem tisztelik. Azért indítanak eljárásokat, mert a magyar emberektől veszik el azokat a jogokat, amelyek az uniós jog alapján megilletik őket. Az pedig az önök kormánya, amelyik letelepedési kötvénnyel hoz be ellenőrzés nélkül embereket Magyarországra, és az önök kormánya az, amely több tízezer Unión kívüli vendégmunkást hoz be Magyarországra, hogy lenyomják a béreket, és rákényszerítsék a magyar embereket a túlórára. Azt kell tehát mondanom, hogy önök hazudnak, hazudnak és hazudnak! [[Felzúdulás, közbeszólások a kormánypártok soraiból. Az elnök csenget.]] Ez a kampány folytatása annak a hazug plakátkampánynak, ami miatt önöket most ki fogják vágni a saját pártcsaládjukból is, és hozzáteszem: nemcsak az Európai Néppártnak, hanem az európai magyaroknak is elegük van ebből a hazugságkampányból. Ezt majd megmutatják a májusi európai parlamenti választásokon. [[Közbeszólások a kormánypártok soraiból: Meg!]] Köszönöm szépen, elnök úr. [[Taps a DK és az MSZP soraiban.]]
Köszönöm. Tisztelt Országgyűlés! Megadom a szót Keresztes László Lóránt képviselő úrnak, az LMP képviselőcsoportjából. Parancsoljon, frakcióvezető úr!
Tisztelt Elnök Úr! Köszönöm szépen a lehetőséget. Tisztelt Miniszter Úr! Én azt hiszem, mindenki számára világos, hogy az elmúlt években a magyar kormány volt az, amely tízezerszámra telepített Magyarországra bevándorlókat ezt szerintem már a teljes magyar társadalom tudja. Ennyivel igazából el is lehetne intézni az ön felszólalását, de ez a problémakör annál sokkal súlyosabb, mint hogy ezt tegyem. Abban tökéletesen egyetértünk szerintem valamennyien ebben a teremben, hogy a globális migrációs krízis elleni hatékony fellépés sorskérdés Európa, így sorskérdés Magyarország számára is. Abban is egyetértünk, hogy a bevándorláspolitikának nemzeti hatáskörben kell maradnia. Az Unió külső határait meg kell védeni, és az illegális migrációt meg kell tudni állítani. Ugyanakkor az is világos, hogy akkor fogunk tudni érdemben fellépni, ha sikerül a migrációt kiváltó okokat hatékonyan kezelni. A teljes uniós politikai elit közös felelőssége, hogy kizárólag a tüneti kezelésig jutottak el, ideértve az önök volt pártcsaládját, a Néppártot, és ideértve a magyar kormány illetékes képviselőit. Miniszter úr, a migrációs krízis egyik legfontosabb kiváltó oka a globális klímaváltozás. Ez ellen teljesen egyértelműen csak globálisan, közösen lehet hatékony lépéseket tenni. Az Európai Unió nem olyan régen előterjesztett egy klímastratégiát, amelyet a magyar kormány megvétózott. Tehát elmondhatjuk azt, hogy a magyar kormány nem a migráció ellen fellépő erő, hanem a magyar kormány a migrációt támogató erő. Én azt gondolom, hogy a magyar embereknek joguk van tudni, hogy miért tette meg ezt a lépést a magyar kormány, és miért akadályozza meg az Unió közös fellépését a migrációt kiváltó okok kezelésében. Köszönöm.
Köszönöm szépen, frakcióvezető úr. Tisztelt Országgyűlés! Megadom a szót Tordai Bence képviselő úrnak, a Párbeszéd képviselőcsoportjából. Parancsoljon, képviselő úr! [[11.20]]
Köszönöm a szót, elnök úr. Tisztelt Országgyűlés! Miniszter Úr! Úgy látszik, nagyon nagy bajban van a Fidesz így az EP-kampány kezdetén, hiszen megint elő kellett rángatni a migráció témáját. Gyakorlatilag a semmiből most egy napirend előtti miniszteri felszólalást hallgathattunk végig, ami semmi mást nem szolgál, mint a terelés célját. Ezért húztak elő egy ilyen B-kategóriás konteót, egy összeesküvés-elméletet, amit önökön kívül senki nem oszt az Európai Unióban, hiszen ha ez annyira akut és annyira fajsúlyos téma lett volna, akkor a múlt heti Európai Tanács-ülésen nyilvánvalóan napirendre került volna ez az ügy, ami nem történt meg. Valójában most arról van szó, nehogy beszéljünk a Fidesz EPP-ből való felfüggesztéséről, nehogy beszéljünk arról, hogy a KGB bankját önök itt Magyarországon honosítják, s mindenféle kivétellel és kedvezménnyel támogatják a putyini kémhálózat működését. Nehogy arról beszéljünk, hogy felrúgva az európai és a NATO-szolidaritást, kiadják az orosz fegyvercsempészeket, akik Amerika ellen készültek merényletre, kiadják Oroszországnak az Amerikai Egyesült Államok helyett. Tehát nehogy arról beszéljünk, hogy önöknek lassan elfogytak Európában és az észak-atlanti térségben a szövetségesei. S nem véletlen, hogy Magyarországon is összeállt, gyakorlatilag most már világnézettől függetlenül, kizárólag az emberi tisztességtől függően egy teljes ellenzéki egység a Fidesszel szemben. Tehát úgy tűnik, hogy magukra maradtak. Magukra maradtak, és az EP-kampányban kétségbeesetten próbálják ismételgetni azt, hogy minden a migránsokról és a migrációról szól. Ehhez képest teljesen egyértelmű, hogy maguk itt kormánypénzen, közpénzen, a magyar adófizetők pénzén folytatnak pártpropagandát, folytatják a Fidesz EP-kampányát, ahogy egyébként ön személyesen a BBC-nek adott interjújában ezt be is vallotta. Köszönjük, nem kérünk több közpénzből fizetett Fidesz-propagandát.
Köszönöm, képviselő úr. Tisztelt Országgyűlés! Megadom a szót Nacsa Lőrinc képviselő úrnak, KDNP-képviselőcsoport. Parancsoljon, képviselő úr!
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Úr! Gyöngyösi frakcióvezető úr úgy kezdte, hogy titkos tervekről beszélünk. Hát, a többes szám első személyt ne tessék használni, mert önök nem beszélnek erről, önök rendszeresen eltagadják ezeket a terveket, lapítanak, amikor ezek a tervek szóba jönnek, és nem szólalnak föl a tervek ellen. Ismét kiderült, hogy a brüsszeli bürokraták fiókjai tele vannak bevándorláspárti javaslattal. Sokadik alkalom ez, hiszen tagadták a kvótákat, a migránsvízumot, az európai adófizetők pénzével feltöltött migránskártyákat, a migránspárti NGO-k költségvetésének növelését, a határvédelem jogának elvételét, a migrációs csatornák létrehozását. Mégis mindig kiderült, hogy előkészített, beterjesztett vagy elfogadott intézkedésekről van szó. Tegyük hozzá, a bevándorláspárti magyar ellenzék ezeket a javaslatokat minden alkalommal megszavazta, és szavazatával támogatta a migránsok betelepítését az Európai Unióba. Magyarország álláspontja egyértelmű, a migrációt nem szervezni és finanszírozni kell, hanem megállítani. Ezért volt helyes döntés, amikor a magyar kormány elutasította az ENSZ globális migrációs csomagját, az elfogadási folyamatból kilépett, majd nemmel szavazott. Éppen ezért a migrációs csomag nem kötelező Magyarországra nézve. Most megint, ebben az uniós ciklusban már sokadjára a Bizottság a hatáskörét jóval túllépve lopakodó jogalkotással, titkos paktumokkal a tagállamok feje felett arra készül, hogy milyen hivatkozásokkal lehetne elérni a migrációs csomag kötelezővé tételét az Unióban. Árulkodó, hogy Dimitrisz Avramopulosz biztos még az ősszel New Yorkban az ENSZ előtt azt mondta, hogy az Európai Unió részt vesz az ENSZ globális migrációs csomagjában, és azt végre is fogja hajtani. Hitet tett ismét a kvóták mellett, és bejelentette, hogy több pénzt akar fordítani a migránsokra. Felmerül a kérdés, hogy ki hatalmazta fel erre a Bizottságot. Milyen olyan egyhangú döntés született a tagállamok vezetői között, ami alapján ilyen nyilatkozatot tehet egy uniós biztos? Ezért sorsdöntő a májusi európai parlamenti választás, hogy olyan brüsszeli vezetés jöjjön létre, amely a nemzetállamok korrekt együttműködésében gondolkodik, és nem birodalomban, és amely megállítani akarja a migrációt, nem pedig ösztönözni, és amely védeni akarja a keresztény kultúrát, nem pedig lerombolni. Köszönöm szépen. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! További napirend előtti felszólalásokkal folytatjuk munkánkat. Napirend előtti felszólalásra jelentkezett Korózs Lajos képviselő úr, MSZP-képviselőcsoport: „A műtőtől a kazánig” címmel. Parancsoljon, képviselő úr!
Köszönöm a szót. Tisztelt Ház! Ifjúkorunk egyik kedvenc versét hozom ide segítségül. „Hanyas vagy? ’28-as? Mi félszavakból megértjük egymást. Ugyanazt a nótát fújjuk, nem igaz?” Te azt mondod, stadion, én azt mondom, oktatás. Te azt mondod, prémium a focistáknak, én azt mondom, fizetés a tanároknak. Te azt mondod, vizes vb, én azt mondom, vizesblokk az iskolába. Te azt mondod, fociakadémia, én azt mondom, Tudományos Akadémia. Te azt mondod, költségvetési racionalitás, én azt mondom, kutatási szabadság. Te azt mondod, szegregált oktatás, én azt mondom, integrált oktatás. Te azt mondod, kirekesztés, én azt mondom, befogadás. Ugye, mi félszavakból is megértjük egymást? Te azt mondod, fizetős egészségügy, én azt mondom, nemzeti kockázatközösség. Te azt mondod, kórházi adósságállomány, én azt mondom, alulfinanszírozás. Te azt mondod, amputáció, én azt mondom, érsebészet. Te azt mondod, vágni, vágni, vágni, én azt mondom, mofetta. Te azt mondod, sikertörténet, a sürgősségi ellátás, én azt mondom, tragédia a 30 perces kiérkezés. Te azt mondod, beteghordók és műtőssegédek, én azt mondom, felmondási idő. Te azt mondod, CT, én azt mondom, fideszes korrupció. Te azt mondod, lélegeztetőgép, én azt mondom, fideszes korrupció. Te azt mondod, röntgengép, én azt mondom, fideszes korrupció. Ugye, mi félszavakból is megérjük egymást? Te azt mondod, félj és reszkess, én azt mondom, légy nyitott és elfogadó. Te azt mondod, térkő és szökőkút, én azt mondom, fa, cserje és virág. Te azt mondod, Mészáros Lőrincé a Balaton, én azt mondom, a gyerekeké a Balaton. Ugye, mi félszavakból is megértjük egymást? Te azt mondod, nemzeti tőkésosztály, én azt mondom, oligarchák. Te azt mondod, hároméves munkaidőkeret, én azt mondom, gazemberség. Te azt mondod, négyszáz óra túlóra, én azt mondom, rabszolgatörvény. Te azt mondod, a munkaerő rugalmas kihasználása, én azt mondom, kizsákmányolás. Te azt mondod, dolgozz többet, hogy többet kereshess, én azt mondom, nyolc órában akarnak annyit keresni, hogy tisztességesen meg tudjanak belőle élni. Te azt mondod, stratégiai megállapodás, én azt mondom, kilóra adtátok el a magyar munkást. Te azt mondod, tíz éve változatlan a 28 500 forintos minimálnyugdíj, én azt mondom, hogy 300 eurós uniós minimálnyugdíj. Te azt mondod, a rokkantak csalók, én azt mondom, kártalanítani kéne a megalázottakat. Ugye, félszavakból is megértjük egymást? Te azt mondod, családi adókedvezmény, én azt mondom, azt csak a gazdagok tudják igénybe venni teljeskörűen. Te azt mondod, családi adókedvezmény, én azt mondom a családi pótlékot kéne emelni. Te azt mondod, családi adókedvezmény, én azt mondom, az anyasági támogatást is kéne emelni. Te azt mondod, családi adókedvezmény, én azt mondom, a gyest is föl kéne emelni. Te azt mondod, befektetési célú lakásvásárlás állami támogatással, én azt mondom, szociális bérlakás. Te azt mondod, gépkocsivásárlás a luxusfeleségeknek, én azt mondom, gépjárművásárlás és -átalakítás támogatása a mozgássérülteknek. Te azt mondod, CSOK a gazdagoknak is, én azt mondom, albérleti támogatást a fiataloknak. Ugye, mi félszavakból is megértjük egymást? Tisztelt Ház! Világosan látszik, hogy itt értékrendbeli különbségekről van szó. Önök csak a kiváltságosoknak akarnak jobb létet, mi a szűkölködőknek is jólétet szeretnénk. Önöknek csak a gazdagok gyerekei számítanak, nekünk minden gyerek számít. Önök távolodnak Európától, mi pedig ott fogunk maradni Európában. Köszönöm szépen a figyelmüket.
Köszönöm, képviselő úr. Tisztelt Országgyűlés! A kormány nevében Rétvári Bence államtitkár úr kíván válaszolni az elhangzottakra.
Köszönöm szépen a szót, elnök úr. Tisztelt Elnök Úr! Tisztelt Képviselő Úr! Tisztelt Ház! Nincs ahhoz képest nagyobb ellentmondás, mint amit a szocialisták az elmúlt három évtizedben ellenzékben mondtak és kormányon tettek. Ellenzékben önök mindig, mindent megígértek, és amikor kormányra kerültek, akkor ezzel pontosan ellentétesen cselekedtek. Sőt, most már azt a rekordot is beállították, hogy nemcsak kormány és ellenzék viszonylatában mondják és teszik pont az ellenkezőjét, hanem most már ellenzékiként is tudnak önmaguknak ellentmondani akkor, amikor éveken keresztül a Jobbikot egy náci pártnak tartották, amelyet ki kell közösíteni a magyar politikából, majd utána első számú szövetségesüknek teszik, akikkel együtt akarnak indulni a választásokon. Sőt, bizonyos esetekben már együtt is indultak a választásokon az elmúlt években. Tisztelt Képviselő Úr! Az önök kormányzása idején tanulta meg az ország azt a kifejezést, hogy vizitdíj, hogy kórházi napidíj. Önök keresztelték át és vezették be tandíj helyett a képzési hozzájárulást, megnehezítve ezzel minden magyar továbbtanulni akaró gyermek családjának a döntését. Önök voltak azok, akik csak a multicégeknek garantáltak luxusprofitot, de a magyar emberektől mindig csak elvettek. Elvették a magyar családoktól a harmadik évre járó gyest, elvették az első és második gyermek után járó adókedvezményt, a harmadik gyermek után járó adókedvezményt kevesebb mint a felére csökkentették, és még sorolhatnánk, hogy akár a támogatott lakáshitelek rendszerének megszüntetésével hogyan hajszolták devizahitelezésbe az embereket. És mindig a multik hangját hallották meg, sohasem az emberek hangját. Éppen ezért a minimálbért sem emelték soha olyan mértékben, mint a polgári kormányok. [[11.30]] Önök, akik azt mondják magukról, és most is ezt akarta sugallni, tisztelt Korózs képviselő úr, hogy önök a kispénzű, kiskeresetű dolgozó emberek vagy segélyből élő emberek politikusai lennének. Ezzel szemben önök úgy menetelnek az éhségmenetben, hogy közben százmilliós bankszámlakivonatok vannak bécsi bankból a zsebükben, és amikor a minimálbéreket valóban emelni kellett volna, hogy a kispénzű, kiskeresetű embereknek segítsenek, akkor mindig a multik hangját hallották meg, és sohasem emelték érezhető mértékben. A Fidesz-KDNP-kormánynak kellett ahhoz eljönni ’98 és 2002 között is, hogy 17 ezer forintról 50 ezer forintra emelkedjen a minimálbér, a legkisebbet kereső emberek keresete növekedjen nagymértékben, és egy újabb Fidesz-KDNP-kormánynak kellett eljönni nyolc évvel később, hogy 73 500 forintról 149 ezer forintra emelkedjen a minimálbér és 195 ezer forintra, tehát közel 200 ezer forintra emelkedjen a szakmunkás-minimálbér; magyarul: az emberek valóban többet tudjanak keresni, ne csak szavakban hangozzék ez el, ne csak a választási plakátokra írják, ne csak a választási kampánytervekbe írják bele, hanem valóban az emberek zsebében maradjon több pénz Magyarországon. És egy Fidesz-KDNP-kormánynak kellett ahhoz eljönni, ahol a teljesítményt nem büntetik, hanem ösztönzik, ahol a munkavállalókat terhelő adók rekordalacsony szintre csökkentek, hiszen a mostani 15 százalékos adókulcs töredéke annak a 30 százalék fölöttinek, ami korábban, a szocialista kormányok idejében volt, és a kisvállalkozókat terhelő adó is most már egy számjegyű, nem több számjegyű, mint az önök idejében volt; hogy aki Magyarországon magyar emberként vállalkozik, az se legyen agyonadóztatva. Ezt tudtuk mi tenni, és ennek meg is vannak szerencsére a pozitív következményei. Ha ön is megnézi, hogy Magyarországon mennyi embernek jelent gondot az, hogy kétnaponta húsételt egyen, hogy húsból tudja magának elkészíteni az ebédjét vagy a vacsoráját, akkor azt láthatja, hogy ha összeveti a 2010-es számokat, az önök kormányzásának időszakát a mi kormányzásunkkal 2017-ből, amikor az Eurostattól a legfrissebb erre vonatkozó számok vannak, akkor azt mondja erre az Európai Statisztikai Hivatal, hogy most már 1 millió 683 ezer emberrel kevesebbnek probléma az, hogy ezt kifizesse a boltokban. Ha azt megnézi, hogy mennyi embernek volt gondja a hiteltörlesztéssel vagy lakhatással kapcsolatos költségek miatt, az önök kedvenc brüsszeli eurostatos statisztikáit, azt látja, hogy most már 1 millió 166 ezer emberrel kevesebbnek jelentett problémát a mindennapokban. Ha megnézi, hogy mennyivel kevesebb ember van már olyan helyzetben, hogy nehézséget jelent neki a lakása megfelelő kifűtése télen, azt láthatja, hogy több mint félmillió emberrel csökkent azok száma, akiknek ez gondot jelent. Ha pedig azt megnézi, hogy mennyi embernek volt 2010-ben lehetősége arra, hogy befizessen egy egyhetes nyári üdülésre, és elmenjen a Balaton-partra vagy bárhová, és mennyi embernek jelent problémát most, akkor azt láthatja, hogy egy egyhétnyi üdülést most már több mint 2 millióval több ember engedhet meg magának Magyarországon, tisztelt képviselő úr. Mondhatjuk, hogy a váratlan kiadások, egy elromlott háztartási berendezés kicserélése is milliós nagyságrendben jelent kevesebb embernek problémát, mint nyolc esztendővel ezelőtt. Ezért, tisztelt képviselő úr, a magyar emberek nem kértek és nem kérnek az önök politikájából. Önök ígérgetésben verhetetlenek, de aztán sajnos utána a megszorításokban is verhetetlenek. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Napirend előtti felszólalásra jelentkezett Gyöngyösi Márton frakcióvezető úr, Jobbik-képviselőcsoport: „Mennyire hiteles a kormány politikája?” címmel. Öné a szó, frakcióvezető úr.
Köszönöm a szót, elnök úr. Verset és aforizmát ma reggel már hallottunk. Nekem a múlt heti európai néppárti döntést és az azt követő fideszes kommunikációt hallgatva egy Örkény-egyperces jutott eszembe, ami így hangzik: „Rajk László külügyminisztert, a párt régi harcosát saját kérésére halálra ítélték. A kivégzés a kölcsönös egyetértés és bizalom jegyében folyt le, kis számú meghívott előtt.” Az Orbán-rendszerről sajnos igen sokat elárul az, hogy Örkénynek az 1949-ben írt egypercese némi áthallással, ami egyébként a kommunista rezsim kiépüléséről szólt, tökéletesen ráillik arra a rendszerre, amit önök hoztak létre.A Fidesz kommunikációja azon a napon, amikor önökről megszületett Brüsszelben a döntés, ez volt. Orbán Viktor még aznap délután azt mondta, nem engedhetjük meg, hogy felfüggesszék a Fidesz tagságát. Pár perccel később Gulyás Gergely azt nyilatkozta, hogy ha felfüggesztik a Fidesz tagságát, akkor a Fidesz önként fog távozni a pártcsaládból. Megszületett az eredmény, 190:3 arányban, vagyis 99 százalékos bukta következett be, minekutána önök folyamatosan győzelemről és arról beszéltek, hogy a Fidesz most önként függeszti fel a tagságát a saját pártcsaládjában. Erről megint csak egy Monti Python jut az ember eszébe, a fekete lovag, aki még mindig egy döntetlenért küzd a minden végtagját levágó ellenfelével szemben. Még benne is volt annyi belátás, hogy ilyen vereség után ezt maximum döntetlenre lehet kihozni. Önök egy győzelemmel próbálkoznak. Ezt már csak a KDNP tetézte, amikor előállt azzal, hogy még gondolkodik a saját tagságát illetően. Gondolom, tövig rágta minden körmét a KDNP teljes szavazóbázisa. A Fidesz és az Európai Néppárt vitája távolról nézve bűzlik egy paktumtól, egy háttéralkutól. Természetesen arcvesztés nélkül senki nem akar távozni a tárgyalóasztaltól, ezért egy olyan dodonai döntést kellett hozni, amivel mindenki jól jár. A 13 kritikus párt, amelyik azzal fenyegette a néppártot, hogy távozik, ha önök maradnak, megkapta, ami jár. Weber és Daul is keménykedhetett egy picit és megmutathatta, hogy a Néppárt egységes azzal, hogy elhalasztotta a döntést és a szankciót a május 26-a utáni időszakra. Természetesen, félreértés ne essék, mert az a lényeg, hogy önöket kizárták; az a lényeg, hogy megszületett a döntés, és önöket a saját szövetségeseik páriaként kezelik. Önök jelenleg a saját pártcsaládjukon belül partszélre szorultak, és engem igazából nem érdekel az önök sorsa, az önök pártjának sorsa. Az viszont felelős magyar politikusként és magyar állampolgárként igenis érdekel, hogy az a párt, amelyik jelenleg Magyarország kormánypártja, jelenleg nem fogja tudni a magyar nemzeti érdekeket érvényesíteni, hiszen még a saját szövetségesei is hátat fordítanak neki. És ez az igazi katasztrófája az önök politikájának és annak a fajta diplomáciának, amit Szijjártó Péter neve fémjelez. Azt, hogy ez mekkora problémát jelent hazánk számára, mi sem mutatja jobban, mint hogy május 26-a után kezdődik meg az új európai költségvetés vitája, a hétéves költségvetés vitája, ahol már most tudni lehet, hogy Magyarország 2000 milliárd forinttal kevesebbet fog megkapni, 24 százalékkal csökkentik a Magyarországra jutó büdzsét, ami azt jelenti, hogy minden magyar ember 200 ezer forinttal fog kevesebb pénzhez jutni a következő európai költségvetésből. Önök úgy mennek a tárgyalóasztalhoz, hogy önöket páriaként kezelik még a saját szövetségeseik is, nem csak a nemzetközi színtéren vagy más partnerek. [[Dr. Völner Pál: Bezzeg a Jobbik!]] Önök a migrációt is csak arra használják, hogy a saját hatalmukat bebetonozzák. Itt már napirend előtt elmondtuk, önök az egyik legnagyobb bevándorlást támogató szervezet ma Európában. Hiszen 86 ezer migránst telepítettek le, az önök regnálása alatt 15 ezer migráns haladt át Magyarországon Ausztria irányába, miközben önök arról beszélnek, hogy megvédték Magyarországot. A Jobbik valóban meg fogja védeni Magyarországot a migrációtól. Mi azt mondjuk, hogy határőrséget kell a kerítés mellé állítani, és az Európai Unióval együttműködve kell a migrációtól megvédeni a kontinensünket. Ezt fogjuk képviselni az európai parlamenti választások során. A tét óriási, az a tét, hogy megmaradhatunk-e az Európai Unióban tagként. Mi azt fogjuk képviselni, hogy maradjunk, emellett fogunk kiállni.
Képviselő úr!
Köszönöm a figyelmüket. [[Taps a Jobbik padsoraiban.]]
Tisztelt Országgyűlés! A kormány nevében Orbán Balázs államtitkár úr kíván válaszolni az elhangzottakra.
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! A múlt heti néppárti eseményekkel kapcsolatban jól láthatóan ön fölzárkózott Judith Sargentini asszony mellé, aki hasonlóan indulatosan közelítette meg a kérdést. Az a helyzet, hogy összenő, ami összetartozik. Judith Sargentini asszonyt és önt jól láthatóan nagyon zavarja az, hogy az európai politikában bizony komoly konfliktusok vannak, és ezekben a konfliktusokban a magyar kormány kiáll az álláspontja mellett, még akkor is, ha ez adott esetben még több konfliktus felvállalásával jár.Kétféle politika van ugyanis, és kétféle politikus van. Az egyik fajta politikus az, akinél az álláspont határozza meg az üléspontot, és fordítva, vannak olyanok, akiknél az üléspont határozza meg az álláspontot. [[11.40]] A Jobbik, az ön pártja és ön is olyan politikus, ahol az üléspont határozza meg az álláspontot. Önök voltak azok, amikor Magyarország csatlakozott az Európai Unióhoz akkor volt az az időszak, amikor a stabilitásra, nemzeti egységre lett volna szükség, beletanulni az uniós vívmányokba , akik uniós zászlót égettek, és az Unióból való kilépés mellett kampányoltak azért, mert hatalmi érdekből az volt az önök számára kifizetődő. [[Z. Kárpát Dániel: A lisszaboni szerződésről mesélj egy picit!]] És most ugyanezt látjuk, az önök esetében megint az üléspont határozza meg az álláspontot. [[Z. Kárpát Dániel: Liberális Internacionálé!]] Önök most olyan politikát folytatnak, hatalmi érdekből, azért, hogy a kormánnyal szemben tudják meghatározni magukat, amelyik egyrészt összemossa önöket azokkal, akik az európai szuperállam kialakításában hisznek, akik szerint a nemzetállamok szükségtelen, idejétmúlt konstrukciók, amelyeket le kell bontani, és a birodalomnak, Brüsszelnek oda kell adni minél több hatáskört. A kormánypártok valóban másként gondolkodnak, ezen az oldalon az álláspont határozza meg az üléspontot. Mi ott szeretünk politizálni, és ott szeretnénk politizálni a jövőben is, ahol érvényesíteni tudjuk az érdekeinket, és ahol van tér, illetőleg van befogadóképesség az olyan politika irányába, amit mi a magunkénak vallunk. [[Z. Kárpát Dániel: Csak már senki nem kíváncsi rátok!]] Mi azt valljuk és azt gondoljuk, hogy Európa a zsidó-keresztény kultúrára épült, az egyenlő nemzetek közösségére épült, és azt gondoljuk, hogy a tömeges migráció és a brüsszeli birodalmi törekvések aláássák ezt az Európát, amelyet mindannyian szeretünk, és amelynek mindannyian részei vagyunk. [[Z. Kárpát Dániel: A lisszaboni szerződésnél miért nem ezt gondoltátok? Dr. Lukács László György: A pöcegödör alján…]] Ebből következően ezt a politikát akkor is képviselni fogjuk, ha ez konfliktusokkal jár. De érdemes megnézni azt, hogy mindeközben hogyan áll a Jobbik. Én ugyanis megnéztem a Jobbik Európával kapcsolatos programját. [[Gyöngyösi Márton: Nekünk legalább van!]] Az van az önök, Európával kapcsolatos programjában, hogy európai megoldásokat kell a migrációval kapcsolatban alkalmazni. Ha az elmúlt pár évben figyeltek volna, akkor tudták volna, hogy pontosan hogyan néz ki az európai politika. És ugyan itt végighallgattuk az ön politikai elemzését, de ez egy hibás elemzés volt. A helyes elemzés úgy nézett volna ki, hogy 2015-től, amikor 400 ezer illegális bevándorló masírozott át Magyarországon, akkor az Európai Unió volt az, amelyik azt mondta, hogy ez helyes és teljesen normális dolog. Magyarország, tehát egy nemzetállam volt az, amelyik azt mondta, hogy ez természetellenes, abnormális dolog, és a határokat meg kell védeni. Azóta mi történt? [[Z. Kárpát Dániel: Szedd már össze magad!]] Az európai, brüsszeli bürokrata elit továbbra is erőlteti a bevándorláspárti terveket, továbbra is bevándorlókontinenssé akarja változtatni Európát, és ezek a tervek egészen eddig a tagállamok ellenállásán buktak meg. [[Gyöngyösi Márton: Változott egy s más.]] A tagállamok voltak azok, azért, mert a tagállami választópolgárok ezt kikényszerítették, hogy blokkolják ezeket a terveket. [[Gréczy Zsolt: 86 ezret hoztatok be!]] Tehát ön, amikor azt mondja, hogy európai megoldásra van szükség, akkor ön azokat a brüsszeli terveket támogatja, amelyek szerint a tagállamoktól el kell venni a határvédelemmel, a migrációpolitikával kapcsolatos hatásköröket, azokat meg kell szervezni brüsszeli szupranacionális szinten, és onnan kell levezényelni azt a projektet, amit az európai elit magáénak vall, mely szerint bevándorlókontinenssé kell változtatni az európai kontinenst. [[Z. Kárpát Dániel: Nagyon gyenge vagy, még magadhoz képest is!]] Mi ezzel szemben úgy gondoljuk, hogy nem az uniós jogköröket kell megerősíteni, hanem el kell venni a brüsszeli bürokratáktól a határvédelem jogát, és azt vissza kell adni a tagállamoknak. [[Közbeszólások, az elnök csenget.]] Mi úgy gondoljuk, hogy valódi segítséget kell nyújtani a kibocsátó területeken, és nem beszélni kell a segítségről, hanem cselekedni kell. Mi ezt megvalósítottuk a Hungary Helps program keretében, és ennek európai szintű kiterjesztését támogatjuk. És egy utolsó gondolatot engedjenek meg. [[Gyöngyösi Márton: Legközelebb a Dömötört kérem. Lehetne?]] Jelen pillanatban rendkívül nehéz illegálisan, embercsempészek segítségével, tömeges módon Európába és Magyarországra jönni. [[Z. Kárpát Dániel: Kötvény!]] Mi azon dolgozunk, hogy ez a jövőben is így legyen. [[Dr. Lukács László György: Gruevszki!]] Nagyon megköszönnénk, ha ezt a politikát önök is tudnák támogatni. Köszönöm szépen, hogy meghallgattak. [[Folyamatos zaj. Taps a kormánypártok padsoraiból.]]
Megköszönöm államtitkár úr válaszát. Tisztelt jobbikos Képviselőtársaim! Azzal, hogy önök a válaszadás időszakában kórusban próbálnak hangoskodni, nem tudunk előrehaladni. [[Gyöngyösi Márton: Nem bírjuk a hazugságokat! Dr. Rétvári Bence: Ők csak Gyurcsány Ferencet szeretik.]] Azt gondolom, a Fidesz-KDNP-képviselőcsoport csöndben volt, amikor az önök frakcióvezetője beszélt, legyenek szívesek, tartsák magukat ehhez! [[Közbeszólás a Jobbik soraiból: Onnan tudod, hogy egy fideszes hazudik, hogy mozog a szája.]] Képviselő úr! Tisztelt Országgyűlés! Napirend előtti felszólalásra jelentkezett Arató Gergely képviselő úr, DK-képviselőcsoport: „Magukat kivezethetik az EU-ból, de a hazánkat nem!” címmel. Öné a szó.
Tisztelt Ház! Én államtitkár úr helyében nem dicsekednék azzal, hogy az illegális migráció helyett önök normává tették a letelepedési kötvényt, és normává tették a bűnözők befogadását a Gruevszki-ügyben. Ez a botrány, tisztelt képviselőtásaim! És téved akkor is államtitkár úr, amikor azt hiszi, hogy önről Sargentini szavazott, vagy a Fideszről. A Néppárt szavazott önökről, a Néppártban döntöttek 190:3 arányban úgy, hogy nem kérnek abból a politikából, amit a Fidesz képvisel. [[Cseresnyés Péter: Ott voltál?]] És persze előadhatják azt, hogy önkéntesen kérték a felfüggesztésüket, és érdemeik elismerése mellett saját kérésükre távoztak a Néppártból, de hát mindannyian tudják, hogy ez hazugság. Ha önök önként kérték volna a felfüggesztést, akkor nem kellett volna szavazni. De szavaztak, és világos véleményt adtak önökről azok a kereszténydemokrata jobboldali pártok, akikre önök egyébként hivatkozni szoktak. Az a helyzet, tisztelt képviselőtársaim, tisztelt fideszes képviselők, hogy már a Néppárt sem kér önökből, az európai jobboldal sem kér önökből, nem kér ebből a politikából. És ez nem győzelem, még csak nem is döntetlen ez vereség, csúfos vereség! Akkor is így van, ha önök igyekeznek magabiztos mosolyt vágni, és minden alkalommal elmondani, hogy önök mindig így szoktak leszállni a bicikliről. Tudják, mi volt az önkéntes távozás? Amikor a Liberális Internacionálét hagyták ott! Na, az önkéntes távozás volt, még akkor is, ha tisztességtelenség. Ez bizony kizárás, nem kellenek önök a Néppártnak! Gulyás Gergely úr azt mondta, hogy ha önöket felfüggesztik, akkor távozni fognak a Néppártból, még aznap. Hol van ez? Nyilván ez csak blöff volt, önök blöffel próbálkoztak; abban reménykedtek, hogy majd sírni fognak maguk után, és azt mondják, hogy jaj, jaj, nehogy elmenjetek. De hát nem ez történt. Az történt, hogy bizony önöket felfüggesztették, és bizony önök nem léptek ki a Néppártból. Mert tudják, hogy ha kilépnének, akkor elvesztenék a maradék befolyásukat. Ehelyett pitiztek, bocsánatot kértek, megígérték, hogy még a CEU, ahogy önök hívják, a Soros-egyetem is maradhat Budapesten. Csak az a baj, tisztelt fideszes kollégák, hogy önöknek már a kutya sem hisz Európában, még a néppártiak sem! Akár még élcelődhetnénk is tovább a kudarcon és ezen a kínos magyarázkodáson, de az a helyzet, hogy én nem azért vagyok itt, hogy annak örüljek, hogy önöknek rossz, hanem azért vagyok itt, hogy ennek az országnak és az európai magyaroknak az érdekeit képviseljem. És az a baj, tisztelt képviselőtársaim, hogy ugyanezen a módon fogják önök az Európai Unióból is kivezetni Magyarországot, ahogy a Fideszt kivezették a Néppártból. Befolyásuk már nincs, nincsenek ott a döntéseknél, nem tudnak érdemben belebeszélni az ügyekbe. Önök sok-sok éve folytatnak Európa-ellenes politikát, sok-sok éve hazudoznak az Európai Unióról, sok-sok éve tesznek úgy, mint ha nem ülnének ott az Európai Tanácsban a legfontosabb döntéseknél; sok-sok éve tesznek úgy, mint ha Brüsszelben valamilyen birodalom épülne. Most is hallhattuk: önök nevezik birodalomnak azt a közösséget, ahonnan egyébként azokat a forrásokat kapják, amik ahhoz szükségesek, hogy Magyarország működhessen, amik azokat a gazdasági kapcsolatokat biztosítják, ami nélkül Magyarország a földbe állna. Magyarországon megáll a gazdasági növekedés, ha kávészünetet tartanak az Audiban, vagy ha valamelyik multinál sztrájkolnak az elfogadhatatlan túlórák és az alacsony bérek miatt. Ehhez képest önök itt kuruc szabadságharcot folytatnak csak hát milyen kuruc szabadságharc az, amit a labancok finanszíroznak? [[Moraj.]] De hát nincs kétség abban, hogy önök folytatni fogják ezt a politikát, mert nem értették meg ezt a nagyon súlyos figyelmeztetést sem. [[Dr. Rétvári Bence: Még jó, hogy te érted!]] És lehet, hogy önök nem akarják kivezetni az Európai Unióból Magyarországot, de ez lesz a következmény. A Néppártból sem akartak kilépni, azt sem akarták otthagyni, csak már nem tűrték el önöket. Nem fogjuk hagyni, hogy önök ezt megtegyék [[Németh Szilárd István: Mit?]] , nem fogjuk hagyni azt, hogy Magyarországot tönkretegyék! Tisztelt Képviselőtársaim! Az európai magyarok az Európai Unióban akarnak maradni, az európai magyarok részt akarnak venni abban a folyamatban, amikor kialakul az új, erősebb Európai Unió. Azt szeretnék, hogy olyan európai egyesült államok legyen, amelyik garantálja minden magyar embernek azt, hogy megfelelő családi pótlékot kapjon [[Németh Szilárd István: Ez a lényeg…]] hogy megfelelő nyugdíjat kapjon [[Dr. Rétvári Bence: Úgy, mint Ausztriában, ugye?]] hogy a bére elérje az európai színvonalat, hogy garantálja azt [[Közbeszólások a kormánypártok soraiból.]] hogy garantálja azt, hogy a multikat megadóztassák tisztességesen Európában, hogy ne a kegyeiket keressék, mint önök. [[Németh Szilárd István: Mint a Gyurcsány-kormány alatt…]] [[11.50]] Tisztelt Képviselőtársaim! Ennek ma a legnagyobb akadálya nem az Európai Unió, hanem az önök kormánya. Mi olyan Európát akarunk, amely az állampolgárok Európája, a polgárok Európája [[Az elnök a csengő megkocogtatásával jelzi az idő leteltét.]] és nem foglya a korrupt és hatalmi játszmákat játszó kormányoknak. Köszönöm szépen. [[Taps a DK soraiból.]]
Köszönöm. Tisztelt Országgyűlés! A kormány nevében Dömötör Csaba államtitkár úr válaszol az elhangzottakra. Államtitkár úr, öné a szó. [[Dr. Rétvári Bence Arató Gergelynek: Most jön a válasz! Hova mész?]]
Köszönöm a szót, elnök úr. Arató képviselő úrnak szívesen válaszolnék, ha nem hagyná el a termet [[Arató Gergely: Megvárom a választ, csak felmegyek a jegyzői helyemre.]] , de van annyira fontos a dolog, hogy a jelenléte nélkül is válaszoljak.Tisztelt Képviselő Úr! Ami az Unióból való kilépést és -ejtetést illeti, arra nincs jobb szó, szamárság, mégpedig a komolytalan fajtából; maguk sem gondolhatják komolyan. Az uniós tagság nemzeti érdek, minden közéleti szereplőt kötelez Magyarországon, de a tagság támogatottsága csak akkor lehet magas, ha őszintén beszélünk a problémákról, a káros folyamatokról, és nem söpörjük azokat a szőnyeg alá, mint ahogy egyébként a brexit előtt történt. Ön utalt arra, hogy vannak vitáink. Igen, ez így van, mert ez a kormány nem a szőnyeg alatt kúszó diplomáciát folytatja, hanem ha az ország érdekeiről van szó, akkor beleáll a vitákba. Érdemes ilyen körülmények között feltenni a kérdést, hogy mi is a mostani viták háttere. Európának egy súlyos identitásválsággal kell szembenéznie. A közéleti szereplők Európában más és más választ adnak erre. Van, aki a bürokrácia megerősítésében látja a megoldást. Ezt nevezi ön európai egyesült államoknak, mások pedig a nemzetállamok megerősítésében látják a megoldást. Mi az utóbbiak közé tartozunk, mert úgy gondoljuk, hogy Európa nagyságát a nemzetek együttműködése, versengése és egymás iránti tisztelete tette lehetővé. Ezt az első, ránézésre elvi vitát tette igazán látványossá a migrációs válság, mert azon megy a vita, hogy legyen-e betelepítés, kapjanak-e a bevándorlók pénzzel feltöltött anonim bankkártyát, és hogyan lehet megvédeni a határokat. Ez a vita mindenhol megjelenik. Megjelenik az uniós intézményekben, az uniós intézmények és a kormányok közötti vitákban, és az egyes pártcsaládokon belül is forrnak az indulatok. Igen, ez így van. Ami az Európai Néppártot illeti, nekünk a pártfegyelemnél fontosabb a bevándorlás elleni fellépés, és nem titok, az EPP-n belül is vannak olyan tagpártok, amelyek ebben az ügyben közelebb állnak önökhöz, mint hozzánk. Akik például válni szeretnének tőlünk, na, ők mind megszavazták a betelepítési kvótát. Mindenhol elmondtuk, és itt is elmondjuk, hogy mi nem szeretnénk bevándorláspárti összeborulást Európában. Nem szeretnénk, ha az európai jobboldal stratégiai kérdésekben letenné a fegyvert az európai liberálisok és az európai baloldal előtt. Mi azt szeretnénk, ha az európai jobboldal megújulna, és nem választaná az önfeladás útját, mert ilyen körülmények között ez egyébként Európa önfeladása is lenne. Hogy ennek a vitának egyébként mi a konkrét jelentősége a magyarok élete és biztonsága szempontjából, elég, ha kinyitjuk az újságokat, tisztelt képviselő úr. Nemrég Budapesten elfogták az Iszlám Állam egyik vezetőjét, egy terroristát. [[Gyöngyösi Márton: Ez is rólatok szól!]] A Terrorelhárítási Központ fogta el, aminek a megszüntetését önök többször hangosan követelték itt a Házban is. Ez a brutális dzsihadista legalább 20 ember kivégzésével hozható összefüggésbe, és nagyon jellemző módon menekültnek állította magát, anonim bankkártyát is kapott pénzzel feltöltve. [[Gyöngyösi Márton: Ennyire véditek meg az országot!]] Na, ennyit arról, hogy ezeket a kártyákat mennyire lehet ellenőrizni. [[Gyöngyösi Márton: Vett volna kötvényt! Elestetek egy ügyféltől!]] A NATO főtitkára már 2015-ben is arra hívta fel a figyelmet, hogy a bevándorlók között visszatérő terroristák is lehetnek. Még egy tavalyi európai parlamenti jelentés is arról számol be, hogy 3900-4300 közé tehető azon uniós állampolgárok száma, akik az Iszlám Állam kötelékében harcoltak, és harmaduk már vissza is tért Európába. Ebben a jelentésben az is szerepel, hogy a visszatérő harcosok száma az Iszlám Állam összeomlásával jelentősen megugrik majd. Azt gondolom, ez az előrejelzés ezekben a napokban különösen aktuális, óriási a kockázat. És hogy mit mondtak önök erről a kockázatról? Gyurcsány Ferenc szerint még a kutyapiszoktól is jobban kell félni, mint a terroristáktól. Ezt mondták önök. Kíváncsi vagyok, hogy fenntartják-e ezt az állításukat. Bárhogy is legyen, még nem késő, még most sem késő, hogy a valósághoz és Magyarország biztonsági érdekeihez igazítsák a politikájukat. Eddigi ámokfutásuk alapján erre elég vékony a reményünk, de ha nemzeti ügyekről van szó, akkor számunkra a remény hal meg utoljára. Köszönöm, hogy meghallgattak. [[Taps a kormánypárti padsorokban.]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Tordai Bence képviselő úr, Párbeszéd-képviselőcsoport: „Építők és rombolók” címmel. Öné a szó, képviselő úr.
Elnök Úr! Tisztelt Országgyűlés! Kedves Polgártársak! Az Európai Unióban is alapvetően kétféle politikus van, az építők és a rombolók. De az EU-ban, ellentétben egyes magyar falvakkal, nem egy ember önkénye dönti el, hogy ki minősül építőnek, és ki rombolónak, hanem az európai politikai közösség határoz erről. Múlt héten két olyan döntés is született az EU-ban, amely magyar politikusokat minősített. Az a szerencsés helyzet, hogy a döntések igazságosak voltak. Az építő megkapta jutalmát, a romboló politikus pedig a méltó büntetését.Kezdjük a jó hírrel! Jávor Benedek, a Párbeszéd európai parlamenti képviselője, elnyerte az „Év EP-képviselője” díjat. Az MEP Awards nyolc kategóriában díjazta a legjobb képviselőket, Jávor Benedek a környezetvédelem területén győzedelmeskedett. [[Németh Szilárd István: Mondd el azért a másik díjat is!]] A zsűri indoklásában Jávor Benedek környezeti ügyek iránti kiemelkedő elkötelezettségét, a joghoz, jogalkotáshoz és jogalkalmazáshoz való hozzájárulását emelte ki, többek között a fenntartható fejlődési célok, az EU környezetvédelmi politikájának a végrehajtása, az energiahatékonyság és az energiaszegénység csökkentése, a körkörös gazdaságcsomag [[Németh Szilárd István: Igazi polihisztor!]] a természetvédelmi akcióterv, a bejelentővédelem, az erdőirtások leállítása és a fenntartható erdőgazdálkodás, valamint a biztonságos ivóvíz mindenki számára elérhetővé tétele területén. A ma élő és a jövő nemzedékek nevében köszönöm Jávor Benedek eddigi munkáját, és sok sikert kívánok neki a folytatáshoz. [[Közbeszólás a Fidesz soraiból.]] Sok sikert a folytatáshoz! Szintén március 20-án, amikor az egyik magyar politikus, Jávor Benedek a dicsőségtáblára került, egy másik, Orbán Viktor a szégyenfalon láthatta viszont a nevét. Orbánt és pártját a saját pártcsaládja rakta partvonalra. Felfüggesztették jogaikat az Európai Néppártban, így a továbbiakban sehogy sem tudják befolyásolni a legnagyobb EP-frakció mögött álló európai párt munkáját. Úgy tűnik, már a jobboldali pártvezetők szemében is elsődlegessé vált, hogy az EP-kampány idején el tudjanak határolódni a Fidesztől, amely az európai konzervatív és kereszténydemokrata szavazók szemében is végtelenül kínossá vált. A megalázó döntés persze nem volt váratlan. Tavaly az Európai Parlamentben kétharmados többség ítélte el a Fidesz politikáját a Jávor Benedek frakciótársa, Judith Sargentini által készített [[Dr. Rétvári Bence: Ők elvtársak? Nem is tudtam.]] jelentés alapján. A Fidesz-kormány elítélését már akkor is megszavazta az Európai Néppárt képviselőinek kétharmada. De a múlt heti döntéssel tulajdonképpen hivatalossá vált: Orbánt és a Fideszt romboló, kártékony szereplőnek könyvelték el az EU-ban, már saját pártcsaládjának tagjai sem állnak ki mellette, némi szimpátiára legfeljebb a Putyin által finanszírozott szélsőjobbtól számíthat. Hazánkban is korábban nem látott egység sorakozott fel a Fidesz politikájával szemben. A rendszerváltáskor még liberális és tiszta kezű Fidesz mára végtelenül romlott és korrupt, erkölcstelen párttá vált, amely gyűlöletalapú politikájával a politikai paletta szélsőjobboldalára sodródott. Így a centrális erőtér összeomlott, a Jobbiktól a Párbeszédig húzódó üléstermi egység és az elégedetlen emberek egyre több ügyben kényszerítik meghátrálásra a Fidesz rendszerét. Már nemcsak zöldek, baloldaliak és liberálisok, a Fidesztől független jobboldaliak és konzervatívok, kereszténydemokraták, hanem a korábban a Fidesz kötelékében dolgozó, lelkiismeretükre ébredő emberek is sorban fordulnak szembe a Fidesz romboló politikájával. Ez már nem világnézet kérdése. Itt a tisztességes emberek állnak szemben a tisztességtelen Fidesszel, itt a jó szándékú emberek állnak szemben a cinikus és gátlástalan Fidesszel itthon és szerte Európában. A nép érdeke áll szemben az Orbán-klán érdekeivel, az emberek hatalma áll szemben a hatalom embereivel. A Fidesz, a rombolók pártja mára egyedül maradt. Ez tehát a képlet. Az egyik oldalon az Európát építő, erősítő, az európai és közte a magyar polgárokat szolgáló politikusok, amilyen Jávor Benedek, a másik oldalon az Európát és saját országukat is romboló, gyengítő, Vlagyimir Putyint kiszolgáló politikusok, amilyen Orbán Viktor. Hogy a kilencvenes Fidesz-szlogent idézzem, „Tessék választani!”. [[Közbeszólások a Fidesz soraiból: Fantasztikus volt! dr. Rétvári Bence: Tapsvihar! Kontrát Károly: Semmi taps? dr. Rétvári Bence: Ováció!]] [[12.00]]
Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Öné a szó, államtitkár úr.
Ha jól értettem, a felszólalása egy részében Jávor képviselő úr mellett lobbizott. Ebben nem szeretnénk állást foglalni, mert mindig az MSZP-től szoktak mandátumot kérni. Ha jól tudom, a döntés már megszületett, ez nem ránk tartozik, de tudomásul vettük, hogy lobbizik tovább.Azt is érzékeljük, hogy csatlakozott egyes baloldali képviselőkhöz abban, hogy harsányan állást foglal az Európai Néppárt ügyeiben. Abból a szempontból ez nem baj, hogy elmondjuk itt a Házban is, hogy az Európai Néppártot is megosztja a „globális kormányzás versus nemzetek Európája” vita, amit a migrációs válság tett igazán súlyossá. Ebben a kérdésben nekünk vitánk van, és beszéltünk már erről itt a Házban. Önnek is elmondom, hogy számunkra ebben a kérdésben a pártfegyelemnél sokkal fontosabb a keresztény értékek védelme, illetve a bevándorlás elleni fellépés. Ön biztosan tapsikolna, ha az Európai Néppárt összeborulna a bevándorlás ügyében a baloldali pártokkal, de azt ne várja, hogy mi ezt szó nélküli végignézzük. Mi európai megújulást szeretnénk, azon belül is az európai jobboldal megújulását. Egyébként ez a vágyakozása önnek abból a szempontból egyáltalán nem meglepő, hogy önök a kvótát is támogatták, az ön által említett képviselő a Sargentini-jelentést is simán megszavazta, rengetegszer keltették rossz hírét hazánknak az Európai Parlamentben, tehát minden olyan kezdeményezéshez csatlakoztak Brüsszelben, ami az ország biztonsági érdekeit rontja, illetve nem felel meg nekik. Van egy halvány, de nagyon halvány egyetértés köztünk abban, hogy szerintünk is fel lehet osztani a közéletet, az európai és a magyar közéletet is építőkre és rombolókra. Na most, az az MSZP, amelyhez önök csatlakoztak, és amelytől mindig mandátumot kérnek, sok mindenről híres, csak nem az építésről: gazdasági értelemben már egyszer majdnem leromboltak egy országot, a morális pusztításról már nem is beszélve. Ha önnek ilyen magas a morális elvárása, akkor miért csatlakozik egy ilyen közösséghez, és miért tőlük kérik a mandátumot? Ami az építést illeti, azt semmiképpen sem szeretnénk állítani, hogy ne lenne még mit építeni, és ne lenne még minek fejlődnie Magyarországon, de ez az ország mégiscsak a gyarapodó időszakát éli. Engedje meg, hogy ezt pár példával alátámasszam, mert ezekről önök mindig elfelejtenek szólni: már a hitelminősítők is kénytelenek elismerni a gazdaság teljesítőképességét, 5 százalékkal nő a gazdaság, ami egyébként az európai élmezőnybe tartozik, közel 800 ezer munkahely jött létre, a minimálbér megduplázódott, a nemzeti vagyon 7000 milliárd forinttal nőtt, az államadósság jelentősen csökkent, dupla annyit költünk családtámogatásra, és ebben még benne sincs az, amit a kormány pár héttel ezelőtt bejelentett, az otthonteremtési program már most is százezer embernek nyújtott segítséget. És ha már építés, mert ön többször használta ezt a kifejezést, akkor itt azért megemlíteném, hogy Magyarországon az építőipari termelés 29 százalékkal nőtt tavalyhoz képest. Na most, hogy önök mit építenének, azt nem nagyon tudjuk, nagy termelékenységi hatékonyságot egyelőre nem a gondolatokban és javaslatokban, hanem inkább molinómutogatásban, molinófirkálásban tudnak felmutatni; csak azt tudjuk, hogy minket nem kedvelnek. Ezzel egyébként együtt is tudnánk élni, de hogy mit tennének hozzá az ország dolgaihoz, na, arról nagyon vékony az ismeretünk. Azt tudjuk például, hogy a családtámogatási rendszert ebben a formában eltörölnék, és azt is, hogy az alapjövedelemmel újra a segélyezést tennék előtérbe egyébként a munkavégzés helyett. Azt is tudjuk, hogy a határzárat is szépen lebontanák. Ezek a tervek egytől egyig a rombolásról szólnak, a jövőbe vetett hit lerombolásáról. Egyébként a rombolási szándék más megközelítésben is igazolható: ön egy netes portálnak pár napja még azon merengett, nem biztos, hogy lehet tartani az erőszakmentességet, mármint a baloldal, illetve az ellenzék erőszakmentességét; korábban egyébként a decemberi rongálásokkal is egyetértett. Higgye el, hogy erről a választóknak megvan a véleménye, nem véletlen, hogy önök a mostani választáson sem mernek egyedül elindulni, csak az MSZP alamizsnamandátumában bíznak. A magunk részéről csak egyet kérünk: ne erőszakossággal, ne az önökre jellemző erőszakossággal próbálják meg kompenzálni az érdemi mondandó és a támogatottság hiányát. Azt is mondhatnám, ha már a rombolók közé tartoznak, akkor legalább ne legyenek rá büszkék. Köszönöm, hogy meghallgattak. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Demeter Márta, az LMP képviselője, szintén napirend előtti felszólalásra jelentkezett: „Európa zöld lesz, vagy nem lesz!” címmel. Megadom a szót, képviselő asszony.
[[Mikrofonhiba.]] Tisztelt Elnök Úr! Tisztelt Képviselőtársaim! Én a magam részéről nem szeretnék hosszan elmerülni a Fidesz és a Néppárt mindenféle vitáiban vagy azok mélységeiben, hiszen teljesen indifferens a magyar emberek szempontjából, hogy mi történik. Annyi zajlik, hogy van egy álvita, van egy kampányfogás, amit mindegyik fél kihasznál a maga javára, egyébként mindannyian teljesen inkompetensek. A Fidesz azért, mert képtelen volt éveken át a magyar emberek érdekeit… [[A szónok elé hordozható mikrofont helyeznek.]]
Parancsoljon, képviselő asszony!
Tehát nem merülnék el a Fidesz és a Néppárt közötti viták mélységeiben, hiszen mindegyik fél totálisan inkompetens: a magyar embereknek teljesen mindegy ez az egész ügy, hiszen a Fidesz képtelen volt a magyar emberek érdekét képviselni kint az Európai Unióban, nem is akarja, és már nem is képes rá, az Európai Néppárt vezetésével egyébként koalícióban pedig képtelen volt két nagy válság kezelésére, a 2008-as gazdasági és a 2015-ös migrációs válság kezelésére. Tehát ezek a játszmák pusztán pozíciókról szólnak, arról, hogy egyébként önök hogyan próbálják meg elkerülni az európai uniós források ellenőrzését, hogy továbbra is kizárólag a saját meggazdagodásukra használhassák fel ezeket a forrásokat. Közben a magyar emberekről nem esik szó, a magyar vállalkozások helyzetéről, nem állnak ki a dolgozói bérek javításáért, sem pedig az elmaradott régiók fejlesztéséért. Látszik, hogy a kormány feltétel nélküli kiszolgálója a multinacionális cégeknek a magyar emberek kárára, és ezért semmi nem drága önöknek, még az EU-s klímatervet is vétózzák csak azért, hogy kiszolgálják az autóipari vállalatokat. Nem akarják elfogadni azt, hogy bármilyen határidőt rögzítsenek az EU-s szén-dioxid-kibocsátás nullára csökkentésére, semmi nem érdekli önöket, csak és kizárólag a multik kiszolgálása. Az önök részéről teljesen tudatos politika az, hogy a magyar emberek bérét tudatosan alacsonyan tartják. Az autóipar már a 20 százalékát teszi ki a magyar GDP-nek, ezzel kiszolgáltatják a magyar gazdaságot, szegénységben tartják a magyar dolgozókat, egy lehetséges válság pedig csődbe is viheti az országot, és ez mind az önök felelőssége. [[Dr. Rétvári Bence: Melyik autógyárat zárná be az LMP?]] Mindeközben olyan fontos témákban, mint az illegális migráció elleni küzdelem vagy az embercsempészet elleni fellépés, folyamatosan kihúzza magát a magyar kormány a munka alól, csak és kizárólag kívülről zsűrizik. Nagyon sok mindenben magyarázattal tartoznak a magyar embereknek. Egyrészt azért, mert folyamatosan hazudnak, hiszen az Orbán-kormány valójában bevándorláspárti, csak a letelepedési kötvényekkel húszezer embert engedtek be Magyarországra és a schengeni övezetbe minden érdemi biztonsági ellenőrzés nélkül, köztük bűnözőket hoztak ide. Így kaphatott élethosszig tartó telepedési engedélyt például az Aszad-rezsim pénzmosó embere is, közben Kiss Szilárd agrárattaséként magyar vízumhoz segített, kiemelt nemzetgazdasági érdekre hivatkozva, több tízezer orosz állampolgárt, köztük bűnözőket, és közben offshore cégek pedig kaszálnak az üzleten, immár 165 milliárd forintot. Ezek azok az offshore cégek, amelyekkel kapcsolatban rendre felmerül például Rogán Antal neve. Amikor önök, államtitkár úr, embercsempészetről beszélnek, akkor mondják már meg, hogy Gruevszki volt macedón miniszterelnök hogy került ide mégis Magyarországra! Megmondom önnek: magyar diplomaták segítségével, Schengent át sem léphette volna ez az ember. Ő az, aki egyébként abba bukott bele Macedóniában, hogy teljesen törvénytelenül a titkosszolgálatokat arra utasította és arra használta fel, hogy újságírókat és ellenzéki képviselőket hallgassanak le. Ha embercsempészet, hogy került ide Ghaith Pharaon Magyarországra, akit terrorizmus finanszírozásáért köröztek, és nem mellesleg a magyar miniszterelnök vejével üzletelt? Ha például a kiadatásokról beszélünk, hogy lehet az, hogy az azeri baltás gyilkost kiadták Azerbajdzsánnak úgy [[Dr. Rétvári Bence: Ez még a zöld jövő?]] , hogy ott azonnal szabadon engedték, és a magyar kormány semmilyen garanciát nem kért? Az orosz fegyverkereskedőket átadták Oroszországnak, egyiküket már szabadon engedték. És ha a terrorizmusról beszélünk, akkor árulják már el nekem, hogy az új-zélandi terrorista hogy mehetett át Magyarországon! Mit csináltak a magyar illetékes szervek? Ezekből a példákból is látszik [[Dr. Rétvári Bence: A zöld jövő.]] , hogy az Orbán-kormány képtelen biztosítani Magyarország biztonságát. Közben a Beruházási Bankot is Budapestre költöztetik, amivel nemcsak a putyini illegális hírszerzési törekvéseket támogatják, hanem a pénzmosási és ellenőrzési szabályokat is egy az egyben felrúgják, emellett Paks II.-vel pedig 4000 milliárdra adósították el a magyar adófizetőket. [[12.10]] Az EU-választás tétje az, hogy lesz-e a magyar nemzeti érdeknek valós képviselete végre az Európai Unióban. A mi célunk az LMP-ben az, hogy a tőke Európája helyett az emberek Európáját építsük, a multicégeket korlátok közé kell szorítani, érdemi béremeléseket kell végrehajtani, és biztosítani a magyar emberek biztonságát [[Az elnök a csengő megkocogtatásával jelzi az időkeret leteltét.]] például az európai uniós külső határok védelmének a megerősítésével. Tehát új Európai Parlamentre, új képviselőkre és új Európai Bizottságra van szükség. [[Szórványos taps az LMP, a DK és az MSZP soraiban.]]
Köszönöm, képviselő asszony. Tisztelt Országgyűlés! A kormány nevében Cseresnyés Péter államtitkár úr kíván válaszolni az elhangzottakra, természetesen az időkerete bővül 18 másodperccel. [[Cseresnyés Péter mikrofonja nem működik. Néhány másodperc szünet. A mikrofon működik.]]
Megvan, köszönöm szépen. Demeter Márta képviselő asszony napirend előtti felszólalásának az volt a címe: „Európa zöld lesz, vagy nem lesz!” Aki ezt az eklektikus felszólalást hallgatta, nem tudta eldönteni, hogy a zöldpolitika hogy került ide címként a felszólaláshoz. Én azt hiszem, hogy azokat az összekevert gondolatokat, egymással összefüggésben nem lévő mondatokat és megfogalmazott gondolatokat érdemes majd a későbbiekben elemezni, hisz erről egy írásbeli jegyzőkönyv is készül, és érdemes lesz kitalálni azt, hogy képviselő asszony egyáltalán milyen területeket akart érinteni, mit akart megkérdezni, mire akart bármiféle választ vagy reagálást kapni. Én azt hiszem, hogy amit ő most elmondott, ezekre a kérdésekre, ezekre a területekre az elmúlt időszakban, miután számtalan képviselőtársa megfogalmazott már hozzászólást, véleményt, kérdést e témakörökben, mindenre választ kaphatott. Nem értem, hogy miért tette föl úgy a kérdését, ahogy feltette, hisz abban az esetben, ha a bevándorláspolitikáról van szó, megkapta a választ, ha zöldpolitikáról volt szó, megkapta a választ, ha klímavédelemről volt szó, megkapta a választ. Úgyhogy én azt javasolom képviselő asszonynak, hogy ha legközelebb kérdéseket fogalmaz meg, véleményt kíván megfogalmazni, olyan véleményt, amire reagálást vár, akkor érthető módon, karakteresen megfogalmazva tegye mindezt, nem összekeverve területeket, gondolatokat, és abban az esetben megfelelő választ fog kapni. Azt hiszem, az ön esetében vékony jégen játszik, beszél és mozog ön abban az esetben, ha a kompetencia hiányáról beszél a kormány esetében, mert ön már többször bebizonyította, hogy sok esetben, ami kapcsán ön szakpolitikusnak kiáltotta ki magát, ott ön nagyon komoly kompetenciahiányban szenved. Köszönöm szépen a figyelmüket. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Szintén napirend előtti felszólalásra jelentkezett Földi László képviselő úr, a KDNP képviselőcsoportja részérőll: „A gyerek a legnagyobb csoda...” címmel. Öné a szó, képviselő úr.
Köszönöm a szót, elnök úr. Tisztelt Elnök Úr! Tisztelt Képviselőtársaim! Márai Sándor úgy fogalmaz nyilván enyhe költői túlzással költői módon: a gyerek a legnagyobb csoda, az élet egyetlen értelme. Gyerek nélkül nincs jövő, de igazából már a jelen is üres nélküle; üres, ahogyan Európa bölcsői is azok. A népességfogyás ugyanis nem speciálisan magyarországi, hanem általános jellegű, európai szintű probléma. Egyre kevesebb a gyerek, az európai társadalom egyre idősebb, fogy a jövőnk, és ennek megállítása érdekében most, a jelenben kell cselekednünk. Számunkra ez természetes dolog.Megdöbbentő azonban, hogy sokak számára nem az. Itthon és Európa-szerte is akadnak olyanok, akik a globális szintű népességnövekedésre vagy más, általában mélyen önző és leegyszerűsítő indokokra hivatkozva, gyakran cinikusan a tudatos gyermektelenség deviáns eszméjét hirdetik. Természetesen nem azokról beszélek, akik valamilyen objektív, anyagi vagy egészségügyi okból kénytelenek nélkülözni a családot, hanem azokról, akik szerint vannak, lehetnek felesleges gyerekek. Szerintünk pedig felesleges gyermek még nem született erre a világra. Minden újszülött egyedi, megismételhetetlen csoda, aki tiszta lappal, saját küldetéssel érkezik közénk, és azzal az üzenettel, hogy van jövő, tehát van remény. Éppen ezért egy felelős politikai döntéshozónak minden esetben a család megerősítésére és a vágyott gyermekek megszületésének támogatására kell törekednie. Ezen a ponton fontos hangsúlyoznom, hogy a gyerek társadalmi érték is ugyan, de a mi hitünk szerint nem csupán azért van rá szükség, hogy legyen, aki majd megtermelje a nyugdíjunkat. Kétségtelen tény, hogy a népességfogyás problémakörének ez is egy fontos aspektusa, hiszen egy felelős államvezetésnek a fenntarthatóság szempontját mindenkor figyelembe kell vennie. A gyerek számára a család az egyetlen optimális közösség, amelyben testi, lelki és egzisztenciális értelemben is a legnagyobb biztonságban felnevelkedhet. A család a biztonság és a szeretet közössége, a kar, amelynek ölelésébe mindig visszatérhetünk. A családot az érdek helyett az érték tartja össze. Az otthonunk is ott van, ahol a családunk. A többi csak lakóhely. Ezért nagyon fontos, hogy egy dekadens világban a döntéshozatal minden szintjén kiálljunk a család mellett. A Szentírás is erre tanít bennünket, hiszen Mózes könyve szerint: „monda az Úr Isten: Nem jó az embernek egyedül lenni”. A család hazánk jövőjének záloga; nemcsak a jövőnké, hanem a függetlenségünké is. Tisztelt Ház! Tisztelt Képviselőtársaim! Az illegális migráció korát éljük. Ha nem álljuk útját, akkor a vágyott, de nem megszületett magyar gyerekek helyét a törvénytelenül bevándorlók utódai foglalják el. A következményeket pedig ismerjük: párhuzamos társadalmak, törvényen kívüli közösségek, elharapózó terrorizmus, kisebbségbe szoruló őslakosság. Vannak Európában és Magyarországon is, akik ezt, tehát a migrációt megoldásnak tekintik a népességfogyásra és a munkaerőhiányra. Támadták a családvédelmi nemzeti konzultációt is, sőt egyes képviselők odáig mentek, hogy nyíltan összetépték a konzultációs ívet, mint például Bangóné Borbély Ildikó szocialista képviselő tette. Mások pedig nyíltan kimondják, hogy ők Magyarország jövőjét a migránsokban látják és nem a magyar családok támogatásában. A családvédelmi akciótervvel azt üzenjük, hogy a gyermeknevelés olyan teljesítmény, amely közösségi szinten is elismerendő. A nemzeti konzultációban több mint 1,3 millió ember adott felhatalmazást családpolitikánk kiteljesítésére. Ennek első hét lépését tárgyalta a napokban a tisztelt Ház, és fogja a jövőben is. Ez a hét, de később bővítendő intézkedés határozott válasz a bevándorláspárti erőknek, hogy mi, magyarok saját erőből is meg tudjuk oldani ezen problémáinkat. Ne adjuk fel a nemzetünket, a kultúránkat, a vallásunkat, a biztonságunkat! Tisztelt Képviselőtársaim! Bízom benne, hogy a következő üzenettel még az ellenzéki kollegák is egyetértenek, de abban biztos vagyok, hogy minden igaz magyar ember igen: családot minden gyereknek, gyermeket minden családnak! Köszönöm, hogy meghallgattak. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! A kormány nevében Rétvári Bence államtitkár úr kíván válaszolni az elhangzottakra. Államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! A csökkenő népességre van Brüsszelnek is egy válasza, és van Budapestnek is egy válasza. Brüsszel válasza az, hogy minél több embert telepítsünk be Afrikából és Ázsiából Európába, Budapest válasza pedig az, hogy segítsük a családokat abban, hogy minél több gyermeket vállaljanak, aki több gyermeket akar vállalni, annak meglegyen erre az anyagi lehetősége is. Ez a különbség a brüsszeli és a budapesti családpolitika között. Mi azt szeretnénk, ha a családok támogatása, a most az évértékelő beszédben bejelentett, hétpontos családvédelmi akcióterv is egy nemzeti ügy lenne, egy olyan ügy, amely mellé mindenki oda tud állni. De sajnos azt látjuk, hogy az ellenzéki politikusok annyira elkötelezték magukat Brüsszelben a bevándorlás támogatása mellett, hogy itt Budapesten sem tudják támogatni a családvédelmi akciótervet. Azt látjuk, hogy egy frusztrált ellenzékkel állunk szemben, amely arányt tévesztett, ez jól látható volt az ülésszak kezdetén és az előző ülésszak végén, amikor különböző agresszív és más módokat választott itt a parlamenten belül, és most nem győz visszajönni ebből a helyzetből, és azt sem tudja, hogy ilyen nemzeti ügyekhez, mint például a családpolitika és a családok támogatása, hogyan álljon. Ez volt látható és hallható abból a vitából is, ami a múlt héten zajlott le itt a parlamentben. [[12.20]] Különböző módon, különböző ürügyekkel, de nem támogatják a családvédelmi akciótervet, hanem valaki hét pontban támadja, van, aki tizenkét pontban támadja, van, aki határozati javaslatban támadja, de mindenki valamilyen módon támadja, mert belekerültek előző év decemberében ebbe a helyzetbe. Az európai baloldal egyértelműen egy más úton halad. Az európai egyesült államok kiépítése pedig azt jelentené, hogy az országok ne tudjanak saját maguk a családokon segíteni, hanem mindenki számára a betelepítés legyen az egyetlen választható út. Márpedig, tisztelt képviselő úr, már az előző nyolc esztendőben is bebizonyítottuk, hogy igenis érdemes más utat, más módot választani. Egyrészről bebizonyítottuk, hogy a kerítés építésével megállítható a szárazföldön a bevándorlás, az olaszok bebizonyították, hogy a tengeren is megállítható [[Gyöngyösi Márton közbeszólása.]] , másrészről negatív folyamatok pozitívba fordíthatók. Magyarországon csökkent a házasságkötések száma 2010-et megelőzően, 2010 óta pedig növekszik a házasságkötések száma. A negatív tendencia, a válások korábbi növekedése pedig szintén megállt és megfordult, kevesebb a válás most már, és a terhességmegszakítások száma is csökkent. De nemcsak ez a pozitív trendforduló, hanem, tisztelt képviselő hölgyek és urak, ha 2010-ben megnéztük a gyermekvállalási kedvet Európában, akkor Magyarország ebben a sereghajtó volt, a legeslegutolsó, sehol sem volt olyan alacsony mértékű a gyermekvállalási kedv, mint nálunk. Ezt hívhatjuk termékenységi arányszámnak is, magyarul, hogy két szülőre hány gyermek jut, két szülőnek átlagosan hány gyermeke születik. A sereghajtók, az utolsók voltunk és nyolc év kormányzati teljesítményével tizenkét helyet javítottunk ezen a legutóbbi Eurostat-kimutatás szerint. Tehát míg 2010-ben mindenki előttünk volt, most már megelőzzük Ausztriát, Szlovákiát, Finnországot, Lengyelországot, Horvátországot, Luxemburgot, Portugáliát, Görögországot, Olaszországot, Ciprust, Spanyolországot és Máltát. Ehhez nyolc év kitartó kormányzati szándékra volt szükség, és arra volt szükség, hogy a családtámogatások olyan mértékben bővüljenek, mint sehol Európában. Kétszeresésre emelkedett ezeknek a mértéke, 1000 milliárd forint alatt voltak, és most 2000 milliárd forint fölött vannak. Míg az Európai Unióban a trend az, hogy csökken a gyermekvállalási kedv, csökken ez az úgynevezett termékenységi arányszám, Magyarországon nőtt, az Unión belül a második leggyorsabb emelkedés volt a magyar emelkedés, ezzel tudtunk tizenkét helyet javítani ebben a rangsorban. Az ellenzék hozzáállását jól mutatta az, hogy amikor megkérdeztük a magyar embereket arról, hogy milyen intézkedésekkel segítse a kormány a magyar családokat, akkor bejöttek ide a parlamentbe, és széttépték ezeket az íveket, mert sem a magyar emberek véleményére nem voltak kíváncsiak ez mondjuk hagyomány a baloldalon , sem a családok támogatását nem tartották olyan fontos kérdésnek, hogy ez nemzeti ügy legyen, és ők is támogassák ennek egyik vagy másik pontját, lehetőség szerint mindegyik pontját. A nemzeti konzultációt is támadták, és támadták utána a parlamentben a törvényjavaslatot is, tisztelt képviselő hölgyek és urak. Az ellenzék nem szavazta meg azokat a családi járulékkedvezményeket, amelyek a családoknál 2010-2018 között összesen 1901 milliárd forintot hagytak ott. Ma már 130 ezer szülőnek sem adót, sem járulékot nem kell fizetni. Újra hároméves korig tart a gyes; a családi kedvezmény révén a családok kevesebb adót fizetnek, hogyha gyermeket vállalnak. Bevezettük a gyed extrát, hogy a gyermek féléves korától már lehessen munkát vállalni. A hallgatói és diplomásgyedet vezettük be; megdupláztuk a kétgyermekesek adókedvezményét; bevezettük a friss házasok kedvezményét [[Az elnök a csengő megkocogtatásával jelzi az időkeret lejártát.]] amit már 80 ezer pár vett igénybe; bölcsődéket fejlesztettünk; jelzáloghitel-tartozást engedtünk el több ezer esetben, és még lehetne sorolni, hogy a diákhitel-törlesztésnél, a Köldökzsinór-programnál és a CSOK-nál mennyi kedvezményt tudtunk az ellenzék [[Az elnök újból csenget.]] ellendrukkersége ellenére a magyar családoknak biztosítani. Köszönöm szépen. [[Taps a kormányzó pártok padsoraiban.]]
Köszönöm szépen államtitkár úr válaszát. Tisztelt Országgyűlés! Szintén napirend előtti felszólalásra jelentkezett Böröcz László képviselő úr, Fidesz-képviselőcsoport: „Aktuális ügyeinkről” címmel. Öné a szó, képviselő úr.
Köszönöm a szót, elnök úr. Tisztelt Ház! Tisztelt Képviselőtársaim! A bevándorláspárti erők minden lehetséges eszközzel arra összpontosítanak, hogy ellehetetlenítsék azokat az országokat és politikai erőket, amelyek a nemzeti önrendelkezés megtartása és a keresztény kultúra védelmében emelik fel szavukat. Ezért, ha igazán szeretjük hazánkat és ki akarunk állni Magyarország mellett, akkor vegyünk részt május 26-án az EP-választáson, mutassuk meg Brüsszelnek, hogy nem a különböző, Soros Györgyhöz köthető civil szervezetek fogják eldönteni, hogy mi történjen Magyarországon. Mutassuk meg, hogy ami Magyarországon történik, azt a magyar emberek döntik el, és nem Brüsszelből fogják megmondani a balliberális elit erői és a hozzájuk húzó pártok. Semmilyen szinten nem leszünk hajlandóak részt venni abban, amit Brüsszel diktál, hogyha az a magyar emberek érdekeit sérti. Emlékezzünk csak vissza, amikor Brüsszel 2010-ben megszorításokat követelt, a magyar kormány hazaküldte az IMF-et, és adócsökkentési programba kezdett. Vagy gondoljunk csak arra, amikor jogosnak tartották, hogy a bankok a devizahiteles családokon százszorosát követeljék annak, mint amit eredetileg felvettek. Azt sem szabad elfelejteni, hogy az egyik legtöbb rezsit az Unióban a magyar háztartások fizették, de Brüsszel tovább emelte volna a magyar emberek terheit. A magyar kormánnyal ehelyett meghirdettük a rezsicsökkentés programját. Gondoljunk csak bele, hogy Brüsszel azt is kérte, hogy engedjük be a migránsokat. Erre a magyar kormány a leghatározottabban nemet mondott, és kerítést épített. Most pedig azt szeretnék, hogy fogadjuk be a migránsokat, és fogadjuk el a kötelező betelepítési kvótát. A bevándorláspárti országok és vezetőik továbbra sem adták fel azon elképzelésüket, hogy átalakítsák Közép-Európát a migráció tekintetében. Az erkölcsi fölény azonban továbbra is Közép-Európánál van, mert a Nyugattal szemben mi nem kívánjuk ráerőltetni a nyugatiakra a saját életünkről szóló elképzeléseinket. Mondhat bárki bármit, de Magyarország nem fog engedni abból a jogából, amiből ezer éve nem engedünk, hiszen továbbra is a magyarok fognak dönteni arról, hogy mi történjen az életüket jelentősen meghatározó kérdésekben. A brüsszeli bürokrata elit teljes mértékben elvesztette a kapcsolatát a valósággal, olyan, mint ha egy buborékban élnének. Nekünk, magyaroknak viszont két lábbal kell állnunk a földön, és mindig a saját nemzeti érdekünkből kell kiindulnunk. Egyetlenegy brüsszeli bürokrata sem mondhatja meg nekünk, hogy mit csináljunk, mit mondjunk vagy mit tegyünk. Most kell döntéseket hozni, mert egyébként 20, 30, 40 év múlva olyan következményekkel néznek szembe utódaink, és talán mi magunk is, amiket nagyon meg fogunk bánni. Gondoljunk csak bele, 13 év alatt félmilliárd fővel fog gyarapodni Afrika lakossága, ami majdnem annyi, mint most egész Európáé. Ezzel párhuzamosan az afrikai és az európai életszínvonal közötti szakadék tovább fog nőni. Még időben vagyunk, hogy megteremtsük az egységet a migrációs politika terén Kelet és Nyugat között, ez később már lehetetlen lesz. Sajnos az EU mostani vezetői és képviselői képtelenek a migráció problémájának a megoldására. Ezért el kell venni a Bizottságtól a migrációszabályozás és a határvédelem jogát, és helyette egy, az EU belügyminisztereiből álló testületet kell létrehozni, amely hatékony választ adhat a migráció kérdéseire. Nyugaton ma az egyik legnagyobb probléma az őslakosok és a különböző néptömegek mindennapi együttélésének összehangolása. Ezzel szemben itt, Közép-Európában nincsenek ilyen tömegek, és ha rajtunk múlik, nem is lesznek. A magyarok nem akarják még egyszer átélni, hogy egyik napról a másikra 400 ezer, zömében katonakorú férfi átmasírozzon az országon. Ezért épült meg a kerítés, és ezért ment szembe a magyar kormány az európai mainstreammel. Magyarország számára kulcskérdés, hogy legyen végre egy olyan nagy európai ország, amely azt mondja migrációügyben, amit mi, magyarok is mondunk. A közelgő európai parlamenti választások tétje tehát minden eddiginél nagyobb: továbbra is a brüsszeli buborékpolitikát folytató, bevándorláspárti erők vezetik Európát, vagy a nemzeti önrendelkezés jogát, a határok védelmét és a keresztény kultúrát támogató pártok veszik át az irányítást a kontinensen. Köszönöm szépen. [[Taps a kormányzó pártok padsoraiban.]]
Köszönöm szépen, képviselő úr. Tisztelt Országgyűlés! A kormány nevében Szijjártó Péter külgazdasági és külügyminiszter úr kíván válaszolni az elhangzottakra. Miniszter úr, öné a szó.
Köszönöm a szót. Tisztelt Elnök Úr! Tisztelt Képviselőtársaim! Kétségtelen tény, hogy Európában egy rendkívül komoly vita zajlik a kontinens jövőjét illetően. Nyilvánvalóan bántóan egyszerű lenne az a leegyszerűsítés, hogy ez egy szuverenisták és föderalisták által vívott vita lenne, de hát látjuk, hogy ez a vita a magyar országgyűlési pártok között is megvan, hiszen van olyan párt, amelyik az európai egyesült államok létrehozását szorgalmazná, és vannak olyan pártok is, ezek a kormánypártok, amelyek azt gondolják, hogy az Európai Unió akkor tud erős lenni a jövőben, hogyha az Európai Unió erős tagállamokból fog állni. Mi azt gondoljuk, hogy ez egy zsákutca, hogy az erős Európai Unióhoz gyenge tagállamokon keresztül vezetne az út. Azt gondoljuk, hogy erős tagállamokra, erős, a saját nemzeti identitásukhoz, kulturális, vallási és történelmi hagyományukhoz ragaszkodó országokra van szükség ahhoz, hogy az Európai Unió a jövőben valóban erős tudjon lenni. [[12.30]] Márpedig az Európai Unió jövőbeni ereje nagymértékben függ a migrációs folyamatok alakulásától. Ebben a tekintetben szerintem nem lehet figyelmen kívül hagyni azt a tényt, amelyet vagy szeretünk vagy nem, vagy tetszik vagy nem, de Európa közvetlen környezetében a déli és a délkeleti szomszédságunkban 30-35 millió olyan ember él, akik vagy napi szinten humanitárius segélyre szorultak, vagy már belső menekültek, vagy olyan helyről származnak, ahol továbbra is fegyveres konfliktusok zajlanak, vagy a szubszaharai térségből már feljöttek Afrika északi részébe. Ez 30-35 millió ember; 30-35 millió olyan ember, aki ezen élethelyzeténél fogva bármikor hozhat olyan döntést, hogy megindul Európa irányába. És ezeket az esetleges döntéseket inspirálják azok a politikai döntések, amelyeket az Európai Bizottság rendszeresen meghozott, amelynek gyakorlatilag az lett az eredménye, hogy az európai migrációs politika meghívásra épül. Meghívásra épül arra nézvést, hogy jobb életre vágyó emberek vállalják akár az életveszélyt is, dollárok százezreit, millióit fizessék összességében embercsempészeknek, hogy eljussanak valahogy Európába. És ahelyett, hogy azoknak az erőknek segítenénk, akik ezt meg akarják gátolni, ahelyett Brüsszelből ezekre az erőkre folyamatosan nyomást gyakorolnak, és folyamatosan támadják azokat az európai politikusokat, akik nem menedzselni, nem szervezni, hanem megállítani akarják a migrációt. Éppen ezért van jelentősége, tisztelt képviselő úr, annak is, hogy vajon itt, Európában majd megállapodásra tudunk-e jutni annak érdekében, hogy Afrikában olyan fejlesztési programokat hajtsunk végre, amelyek legalább olyan ütemben fejlesztik Afrika népességmegtartó erejét, mint ahogyan az afrikai népesség növekszik. És jelenleg az Európai Unió sokkal inkább egyébként bántóan leegyszerűsítő módon úgy néz az afrikai országokra, mint akik önkéntesen szeretnék elküldeni a saját polgáraikat Európa irányába, miközben az afrikai vezetők ez ellen rendszeresen tiltakoznak, mondván, hogy ha a legjobb fiatalok elhagyják az afrikai országot, akkor ki fogja építeni a modern gazdaságot ezekben az országokban. Tehát azt gondolom, hogy a meghívásra alapuló, meghívásként értelmezhető és sajnos meghívásként értelmezendő európai migrációs politikának azonnal véget kell vetni, és sokkal inkább a saját határaink megvédésére és az Afrikában végrehajtott fejlesztési programokra kellene koncentrálni annak érdekében, hogy a segítséget odavigyük, ahol baj van, és ne importáljunk problémákat oda, ahol még nincsenek vagy kezelhetőek a problémák. Elhangzott a napirend előtti vita első fázisában egy utalás arra nézvést is, hogy mi miért nem támogatjuk a Frontexet. Azért, mert a Frontex egy utaztatási ügynökség. És a Frontex nem határvédelmi szervezet. Mert senki nem gondolja komolyan, hogy tízezer bürokratával meg lehetne védeni az Európai Unió déli határát is. Évek óta semmi mást nem hallgatunk Brüsszelből, mint hogy az európai tengeri határ nem megvédhető. Az ausztráloknak kicsit hosszabb óceáni határuk van, mint nekünk a tengeri határ, és mégis meg tudták oldani, hogy nullára csökkentették az illegális bevándorlókat szállító olyan hajók számát, amelyek Ausztrália partjaihoz igyekeznek. [[Cseresnyés Péter: Így van!]] Tehát megoldható ez itt is, csak nem Frontexszel, nem a határvédelmi jogok tagországoktól történő elvonásával, hanem a határvédelem megerősítésével és annak belátásával, hogy ez igenis a tagállamok dolga és kötelessége. Ezért kell létrehozni az eurózóna pénzügyminisztereinek tanácskozásához hasonlóan egy, a schengeni övezethez tartozó országok belügyminisztereiből álló tanácsot, amely talán képes lehetne arra, hogy mindenfajta brüsszeli politikai törekvéssel szemben a határvédelemre megfelelő hangsúlyt helyezzen. [[Az elnök a csengő megkocogtatásával jelzi az időkeret leteltét.]] Enélkül nem fog menni Európa megvédése. Köszönöm megtisztelő figyelmüket, és köszönöm a türelmet. [[Taps a kormánypárti padsorokban.]]
Megköszönöm miniszter úr válaszát. Tisztelt Országgyűlés! A napirend előtti felszólalások végére értünk. Tisztelt Országgyűlés! Tájékoztatom önöket, hogy az ülés elején nem volt tisztán hallható Hegedűs Lorántné képviselő asszony lemondásának dátuma. A képviselői mandátumról történő lemondás dátumát megismétlem: 2019. március 21. Tehát: 2019. március 21. Köszönöm megtisztelő figyelmüket. Tisztelt Országgyűlés! A mai napon napirend utáni felszólalásra jelentkezett Rétvári Bence képviselő úr, KDNP; Barcza Attila képviselő úr, Fidesz; Z. Kárpát Dániel képviselő úr, Jobbik. Tisztelt Országgyűlés! Most, 12 óra 35 perckor elkezdjük a kérdések és azonnali kérdések tárgyalását. Tisztelt Országgyűlés! Jakab Péter, a Jobbik képviselője, kérdést kíván feltenni a pénzügyminiszter úrnak: „Nyugati bérek helyett keleti vendégmunkások?” címmel. Jakab Péter képviselő urat illeti a szó.
Elnök úr, köszönöm szépen a szót. Államtitkár úr, van önnek egy remek ajánlatom: szeretne ön ma, 2019-ben annyit keresni, mint tíz évvel ezelőtt? Gyanítom, hogy nem, de ha mégis, akkor vállaljon munkát Kelet-Magyarországon, Szabolcsban ugyanis ma épp annyit lehet keresni, mint amennyit a fővárosban lehetett tíz évvel ezelőtt. Az önök bélfelzárkóztatása, államtitkár úr, olyan jól sikerült, hogy ma elég Budapesttől 2-3 órát utazni keletre vagy délre, és bérek tekintetében máris tíz évet repülünk vissza az időben, ami annyit jelent, hogy ma a havi átlagkereset Borsodban 173 ezer forint, Békésben 163 ezer forint, Szabolcsban pedig 153 ezer forint, államtitkár úr. Ezek után az ön főnökének, Orbán Viktornak van bőr a képén azt állítani, azt nyilatkoznia: „Magyarország jól fizető munkahelyeket ajánl a főváros mellett vidéken is.” Mégis, milyen munkahelyekről beszélnek önök? A borsodi szalagmunkáról beszélnek 150 ezerért? Ez a jól fizető munkahely? Vagy az a jól fizető munkahely, ahol évi 400 órát lehet túlórázni? Mert Deutsch Tamás szerint a magyar melós örömmel húz még rá egy-két órát a műszakra? Ez lenne a jól fizető munkahely? Önök nem ismerik a valóságot, államtitkár úr. A valóság az, hogy a vidék Magyarországán a dolgozók előtt három lehetőség áll. Akinek nem tetszik az egyik multi szalagsora, az átmehet a másik multi szalagsora mellé, éppen ezért sokan egy harmadik utat választanak: irány Nyugat! És erre mi az önök válasza? Nem az, hogy emelik a béreket, hanem az, hogy leszerveznek olcsó, keleti vendégmunkásokat. Csakhogy ez zsákutca, államtitkár úr, zsákutca! Magyarországnak nem keleti vendégmunkásokra van szüksége, hanem nyugati bérekre. Tiszaújvárosi konténerváros: mond ez önnek, valamit, államtitkár úr? Ha nem, akkor segítek: a MOL területén építkezés zajlik, a helyiek szerint azért, hogy több ezer török vendégmunkást tudjanak elszállásolni. Ezt miért titkolják el, államtitkár úr? A magyaroknak joguk van tudni, nem, hogy kiket akarnak a falvainkba meg a városainkba költöztetni?! Legyen kedves tájékoztatni bennünket, kiknek építik a tiszaújvárosi konténervárost, és nem tartják-e veszélyesnek, ha már egy részben állami cég is inkább a bevándorlókra esküszik a magyar munkaerő helyett. Várom válaszát. [[Taps a Jobbik padsoraiban.]]
Tisztelt Országgyűlés! A kérdésre Bodó Sándor államtitkár úr válaszol. Öné a szó, államtitkár úr.
Köszönöm szépen, elnök úr. Tisztelt Képviselőtársaim! Képviselő Úr! A magyar munkaerőpiac helyzetéről megpróbálok reális képet vázolni önnek. Nevezetesen, közel négy és fél millió ember dolgozik most Magyarországon, ami 700 ezerrel több, mint ami a 2010 előtti adat volt. A bérek emelkedésével kapcsolatosan tájékoztathatom, hogy a versenyszféra és a kormány állandó konzultációs fórumán év végén megállapodás született az ez évi, illetve a jövő évi bérekről is, minimálbár, illetve garantált bérminimum vonatkozásában, sőt 8 százalékos bérajánlás fogalmazódott meg. A területi bérkülönbségek valóban létező probléma. Ennek gazdaságszerkezeti okai vannak, de tájékoztatnom kell, hogy az említett három megyében például az utóbbi tíz évben a nettó átlagkeresetek 60 százalék körüli mértékben emelkedtek. És a kérdésének az a része, amely a MOL Petrolkémia Zrt. tiszaújvárosi fejlesztésével kapcsolatos, nos, erre konkrétan az a válasz, hogy nem konténervárosról van szó, valóban vannak ott konténerek, hogy azoknak a munkásoknak pihenőhelyül szolgáljanak, illetve ideiglenes lakhelyül szolgáljanak, akik ott az építkezésen dolgoznak. Alapvető szabály, amit, azt gondolom, ön is tisztán tud ha a kérdéséből ez nem is világlott ki , hogy harmadik országok állampolgárai ugyanakkor csak abban az esetben foglalkoztathatóak Magyarországon, ha az adott munkakörre sem magyar, sem uniós munkavállaló nem áll rendelkezésre a hazai munkaerőpiacon. Borsod-Abaúj megyében az elmúlt év végén 64, harmadik országból származó külföldi állampolgár rendelkezett érvényes munkavállalási engedéllyel, akik között egyébként öt fő volt a török. Az ország egészében pedig mindössze 238 török vendégmunkás dolgozott a múlt év adatai alapján. A kormány tehát elkötelezett abban, hogy a munkaerőpiac kihívásaira a hazai munkaerő felkutatásával, felkeresésével válaszoljon. Köszönöm szépen. [[Taps a kormánypárti padsorokban.]] [[12.40]]
Köszönöm szépen államtitkár úr válaszát. Tisztelt Országgyűlés! Molnár Gyula, az MSZP képviselője, kérdést kíván feltenni az innovációért és technológiáért felelős miniszternek: „A Fidesz nem tud mit kezdeni a hazai szakképzéssel, a tavaly meghirdetett 50 ezer helyre csupán 18 ezren jelentkeztek!” címmel. Molnár Gyula képviselő urat illeti a szó.
Köszönöm szépen. Tisztelt Elnök Úr! Tisztelt Ház! Államtitkár Úr! Ha valaki megpróbál témát találni arra, hogy mik azok a területek, amihez az elmúlt kilenc esztendőben hozzányúltak, és kár volt, mert többet ártottak annak a területnek, mint amennyit segítenek, akkor azt gondolom, hogy az oktatás ügye szinte korlátlan lehetőséget kínál számunkra. Ennek egyik szeletével, a szakképzéssel szeretnék konkrétan foglalkozni. Önök 2011-ben már egy koncepciót benyújtottak, amikor azt ígérték és azt mondták, hogy itt minden tökéletes lesz, a német duális rendszert vesszük át, és mindenki nagyon boldog lesz, kiváló szakembereket fogunk képezni. 2015-ben be kellett ismerniük, hogy ez a dolog kudarcot vallott, és akkor ugyan persze azt kommunikálták mert ez a szokás, amikor kizárják önöket, akkor is győzelmet aratnak , hogy a rendszer sikeres, de meg kell erősíteni, és néhány elemét korrigálni kell. Ez a 2015-ös koncepció volt, és most azt halljuk és ez az a szám, ami a kérdésben is szerepel , hogy az 50 ezer helyre gyakorlatilag 18 ezren jelentkeztek, tehát tulajdonképpen kudarcot vallott ez a szakképzési rendszer, és azt halljuk, hogy újabb koncepció készül 2020-ra, most már az osztrák modellt kívánják átvenni, jelentsen ez bármit. Nyilvánvalóan önök mindig megpróbálnak valamilyen kommunikációs panelt használni. Eközben itt is bevezették a kancellári rendszert, ami nyilván azt fogja mondani, hogy nem így van, de azért az érintettek számára nyilvánvalóan a felsőoktatásban sem volt sikeres. Központosítás mindenhol, források elvétele, a tankötelezettségi kor csökkentése, a szakképzés szétverése, ez jellemezte az elmúlt kilenc esztendőt ezen a területen. A kérdéseim tehát, államtitkár úr, a következők, nagyon egyszerű és általános. Számíthatunk-e valaha valamikor még Magyarországon valódi és színvonalas szakképzésre? És ha egy ilyen helyzet előáll, akkor nem képesek-e arra végre egyszer, hogy konzultáljanak azokkal, akik érintettek ebben az ügyben? Köszönöm szépen.
Köszönöm szépen, képviselő úr. Tisztelt Országgyűlés! Megadom a szót Cseresnyés Péter államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Ha ön nem veszi a fáradságot arra, hogy utánanéz, mi is történik azzal kapcsolatban, amiről kritikát próbál megfogalmazni, akkor azt kell mondanom sajnos, hogy ön végső soron nem tesz mást, csak megpróbál hangulatot kelteni. Ezt azért kell mondanom, mert ön azt állítja az utolsó kérdésében, hogy a kormány nem von be szakértőket a szakképzéssel kapcsolatos kérdésekbe. Ezzel szemben, hogy megcáfoljam, az a valóság, hogy a munkánkat e téren a Szakképzési Innovációs Tanács segíti, amelyben ott ülnek a szakszervezetek, az intézményfenntartók, a diákok, a Magyar Pedagógus Kar, a felsőoktatás, a Magyar Tudományos Akadémia és a gazdasági kamarák képviselői is. Ön szerint közülük ki nem szakértő? A kancellári rendszer kapcsán többször elmagyaráztuk, de újra megtesszük, hogy a kibővített vezetési struktúra lényege a munkamegosztás, amelyben a kancellárok a gazdálkodási feladatok, a gazdasági szereplőkkel való kapcsolattartás ellátásával tehermentesítik a képzés szakmai színvonalának biztosításáért felelős főigazgatókat. A „Szakképzés 4.0” stratégiát pedig azért készítettük el, mert nem csak a felvételizői létszámokat nézegettük az elmúlt időszakban. Ugyanis az önök kormánya volt az, amelynek 2002-2010 közötti oktatáspolitikája mindössze annyiból állt, hogy futottak a létszámadatok után, aztán iskolákat zártak be és pedagógusokat bocsátottak el. Mi ezzel szemben 2010 óta a szakképzés fejlesztése érdekében dolgozunk, az eddigi eredményekre épülő új stratégia vállalkozói érdekképviseletek, kamarák, gazdasági szereplők kérésére, nemzetközi, német és elsősorban osztrák mintára készült el. A szakképzési tudásanyagok korszerűsítése, az intézmények fejlesztése és a szakmai karrier vonzóvá tétele pedig az valósítja meg, amit ön számon akar kérni rajtunk, a színvonalas és eredményes szakképzést. Köszönöm szépen a figyelmüket. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Varju László képviselő úr, a DK képviselője, kérdést kíván feltenni a pénzügyminiszternek: „Mikor lesz eurónk?” címmel. Varju László képviselőt illeti a szó.
Köszönöm szépen. Akkor nézzük meg annak megfelelően, ahogy államtitkár úr kezdte, mennyire volt hangulatkeltésnél több akkor, amikor Orbán Viktor 2011-ben Matolcsy Györggyel egyetértésben azt mondta, hogy már 2018-ban lehet magyar euró. [[Cseresnyés Péter: Csak közbejöttetek ti nyolc évig!]] Öt évvel később, 2016-ban Varga Mihály gazdasági miniszter azt mondta, hogy 2020-ra Magyarország nagy eséllyel bevezeti az eurót. Pár héttel ezelőtt, idén februárban Matolcsy György jegybankelnök már azt mondta, hogy a következő évtizedekben bevezethetjük az eurót a következő évtizedekben. Közben Románia már bejelentette, hogy 2024-ben csatlakoznak az eurózónához, minden bizonnyal előbb, mint mi. Tisztelt Államtitkár Úr! Ez az eurobevezetés kezd olyan lenni, mint Ausztria utolérése, az államadósság csökkentése, az egészségügy rendbetétele. Évről-évre nem közelebb, hanem egyre távolabb kerülünk tőle. Önök meg már csak azt merik megígérni, hogy majd a következő évtizedekben fogjuk bevezetni. Miért nem mondják inkább azt, hogy majd a következő évszázadban? Vagy miért nem mondják meg nyíltan, hogy amíg maguk vannak, addig csak maguknak lesz euró? Vagy tényleg arra készülnek, mint ahogy egy kiváló magyar stand-upos mondta, lesz eurónk, csak az lesz ráírva, hogy „rubel”. [[Derültség az ellenzéki pártok soraiban.]] De nem ilyen balgák önök a maguk javára. Én értem, hogy a milliárdos fideszes elit már jól megszedte magát euróval; az elsők között Mészáros-vagyon, amelyre akár büszkék is lehetünk, hiszen egy kicsit a miénk is. A volt polgármesternek 2010-ben 100 millió forint körüli vagyona lehetett, 2015-ben 8,4 milliárdnál tartott, de mára neki és családjának csak a Budapesti Értéktőzsdén jegyzett cégekben nyilvánosan bevallott részesedése 300 milliárd forint. Ha még hozzáadjuk a részvényen kívüli csomagokat, akkor ő már milliárdos euróban. Európai magyarként ez elfogadhatatlan. Az én hazámban egymillió embernek kell 300 euróból megélni. [[Az elnök a csengő megkocogtatásával jelzi az időkeret leteltét.]] Ha eurónk lenne, akkor az nekik adna biztonságot, hogy ez nem ér majd kevesebbet. Kérdezem öntől, mikor lesz eurónk. Köszönöm a türelmét, elnök úr.
Köszönöm szépen. Tisztelt Országgyűlés! Megadom a szót Tállai András államtitkár úrnak, aki válaszol a képviselői kérdésre. Parancsoljon!
Köszönöm a szót, elnök úr. Tisztelt Országgyűlés! Tisztelt Képviselő Úr! Egy megjegyzéssel kezdeném, hiszen az előzetesen benyújtott szóbeli kérdésben az is benne van, hogy kezd olyan lenni az euróbevezetés, mint a magyar futball felvirágoztatása, de az már a szóbeli kérdésből kimaradt. Ez óriási eredmény, hiszen nyilvánvaló, hogy a képviselő úr is látta a tegnapi mérkőzést [[Felzúdulás és derültség az ellenzéki pártok soraiban.]] amikor a világbajnoki ezüstérmest megvertük, így ez a megjegyzés kimaradt a kérdésből. [[Folyamatos zaj. Az elnök csenget.]] De ha megengedi nekem, képviselő úr, hogy az érdemi válaszra is rátérjünk, mondanék kicsit az önök kormányzásának idejéből, sőt az ön államtitkársága idejéről néhány euróbevezetéssel kapcsolatos kijelentést. Medgyessy Péter 2003. július 16-án azt mondta, Magyarországon 2008-ban fogjuk bevezetni az eurót. Még akkor szocialista kormány volt, bár már nem ő volt a miniszterelnök, semmi nem lett belőle. Az első Gyurcsány-kormány 2005-ben a száznapos programja miatt, a felelőtlen költekezések negatív hatásai miatt évről évre halasztotta el az euró bevezetésének dátumát. A második Gyurcsány-kormány már nem mondott céldátumot az euró bevezetésére, tehát az önök kormányában is ismert az, hogy nem mondanak céldátumot. Azért nem mondott céldátumot, mert a Gyurcsány-kormány politikája miatt a forint-euró árfolyama 230 forintról 320 forintra emelkedett, amely hosszú távon megrontotta az euró bevezetésének esélyeit. Hosszú távon megrontotta a Gyurcsány-kormány politikája az euró bevezetésének esélyeit. Végül a Bajnai-kormány 2010 januárjában, amikor már tudta, hogy nem ő fog kormányozni tovább, bejelentette, hogy 2011-ben szeretnék az eurót bevezetni. Tisztelt Képviselő Úr! A jelenlegi kormány felelősen kíván ebben a kérdésben is gazdasági döntéseket hozni, és akkor fogja az eurót bevezetni, amikor az a magyar emberek érdekét szolgálja. Köszönöm szépen. [[Taps a kormánypártok soraiban.]] [[12.50]]
Megköszönöm államtitkár úr válaszát. Tisztelt Országgyűlés! Demeter Márta, az LMP képviselője, kérdést kíván feltenni a pénzügyminiszternek: „Milyen eredménnyel zárult a moszkvai útja?” címmel. Demeter Márta képviselő asszonyt illeti a szó.
Köszönöm. Tisztelt Elnök Úr! Államtitkár Úr! Varga Mihály egy hónappal ezelőtt Moszkvában folytatott megbeszéléseket az orosz pénzügyminiszterrel és az orosz Nemzetközi Beruházási Bank elnökével. Önök valamiért nem siettek tájékoztatni sem az Országgyűlést, sem pedig a közvéleményt ezekről a tárgyalásokról, és a sajtó is rendkívül szűkszavúan számolt be erről az útról. Tehát a magyar emberek továbbra sem tudhatják, hogy a háttérben önök milyen alkut kötöttek az oroszokkal a Paksi Atomerőmű bővítésével kapcsolatban. Folyamatosan titkolóznak, mert azt remélik, senkinek nem tűnik majd fel, hogy eladósítják Magyarországot. Önök kiszolgáltatják a saját hazájukat egy idegen hatalomnak. Az LMP évek óta figyelmezteti a kormányt, hogy a Paks II. beruházás felesleges, drága, veszélyes és rossz üzlet. Mára odáig jutottunk, hogy miközben a szakma és a közvélemény egyaránt elutasítja a Paksi Atomerőmű bővítését, az Orbán-kormány valamilyen rejtélyes okból kifolyólag mégis kitart mellette. Egy rossz szerződés, egy rossz koncepció mellett. Önök folytatólagosan becsapják a megválasztott országgyűlési képviselőket, és nem mellesleg az orruknál fogva vezetik a magyar választókat is, amikor elavult adatokra alapozott éghajlat-stratégiát mutogatnak, és amikor titkos tanulmányokra építenek egy újabb atomerőművet. Ebben a helyzetben az egyetlen felelős döntés a Paksi Atomerőmű bővítésének azonnali leállítása és ezzel egyidejűleg az elköltött pénzekkel való tételes elszámolás. Ezt követően pedig egy atomenergia-mentes és karbonsemleges energiatervet kell sürgősen elfogadni. Ez lehetséges és egyúttal kívánatos is volna. Ez ugyanis elsőrendű magyar érdek, bolygónk és Magyarország túlélésének záloga. Végre szeretnék tehát egyértelmű válaszokat kapni, államtitkár úr. Történt-e megállapodás Varga Mihály moszkvai látogatása során a paksi beruházás pénzügyi megállapodásának módosításáról? Amennyiben igen, akkor mondja meg pontosan, mely pontokon és milyen tartalommal tervezik módosítani a megállapodást. Ha nem történt megállapodás a paksi beruházás pénzügyi megállapodásának módosításáról, akkor tervezik-e a jövőben egy ezt célzó tárgyalás lefolytatását az orosz féllel?
Köszönöm, képviselő asszony. Tisztelt Országgyűlés! A kérdésre Tállai András államtitkár úr, miniszterhelyettes válaszol. Öné a szó, miniszterhelyettes úr.
Elnök Úr! Tisztelt Országgyűlés! Tisztelt Képviselő Asszony! A két új paksi blokk megvalósításával a magyar villamosenergia-termelés jövőbeli bázisát fogjuk megteremteni. A célunk egyértelmű: Magyarországnak az az érdeke, hogy olcsó áramhoz juttassa az embereket, a vállalkozásokat. Ezért van a paksi beruházásra szükség. Azért van a paksi beruházásra szükség, hogy ne emelkedjenek az energiaárak, és hogy ne a külföldiek mondják meg, hogy mit, mennyiért fogyasszon a magyar ember. Tisztelt Képviselő Asszony! Az ön által is említett nemzetközi hitelszerződés az Országgyűlés döntése nyomán került kihirdetésre. A nemzetközi hitelszerződés biztosítja, hogy az új erőmű blokkjainak megvalósításához a finanszírozási forrás hosszú távra rendelkezésre álljon, így az ország, a magyar állampolgárok érdekét szolgálja. Ez lényegében egy védőhálót jelent Magyarország számára, hiszen a kiemelkedően hosszú futamidő és a rendelkezésre bocsátott összeg nagysága következtében ez jelentős előnyökkel jár. Lehetséges az előtörlesztés, amely szintén az ország érdekét szolgálja. Fölhívom képviselő asszony figyelmét, hogy amennyiben ez a hitelszerződés módosul, figyelembe véve az esetleges szükséges európai uniós eljárásokat ennek van reális esélye , az kellő időben előkészítve az Országgyűlés elé fog kerülni megvitatásra és jóváhagyásra, így azt ön is megismerheti. Kérem, legyen türelemmel a nemzetközi szerződés módosítása tekintetében. Köszönöm szépen. [[Taps a kormánypártok soraiban.]]
Köszönöm szépen miniszterhelyettes úr válaszát. Tisztelt Országgyűlés! Kocsis-Cake Olivio, a Párbeszéd képviselője, kérdést kíván feltenni az agrárminiszternek: „Kész és képes-e Magyarország kormánya érvényt szerezni a környezet, a természet és a kulturális örökség védelméről szóló törvényeknek valamint az egészséges környezethez való alkotmányos alapjogunknak a Balatonnál?” címmel. Kocsis-Cake Olivio képviselő urat illeti a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Azt Budapesten már tudjuk, hogy a kormány fejlesztései milyen veszélyesek a fákra és a zöldfelületre nézve, láthattuk ezt a Városligetben, az Orczy parkban vagy itt, a Kossuth téren, ahol már alig maradt fa. Mostanában a Balatonon van a sor. De itt nem a kormány, hanem a Fidesz-közeli vállalkozók, üzletemberek teszik tönkre a környezetet. Lassan egy törölközőt sem lehet úgy leteríteni a tóparton, hogy ne Mészáros Lőrincnek vagy Tiborcz Istvánnak legyen haszna belőle. Nekik köszönhetően a Balaton zöldfelületéből, a békés „Zimmer frei”-ekből mostanra már csak apartmanok és szállodák lesznek, ezek a fejlesztések viszont iszonyú természeti károkkal járnak. Csak a mostanában történtekből szemezgetve: Balatonszemesen a közparkot tették tönkre építési hulladék szabálytalan lerakásával. Balatonfenyvesen vitorláskikötő épült ötszáz méter hosszan, a tó áramlási viszonyait megzavarva, feliszapozva a környező strandokat. Balatonföldváron egy korábbi zöldterületet betonoztak le egy parkolás építése miatt. Balatonfűzfőn azért vágták ki a fákat, mert zavarta az épülő lakópark előtt a kilátást. Balatonfüreden a Brázay-villát dózerolták le. Keszthelyen az építési szabályzatot módosítják, 30 százalékról 50 százalékra emelik a beépítési lehetőséget, és a beépítési magasságot is nyolc méterre tervezik növelni. Ezek az ügyek mind egy aggasztó trendbe illeszkednek, amit a közigazgatás láthatóan nem képes rendszerszinten kezelni és megakadályozni. Tisztelt Államtitkár Úr! Biztos vagyok benne, hogy el fogja mondani minden egyes esetre, hogy miért nem tudja ezt a kormány megoldani, miért nem a kormány hatásköre, vagy miért voltak szabályosak ezek az átalakítások. De én arra lennék kíváncsi, hogyan tervezi a kormány megakadályozni azt, hogy szétbarmolják a Balatont. Köszönöm szépen.
Köszönöm, képviselő úr. Tisztelt Országgyűlés! A kérdésre Farkas Sándor államtitkár úr, miniszterhelyettes válaszol. Öné a szó, miniszterhelyettes úr.
Köszönöm szépen a szót. Tisztelt Képviselőtársaim! Tisztelt Képviselő Úr! A kormány kiemelten elkötelezett a Balaton-part mindenki számára történő megközelíthetőségének biztosításában, valamint a természetvédelem és a környezetvédelem szempontjainak, a településkép-védelem elvi és célrendszerének érvényesítésében. Ezzel összhangban nyújtotta be az Országgyűlés elé a Miniszterelnökség a Balaton Kiemelt Üdülőkörzet új területrendezési tervét, amelyet az Országgyűlés az elmúlt évben, 2018 decemberében fogadott el. A Magyarország és egyes kiemelt térségeinek területrendezési tervéről szóló törvény 2019. március 15-én lépett hatályba, és kiemelten szerepet kap benne a Balaton védelme. Az új törvény szem előtt tartja a korábbi törvényi szabályozás által elért eredményeket, és továbbra is fenntartja, tovább erősíti a parti közcélú területhasználatot strandok, kempingek, rekreációs célú zöldterületek és parti sétányok megőrzésére, a part megközelíthetőségére, a háttértelepüléseken a hagyományos területhasználat fenntartására, így mint művelési mód a szőlőművelésre vonatkozó szabályozást is tartalmazza. Az új törvény a korábbi szabályozáshoz képest tovább szigorítja a beépítési lehetőségeket, amire példa az az új előírás, amely már nem ad módot a beépítési intenzitás növelésére. A kempingek és a strandok védelme is szigorodott, átsorolásukra csak zöldterület kijelölése esetén van lehetőség, a beépítés növelése nem lehetséges. Az új törvény felhatalmazása alapján előkészítés alatt áll a végrehajtást szolgáló, a Balaton vízparti területére vonatkozó településrendezési és építési követelményeket tartalmazó kormányrendeleti, illetve miniszteri rendeleti szintű szabályozás, amelyben a törvényben foglaltaknál részletesebb előírások vonatkoznak majd különösen is a meglévő zöldterületek, strand- és kempingterületek megtartására. Köszönöm szépen. [[Taps a kormánypártok soraiban.]]
Megköszönöm miniszterhelyettes úr válaszát. Tisztelt Országgyűlés! Hubay György, a Fidesz képviselője, kérdést kíván feltenni a belügyminiszter úrnak: „Figyelemre méltó eredmények a közbiztonság területén! Milyen további fejlesztések várhatóak a jövőben?” címmel. Képviselő úr, öné a szó.
Tisztelt Elnök Úr! Tisztelt Ház! Köszönöm a szót. Kedves Képviselőtársaim! Tisztelt Államtitkár Úr! A rendőrség és a városi rendészet együttműködésének, valamint egymás segítésének Miskolc mára valódi mintavárosává vált. Nem volt ez így mindig. Tíz évvel ezelőtt a szocialista városvezetés még azt ajánlotta a miskolciaknak, hogy a közbiztonságuk érdekében este ne menjenek az utcára. 2010-ben a szocialista önkormányzat alig 340 millió forintot fordított a közbiztonságra, a Fidesz-KDNP-s városvezetés, Kriza Ákos polgármester programja alapján 2016-ban már több mint 700 milliót [[Gréczy Zsolt: Ennyivel rosszabb lett a helyzet!]] , tavaly pedig több mint 1 milliárd forintot szánt arra, hogy a miskolciak biztonságát garantálni tudja. [[13.00]] A városi rendészek számát a kezdeti 36 főről 160-ra emeltük. Érzékletes az az adat is, miszerint a Gyurcsány-kormány idején közel 13 ezer regisztrált bűncselekmény történt Miskolcon [[Gréczy Zsolt: A Darányi-kormány idején mi volt Miskolcon?]] , amit a 2010 utáni kormányzati, városi, rendőri, rendészeti szakmai munkával a harmadára tudtunk leszorítani. [[Az elnöki széket dr. Hiller István, az Országgyűlés alelnöke foglalja el.]] Tisztelt Államtitkár Úr! A rendőrséggel szorosan együttműködve Miskolcon kidolgoztuk a vegyes járőrpárok rendszerét, amivel megkettőztük a közterületi jelenlétet. Mindemellett az országban egyedülálló rendszert vezettünk be ahogy mi egyébként, miskolciak hívjuk: a seriffrendszert , amelyben egy állandó körzeti rendőrt 0-24 órában hívhatnak a lakosok. Ennek eredményeként már a 2010-es szocialista időkhöz képest a közterületen elkövetett bűncselekmények száma 56 százalékkal csökkent, a miskolci rendészet működése ma már nemzetközi viszonylatban is jó gyakorlatnak számít, az eredmények pedig önmagukért beszélnek. Tisztelt Államtitkár Úr! Fentiek alapján tisztelettel kérdezem, hogy az imént felsorolt számtalan pozitív eredmény megtartása, illetve a bűnüldözés hatékonyságának további növelése érdekében milyen fejlesztések várhatóak még a rendvédelem területén a jövőben országszerte. Várom megtisztelő válaszát. [[Taps a kormánypárti padsorokban.]]
Jó napot kívánok! Kontrát államtitkár úr válaszol a kérdésre. Parancsoljon!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Ma a biztonság a legfontosabb közösségi érték szerte az országban, szerte a világon, így Miskolcon is. Azt gondolom, hogy a rendőrség az elmúlt tíz esztendőben kiemelkedő eredményeket ért el, nemcsak Miskolcon, hanem Magyarország egész területén. Hadd mondjak egy számot: 2010-ben 428 785 volt a regisztrált bűncselekmények száma, ez 2018-ban 186 593, tehát drasztikusan, több mint 50 százalékot csökkent az ismertté vált bűncselekmények száma. De ugyanígy csökkent a közterületen elkövetett bűncselekmények száma, és a rablások száma még nagyobb mértékben csökkent.A biztonság az a közösségi érték, amiért holnap vagy holnapután még többet kell tennünk, mint amit tegnap vagy tegnapelőtt tettünk. Arról tudom biztosítani önt, hogy mind a 2019-es költségvetésben biztosítva van az a fejlesztési forrás, ami a rendőrség eredményes működéséhez szükséges, 3 ezer új határvadászt vett fel a rendőrség az elmúlt években, az elhelyezésükhöz szükséges épületek közül hét épület átadása már megtörtént, a többi átadása is folyamatosan történik. A gépjárműbeszerzés: 2017-ben 2629 új gépjárművet szerzett be a rendőrség, ’18-ban további 595 darabot, ez a beszerzés folytatódik. A rendőrségi gépjárművek életkora 6,4 évről 2,4 évre csökkent, ez európai színvonalú eredmény. Ami pedig a miskolci eredményeket illeti, gratulálok a miskolciaknak, Miskolc megyei jogú város önkormányzatának. Nagyon fontosnak tartom kiemelni, hogy a közrendért, közbiztonságért a rendőrség az elsődleges felelős, de nagyon fontos az önkormányzatok szerepe, az önkormányzatokkal való együttműködés, a polgárőrséggel való együttműködés. Azt tudom ígérni, hogy a fejlesztések folytatódnak ’19-ben és ’20-ban is, és mindent megteszünk annak érdekében, a határok megvédése mellett, hogy ezeket az eredményeket tovább javítsuk. Erről tudom biztosítani önt. Köszönöm szépen. [[Taps a kormánypárti padsorokban.]]
Köszönöm szépen. Tisztelt Országgyűlés! Csányi Tamás képviselő úr, a Jobbik képviselője, kérdést kíván feltenni az emberi erőforrások miniszterének: „Van-e hatékonyabb megoldás egy költséges felületi kezelésnél?” címmel. Parancsoljon!
Köszönöm a szót. Tisztelt Államtitkár Úr! Tisztelt Ház! 2016 augusztusában az Emberi Erőforrások Minisztériuma szociális ügyekért és társadalmi felzárkózásért felelős államtitkára bejelentette, hogy 91 milliárd forint áll rendelkezésre a komplex telepprogram folytatására. Czibere Károly elmondta, hogy a karitatív szervezetek, egyházak, civilek és önkormányzatok bevonásával megvalósuló telepprogramok lényege a közösségfejlesztés. A program során a szociális munka eszköztárával diagnózist állítanak föl, föltárják a problémákat, majd saját erőforrásaik feltérképezése után megerősítik a közösségeket.Mivel a program hosszú évek óta működik hol kevesebb, hol több ráfordítással, és az aktuális pályázatok hamarosan a végükhöz közelednek, úgy gondoljuk, talán le lehet vonni a következtetéseket, meg lehet fogalmazni a tapasztalatokat; elsőként talán azt, hogy jó-e ez az irány. Vajon a cigányság felzárkóztatását a komplex telepprogramok szolgálják-e leginkább? Sajnos, a tapasztalat azt mutatja, hogy ez nincs így, ez messze nem a leghatékonyabb módszer, hiszen a cigányság csekély hányadát érinti. Engedje meg, hogy néhány tapasztalatból fakadó problémára felhívjam a figyelmet! Definíció szerint ezekbe a projektekbe be kell, be lehet vonni egyházakat, civil szervezeteket, azonban ezen a téren nincs nagy tolongás a részvételi szándékot illetően. Vajon miért? Sajnos, a program átgondolatlanságára utal az a tény is, hogy az elvárt megvalósítók, szociális végzettségű esetmenedzserek feltérképezése sem történt meg, így a megvalósítás során sokszor gondot okoz a megfelelő számú szakember beintegrálása a projektbe, a számukra biztosított juttatás nevetségesen alacsony voltáról már ne is beszéljünk. Horribile dictu, a minisztérium hozzáállásával kapcsolatban is komoly problémákról tájékoztatnak a résztvevők, a programban a fent említettek miatt is szinte teljesíthetetlen indikátorok vannak, rugalmatlan hivatali attitűd nehezíti a mindennapos munkát, teljesen megfeledkezve az emberi tényezőkről. A hosszú program alatt mindkét oldalon lehetnek lemorzsolódások, amelyek a teljesülést veszélyeztetik. Végezetül kérem, válaszoljon államtitkár úr: sikerült-e felállítani a diagnózist? Feltárták-e a problémákat és erőforrásokat, illetve hogyan kívánják az integrációs politikájukat végre hatékony mederbe terelni? Mert ez eddig csak egy igen költséges felületi kezelés. Várom érdemi válaszát. [[Taps a Jobbik padsoraiban.]]
Köszönöm szépen. Tisztelettel kérek mindenkit a házszabály betartására az időkeret tekintetében is. Államtitkár úr, parancsoljon!
Tisztelt Képviselő Úr! Tisztelt Ház! A múltat még a jobbik.hu oldalon sem sikerült teljes mértékben eltörölni, tisztelt képviselő úr, önöknek. Így 2013 februárjából fönt van az ön beszéde, amelyet akkor még az Új Magyar Gárda és más jobbikos szervezetek rendezvényén mondott, ahol ön még cigánybűnözésről szónokolt, tisztelt képviselő úr. Más fórumokon meg arról beszélt, hogy bár sokszor találkozik cigány emberekkel, vagy sokszor él köztük, de a cigányokkal nem nagyon kerül olyan helyzetbe, hogy tudjon velük beszélgetni.És elmondta, hogy az iskolában is, ha valakinek hiányzik a felszerelése a gyerekek közül, akkor az cigány gyerek, ha pedig valaki nem jön be az iskolába, akkor az cigány gyerek. Így sommázta ön azt a véleményét, amit a cigány emberekről kialakított. Nem csoda, hiszen Sneider Tamás pártelnöke, akinek köszönhetően ön most itt ül a parlamentben, azt mondta, hogy jöhetnek a cigányok, én mindenkit agyonütök. Korábban ezt meg is tette. Természetesen a karlendítés is náluk része a politikai jelképtárnak, sajnálatos módon. Úgyhogy ez az aggodalom, tisztelt képviselő úr, még a legjobb szándékkal is maximum kirakataggodalomnak nevezhető. Ön azt mondta, hogy lassan a végükhöz közelednek a projektek. Hát, a hároméves megvalósítási időszakból a legtöbb projekt egy éven van csak túl, tehát messze nem mondhatjuk azt, hogy a végéhez közeledik. Ami a cél, hogy ezeket a zárványszerű részeket, ahol telepszerűen elsősorban cigány emberek élnek nagyon-nagyon rossz anyagi körülmények között, fűtés, ablak nélküli házakban, ezt a negatív spirált valahogy megtörjük. Ezt nyilván nem lehet csak egy-egy intézkedéssel, egy oktatási, egy egészségügyi, egy szociális intézkedéssel megtörni, hanem itt jelen kell lenni ezek között az emberek között, és segíteni kell nekik, hogy kikerüljenek földrajzilag is, szociálisan is ebből a helyzetből. Tehát egy társadalmi és területi integrációt egyaránt jelent, ez egy teljesen innovatív szociális projekt, hiszen kölcsönös tanulásra épül. Úgyhogy bízunk benne, hogy ezen a módon valóban sikerül ezeknek az embereknek a számára ezt a méltatlan helyzetet Magyarországon visszaszorítani. Köszönöm szépen. [[Taps a kormánypárti padsorokban.]]
Tisztelt Országgyűlés! Varga László képviselő úr, az MSZP képviselője, kérdést kíván feltenni a pénzügyminiszternek: „Hogyan hat a beruházások drágulása az önkormányzatok pénzügyi helyzetére?” címmel. Parancsoljon, képviselő úr!
Köszönöm a szót, elnök úr. Tisztelt Államtitkár Úr! Tisztelt Képviselőtársaim! Ahogy arra a Pénzügyminisztérium gyakran hivatkozik, a magyarországi beruházásokat egyre inkább jellemzi a munkaerőhiány, az építőipari árak drasztikus emelkedése, ebből következőleg a költségvetések elszállása. Megjegyzem, hogy egyébként ez a magánberuházásokat is egyre inkább jellemzi. Egy-egy beruházásnál a hiányzó anyagi forrást ugyanakkor a kormánynak könnyebb pótolni, mint akár egy helyi önkormányzatnak.Sajtóhírek szerint ugyanis egyre több uniós forrással érintett önkormányzati fejlesztés került nehéz helyzetbe, mivel a költségek folyamatos emelkedése miatt a települések nem tudják előteremteni a szükséges pluszforrást. Egy-egy ilyen helyzetben a települések több út közül választhatnak. Az első nyilván az, hogy hitelt vesznek fel, adott esetben, másodikként, gondolhatnak arra, hogy sajnos törölni kénytelenek a beruházást, harmadikként azért megemlítem, hogy bizonyos esetekben a kormány biztosít pluszforrásokat, de ezt sokszor későn, csúszva teszi. Mondhatnék ilyen esetet például Miskolcon is, ahol a „Modern városok” program egyes fejlesztései négy év alatt épphogy eljutnak abba az állapotba, hogy elinduljanak. És ezekben az esetekben is felfedezhető a drasztikus elszállása a költségeknek. [[13.10]] Nyilván a jelenlegi uniós költségvetési ciklus a végéhez közeledik, így egy-egy olyan beruházás, amelyet le kell mondania egy önkormányzatnak, adott esetben a forrás végleges elvesztésével fenyeget. Mindezekre tekintettel kérdezem tisztelt államtitkár urat: az elmúlt években hány helyi önkormányzat jelezte a kormánynak, hogy uniós forrással érintett fejlesztést kénytelen törölni? Másodikként pedig: mennyivel emelkedett az önkormányzatok adóssága 2016 óta? Várom válaszát. Köszönöm, elnök úr.
Köszönöm szépen. A kérdésre a miniszterelnök úr megbízásából a téma szerint feladat- és hatáskörrel rendelkező Palkovics László innovációért és technológiáért felelős miniszter képében Cseresnyés Péter államtitkár úr válaszol. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Nehéz azzal mit kezdeni, amikor a szocialisták aggódnak a magyar önkormányzatok pénzügyeiért. Hisz az önök kormánya volt az, amelyik adósságba hajszolta és ellehetetlenítette [[Felzúdulás, közbeszólások az MSZP és a DK soraiból.]] a települési önkormányzatokat, és 2010 után a Fidesz-KDNP-kormány volt az, amely segítséget nyújtott nekik.A 2002 és 2008 között felhalmozott, tessék figyelni, 1300 milliárd forintnyi önkormányzati adósságállományt 2011 és ’14 között teljes mértékben konszolidáltuk. Több mint 2 ezer települést mentettünk meg így a csődközeli helyzettől vagy magától a csődtől. Csak viszonyításképpen felhívnám rá a figyelmet, hogy ez a konszolidált adósságállomány közel azonos azoknak a fejlesztési forrásoknak az összegével, amelyeket a terület- és településfejlesztési operatív program keretei között elsősorban önkormányzati fejlesztésekre biztosítottunk. Úgy gondolom, e téren is jobban teszi az ellenzék, önök ezen belül, ha önvizsgálatot tartanak. Ami az általános építőipari áremelkedés következményeit illeti, ön nem mond igazat, amikor azt állítja, hogy csak két út áll az önkormányzatok előtt. A kormány számos lehetőséget biztosított e jelenség, állapot kezelésére. Lehetővé tettük például, hogy a közszféraszervezetek pályázatai esetében az uniós forrásból finanszírozott egyes projektek költségnövekménye támogatható legyen, vagy lehetőség van arra is, hogy az érvényben levő szabályozásnak megfelelően az önkormányzatok módosítsák a műszaki tartalmat, így csökkentve a költségeket, ám mégis teljesítve a projekt fő célkitűzéseit. Ebből is látszik, a kormány minden segítséget megad a projektek végrehajtóinak ahhoz, hogy terveiket, vállalásaikat véghez vigyék és sikeres fejlesztéseket hajtsanak végre, mert önökkel ellentétben mi valóban az élhető települések és a sikeres önkormányzatok Magyarországának építésén dolgozunk. A magyar gazdaság teljesítményének és a magyar családok életminőségének [[Az elnök a csengő megkocogtatásával jelzi az idő leteltét.]] további javítását szolgálja a „Modern városok” program és a „Magyar falu” program is, ami főként hazai forrásokból valósul meg. Köszönöm a figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Oláh Lajos képviselő úr, a DK képviselője, kérdést kíván feltenni a miniszterelnök úrnak: „Mikor érjük utol Romániát?” címmel. A kérdésre a miniszterelnök úr megbízásából a téma szerint feladat- és hatáskörrel rendelkező Varga Mihály pénzügyminiszter úr képében Tállai András államtitkár úr válaszol. Parancsoljon!
Köszönöm a szót, alelnök úr. Tisztelt Ház! Tisztelt Államtitkár Úr! Hallom, 2030-ra szeretnénk utolérni Ausztriát. Az elmúlt nyolc év növekedési adatai alapján azonban ez csak 2076-ra sikerülhet. Ahhoz, hogy 2030-ra érjük utol, éves átlagban 11,6 százalékos magyar növekedés kellene. Térjünk vissza a valóság talajára! A gazdasági teljesítményt tekintve 2010-ben még az Unió öt tagországa volt mögöttünk, azóta Lettország beért, Litvánia és Lengyelország megelőzött minket.Magyarország hét régiója közül négy azaz négy régió tartozik az Európai Unió legszegényebbjei közé, míg a nyolc román régióból csak kettő. Bukarest és környéke már megelőzte a magyar központi régiót, benne a fővárossal. Erdély fejlettebb, mint a teljes Budapesten kívüli Magyarország. Egyéni fogyasztásban az országok jólétét mérik, 2010-ben szintén öt tagországot előztük meg, azóta a három balti ország, sőt Románia is elénk került. Mögöttünk már csak Bulgária van. Míg azonban nálunk ez a mutató lényegében stagnál, a bolgároknál ugrásszerűen emelkedett, államtitkár úr. Az egészségügy helyzetét tekintve idén már csak Romániát előzzük meg, azt is csak éppen. Tavaly még további három ország volt mögöttünk, 2008-ban pedig Európa középmezőnyébe tartoztunk, megelőzve Írországot, Olaszországot és éppen csak lemaradva a britektől. Nem az a hazafiság, ha merünk nagyot álmodni, hanem ha ambiciózus, de reális, elérhető célokat tűzünk ki magunk elé. Önök politikai álomvilágba ringatták az országot, ám kilenc év alatt semmivel sem kerültünk közelebb az európai átlaghoz, viszont brutálisan leszakadtunk szomszédainktól, regionális versenytársainktól. Az európai magyarok azonban megérdemlik, hogy hazájuk ne az Unió szegényháza legyen. Kérdezem ezért miniszterelnök urat, államtitkár urat: milyen tervei vannak a kormánynak arra, hogy megint utolérjük Romániát? Köszönöm szépen.
Államtitkár úr, parancsoljon!
Köszönöm szépen, elnök úr. Tisztelt Elnök Úr! Tisztelt Képviselő Úr! Tisztelt Országgyűlés! Nem hiszem, hogy önnek és az ellenzéknek ez a magyar emberek teljesítményét lebecsülő politikája helyén van és rendjén van. [[Közbeszólások az ellenzéki padsorokból, köztük: Beszélj már normálisan! Gréczy Zsolt: Benneteket becsülünk le.]] Már csak azért is, mert a magyar gazdaság 2018 negyedik negyedévében 5,1 százalékkal növekedett, ami a 2004-es uniós csatlakozásunk óta ilyen nagyságú nem volt, és ez az Európai Unióban is kiemelkedő teljesítménynek minősül. Magyarország pénzügyi mutatói stabilak, amelyek feljogosítanak bennünket arra, hogy a jövőben is a gazdaság teljesítménye az ország, a magyar emberek javát fogja szolgálni.Ugyanakkor fölhívom képviselő úr figyelmét, amikor Romániát mutatja be példaként, hogy olvassa el az Európai Bizottság jelentését, hogy mit mond a román gazdaságról. Én négy tételt mondok önnek. A román gazdaság jelentősen lassulni fog, ezt az Európai Bizottság mondja. [[Közbeszólások az MSZP és a DK soraiból.]] ’18 utolsó negyedévében már 4 százalékkal volt elmaradva a magyarhoz képest. Egyensúlyi folyamatok megbomlása jellemzi a román költségvetési és gazdaságpolitikát, ami abban merül ki, hogy az államháztartás hiánya a GDP 5 százalékát is eléri, és a fizetési mérleg hiánya ugyanígy alakul. De ugyanez igaz az inflációs folyamatra, 4,3 százalék lesz ebben az évben Romániában az infláció, de különösen érdekesek a román emberek megtakarítási szokásai, hiszen a románok nem takarítanak meg, hanem elfogyasztanak mindent, a megtakarítási rátájuk negatív a magyarokkal szemben, akiknél jelentős a tartalék és a megtakarítás. Tisztelt Képviselő Úr! Javaslom önnek [[Az elnök a csengő megkocogtatásával jelzi az idő leteltét.]] hogy becsülje többre a magyar emberek, a magyar gazdaság, Magyarország teljesítményét. [[Taps a kormánypártok soraiban. Közbeszólás a kormánypártok soraiból: Így van!]]
Tisztelt Országgyűlés! Mielőtt továbbmennénk a munkában, az önök nevében is hadd köszöntsem Sáta községből érkezett honfitársainkat. Örülök, hogy itt vannak, jó napot kívánok! Ungár Péter képviselő úr, az LMP képviselője, kérdést kíván feltenni az emberi források miniszterének: „Hogyan tervezi a kormány az idősgondozás problémáját megoldani a jövőben?” címmel. Képviselő úr, parancsoljon!
Köszönöm a szót. Tisztelt Elnök Úr! Tisztelt Államtitkár Úr! A Magyar Pszichiátriai Társaság szerint 2050-re minden magyar családban lesz egy demenciával élő idős ember, és ezek az emberek 30-40 éveket dolgoztak végig, fizették a tb-jüket, ezért megérdemlik azt, hogy emberhez méltó módon töltsék utolsó éveiket. Az a helyzet, hogy minden magyar állampolgár, aki vitte már intézménybe idősebb rokonát, pontosan tudja, hogy két-három évig tartanak a várólisták, amelyek egy ilyen intézményben vannak, és azt is pontosan tudja, hogy hihetetlen szakemberhiány van az idősek otthonában, illetve azt, hogy az idősek otthonában dolgozó szociális munkások megalázó béreket kapnak.Négy kérdésem lenne az államtitkár úrnak konkrétan, és remélem, megtiszteli ezt a témát azzal, hogy konkrétumában válaszol ezekre a kérdésekre. Az első az: hogy magyarázza az államtitkár úr azt, hogy az egyházi intézmények 1,8-szoros normát kapnak az idősek otthonában az állami intézményekhez képest? Miért tesz különbséget a kormányzat idős ember és idős ember között az alapján, hogy milyen intézménybe megy? A második, hogy jutnak-e valamire a Szociális Dolgozók Szakszervezetével? Lesz-e végre jelentős béremelés a szociális szektorban, illetve hogy végre egy ilyen béremelés nem pótlékokban lesz benne, hanem az alapbérben konkrétan, illetve van-e olyan terv, hogy egységesítsék a szociális, pedagógusi, illetve egészségügyi bértáblákat, legalább a végzettségi szinten átjárhatóvá téve? [[13.20]] Továbbá: mit terveznek annak érdekében, hogy ezek a várólisták csökkenjenek, és hogy végre azok az emberek, akik arra szorulnak, hogy idősebb rokonaikat ilyen intézményekbe beadják, meg tudják-e tenni anélkül, hogy négy-öt éveket várjanak? Az utolsó kérdés, hogy mikor emelik meg 58 ezer forintról 100 ezer forintra azoknak az embereknek is az ápolási díját, akik idős, beteg hozzátartozójukat gondozzák otthon. Ezek az emberek nem 58 ezer forintot érdemelnek, hanem megbecsülést. Kérem, ezekre a kérdésekre válaszoljon. Köszönöm szépen.
Köszönöm szépen. Rétvári Bence államtitkár úré a szó. Tessék!
Köszönöm szépen a szót, elnök úr. Tisztelt Képviselő Úr! Tisztelt Ház! Ha a szociális ágazatban nézzük az átlagbérek alakulását, azt láthatjuk, hogy az elmúlt években 130 ezer forinttal sikerült átlagosan havonta növelni [[Schmuck Erzsébet: Mi? 130 ezerrel? Ungár Péter: Nem!]] ezt az összeget, amit egy szociális dolgozó meg tud keresni. Ez több mindenből adódik össze. Egyrészről a 2014-es ágazati bérpótlékból, a 2015-ös kiegészítő pótlékból, a 2016-os szociális ágazati összevont pótlékból, továbbá abból, hogy 3 ezer dolgozó, aki egészségügyi végzettséggel is rendelkezik, az egészségügyi bértábla szerinti bért kapja, illetve a különböző szakmunkásbér-emelés és hasonlók nyilván a szakképzett dolgozók fizetését szintén érezhető mértékben emelték. Így az átlagfizetés átlagosan 130 ezer forinttal emelkedett az elmúlt években, és a Fidesz-KDNP arra a garancia, hogy ez a továbbiakban is így legyen és emelkedjen, hiszen 2010 előtt az önök új szövetségesének, az MSZP-nek a kormányzása alatt egyhavi bért elvettek ezektől az emberektől. 8 százalékos bércsökkenés volt, ehhez képest most 130 ezer forintos az emelés.De a házi segítségnyújtásnál is igyekeztünk bővíteni a lehetőségeket, hiszen azoknak a száma, akik ellátottak a házi segítségnyújtásban, 75 ezerről 91 ezer főre emelkedett, tehát jóval több, 15 ezerrel több ellátott van most a házi segítségnyújtásban. Jóval többen is gondoskodnak róluk. Korábban ez 5764 fő volt, most 12 181 fő, tehát sokkal többen gondoskodnak idős emberekről, akik otthonukban kaphatnak ápolást. [[Schmuck Erzsébet: A kérdésre válaszoljon, államtitkár úr!]] Az egy főre jutó gondozási díj is így emelkedett, 145 ezer forintról 210 ezer forintra az elmúlt esztendőkben. [[Ungár Péter: Miért kapnak többet az egyházi intézmények?]] A kormány minden idősellátásban részt vevőnek egyenlő támogatást nyújt egyenlő elbírálás mellett. Az viszont szintén fontos, hogy a kormány az ápolási díjat összességében 30 százalékkal megemelte, és bevezette a gyermekek otthongondozási díját, a gyodot, amely minden, gyermekét otthon ápoló [[Az elnök a csengő megkocogtatásával jelzi az időkeret leteltét.]] szülő számára 100 ezer forintot jelent. Ez a következő években tovább fog emelkedni. Ezeket természetesen az ellenzék itt a parlamentben nem szavazta meg, nem támogatta 2018. december 12-én. Köszönöm szépen. [[Taps a kormánypártok padsoraiból.]]
Kérem a kormány tagjait is, hogy tartsák be a házszabályt. Kocsis-Cake Olivio képviselő úr, a Párbeszéd képviselője, kérdést kíván feltenni az agrárminiszternek: „A kormány hogyan kíván érvényt szerezni a megszűnő balatoni szabadstrandok esetében a környezet, természet védelméről szóló törvényeknek a sokszor Fideszhez köthető ingatlanfejlesztőkkel szemben?” címmel. Parancsoljon!
Köszönöm a szót. Tisztelt Államtitkár Úr! Az előző kérdésem nem az volt, hogy hoznak-e fejlesztést a Balaton-partra a Fidesz-közeli cégek beruházásai. Az volt a kérdésem, hogy képes-e az állam kordában tartani a mohó oligarchák projektjeit, lesz-e következménye ezeknek a természetkárosításoknak. Lesz következménye, államtitkár úr? Vagy a Balaton csak a kiváltságosoké lesz, akik építkezhetnek, és lassan járhatnak is a Balatonra, mert idén nyáron kevesebb mint 20 településen maradt ingyen használható partszakasz a Balatonon. Az alacsonyabb jövedelmű, nyaralni vágyó fürdőzők kikapcsolódását ez ellehetetleníti, hiszen sok család nem engedheti meg magának a több tízezer forintos napi strandbelépőt. Önök szeretnek nagycsaládban gondolkodni, három gyerekben két szülővel. Számolják ki, hogy egy napra a körülbelül 3-4 ezer forintos belépő mellett mennyit kell fizetniük.Az alacsonyabb jövedelmű családok kiszorulása már elkezdődött, a Závecz Research 2018-as felmérése szerint az életkor növekedésével, a jövedelem csökkenésével ez az arány csak nő. Egy felmérés szerint az idős, alacsony státuszú, községben élő emberek 88 százaléka nem volt a Balatonon öt éve; a jelenlegi folyamatok alapján, úgy tűnik, egyre kevesebb magyar embernek lesz lehetősége. Tisztelt Államtitkár Úr! Miért Mészáros Lőrinc kempingjeire és hoteljeire ömlik a közpénz és miért nem arra, hogy közpénzből a szabadstrandokat felújítsák és fenntartsák? Köszönöm a válaszát.
Farkas Sándor államtitkár úr válaszol. Tessék!
Köszönöm szépen. Tisztelt Elnök Úr! Tisztelt Képviselőtársaim! Képviselő Úr! Örömmel tájékoztatom önt, hogy soha ennyi turista még nem volt a Balatonnál, mint tavaly, 2018-ban közel 2 millió vendég volt a balatoni kereskedelmi szálláshelyeken. Azt gondolom, ez önmagáért beszél. [[Korózs Lajos: Tízszer voltak a milliárdosok!]] Balatonon mind a belföldi, mind a külföldi vendégek száma évről évre jelentősen emelkedik [[Korózs Lajos: És így jön ki a vendégéjszaka!]] de a térség összes vendégét tekintve a belföldi forgalom meghatározó, háromnegyedük belföldről érkezik. [[Korózs Lajos Bányai Gáborhoz beszél.]] 2018-ban a Balatonnál eltöltött több mint 6 millió vendégéjszakából a belföldi vendégek 4 milliót, a külföldi vendégek 2 millió vendégéjszakát töltöttek. Tisztelt Képviselő Úr! A Balaton Budapest után hazánk második legfontosabb turisztikai térsége, és továbbra is a magyarok legkedveltebb nyári desztinációja. Az utóbbi években szemléletváltás történt a hazai turizmusban, amelynek fókuszában a minőségi turizmus áll, és ezt a változást szolgálják az ágazatban indított fejlesztések is. A Kisfaludy-programban a balatoni térség szálláshelyei is megújulnak, új szállodák és panziók is épülnek. A tavalyi évben 11 balatoni kalandpark és 55 strand újult meg, idén pedig 3 milliárd forintból indulnak el további strandfejlesztések. A strandfejlesztési program folytatásában megújulnak a balatoni szabadstrandok. Uniós forrásokból a gazdaságfejlesztési és innovációs operatív program keretében közel húsz fejlesztési projekt valósul meg a következő két évben, több mint 20 milliárd forint értékben a Balatonnál. Többek között kerékpárutak, hálózatok, kulturális és aktív turisztikai attrakciók, gyógyhelyek fejlesztése valósul meg. Magyarország Kormányának támogatásával pedig új szakaszába lép a balatoni közösségi hajózás, megvalósulhat a Mahart hajóinak, kikötőinek és a helyi kompközlekedés rég várt fejlesztése is. Köszönöm szépen. [[Taps a kormánypártok padsoraiból.]]
Köszönöm szépen. Ovádi Péter képviselő úr, a Fidesz képviselője, kérdést kíván feltenni a Miniszterelnökséget vezető miniszternek: „Mikor vehetik birtokba a veszprémiek a Modern Városok Program keretében megvalósuló új sportuszodát és a kibővített Veszprém Arénát?” címmel. Ovádi képviselő urat illeti a szó. Parancsoljon!
Köszönöm a szót. Tisztelt Államtitkár Úr! A magyar gazdaság elismerésre méltó teljesítménye tette lehetővé, hogy a „Modern városok” program keretében elinduljon Magyarország eddigi legnagyobb városfejlesztési projektje, amely jelentős fejlesztésének köszönhetően több millió ember életét könnyíti meg. A „Modern városok” program hazánk legnagyobb vidékfejlesztési programja, amelynek köszönhetően közel 1000 milliárd forint támogatáshoz jutottak a megyei jogú városok, az összeg kétharmad részben Magyarország Kormányának támogatása hazánk nagyvárosai számára. Ez a szám pedig 2019-ben elérheti az 1500 milliárd forintot is. Nem volt azonban ez mindig így. Hiszen jól emlékszünk a szocialista kormányzás időszakára, amikor is a totális eladósodás küszöbén még csak kósza gondolatként sem merülhetett fel az ilyen vagy legalább hasonló volumenű városfejlesztés. Szerencsére mindez már a múlté. Több beruházás mellett számos sportot érintő fejlesztés vár megvalósításra Veszprémben is, amelynek köszönhetően nemcsak új sportuszodát, hanem az eddigi 5 ezer fő helyett 8500 fő befogadására képes kibővített Veszprém Arénát is birtokba vehetik majd a sportolók és a szurkolók egyaránt. Az Aréna ugyanis a 2022-ben megrendezendő kézilabda-Európa-bajnokság egyik helyszíneként várja majd a nagyérdeműt. Köszönhető mindez annak is, hogy az elmúlt évekhez hasonlóan a kormány a jövőben is stratégiai ágazatként tekint a sportra, a verseny- és szabadidősportok támogatása mellett a létesítményfejlesztés is a legfontosabb célok között szerepel. A programnak köszönhetően nemcsak Veszprémben, hanem valamennyi megyei jogú városban az eddigi legcélzottabb beruházások valósulnak meg. Tisztelt Államtitkár Úr! A „Modern városok” program keretében belüli sportfejlesztéseket Veszprém már nagyon várja. Erre tekintettel kérdezném, hogy mikor vehetik birtokba a veszprémiek a „Modern városok” program keretében megvalósuló új sportuszodát és a kibővített Veszprém Arénát. Várom megtisztelő válaszát. [[Taps a kormánypártok padsoraiból.]]
Orbán Balázs államtitkár úr válaszol. Parancsoljon!
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Valóban, ahogy ön is említette, a „Modern városok” program Magyarország történetének legnagyobb városfejlesztési programja. 2015-ös elindulása óta 23 megyei jogú város számára jelent soha nem látott léptékű fejlődési lehetőséget.A program összköltsége jelen pillanatban 3700-3800 milliárd forint körül várható. Ez lehetőséget biztosít arra, hogy a megyei jogú városok gazdasági, kulturális, sport-, szabadidős, városrehabilitációs, oktatási, turisztikai és egyéb célú fejlesztéseket hajtsanak végre. [[13.30]] Egészen eddig a pontig 1374 milliárd forintot, azaz a teljes költségvetés több mint egyharmadát kifizettük a támogatott településeknek. Ezeknek a forrásoknak a kétharmada hazai költségvetésű forrás, a fennmaradó rész pedig uniós támogatás. Veszprém megítélésünk szerint az egyik legnagyobb nyertese a „Modern városok” programnak, hiszen a programon belül 74 milliárd forint támogatási összeget kap, amelyből mostanáig közel 17 milliárd forint volt a kifizetés. A város szép eredményeket tud felmutatni, hiszen amellett, hogy elnyerte az „Európa kulturális fővárosa” címet 2023-ban, 2022-ben férfi kézilabda-EB-t rendezhet. Ezúton is gratulálunk a településnek. Minden rendezvény további forrásokat jelent majd, miközben a „Modern városok” programon belül is élen jár a város. Ön is említette a Veszprém Aréna bővítését, illetőleg az ezt magában foglaló egyéb fejlesztéseket. A tervezett ütemezés szerint a közbeszerzési eljárás 2019 őszén indul, a kivitelezés 2020-ban, és a 2021. év végétől áll a csapat rendelkezésére a Veszprém Aréna a megújult formájában. A veszprémi uszoda megépítésének folyamata előrébb tart, további támogatásokat biztosított ezúttal a kormány, és megítélésünk szerint a projekt várható befejezési határideje a 2020. év vége. A „Modern városok” program tehát dübörög, köszönöm szépen az ehhez nyújtott támogatásukat. Köszönöm a szót, elnök úr. [[Taps a kormánypártok soraiban.]]
Tisztelt Országgyűlés! Steinmetz Ádám képviselő úr, a Jobbik képviselője, kérdést kíván feltenni az emberi erőforrások miniszterének: „Mikor és milyen formában fog megvalósulni a Móring József Attila által megígért önálló kórház Marcaliban?” címmel. Képviselő úr, parancsoljon!
Köszönöm szépen a szót, elnök úr. Tisztelt Országgyűlés! Tisztelt Államtitkár Úr! A Marcali járásban élő polgárok továbbra is a térség legsúlyosabb problémájának a kórház és az egészségügy helyzetét tartják. A marcali kórház kálváriája lényegében 2013-ban kezdődött, amikor azt a kaposvári kórház telephelyévé tették. Az integrációt követően megszüntették a szülészet-nőgyógyászati osztályt, csökkentették az aktív ágyak számát, és olyan helyzetet teremtettek, hogy a betegeknek egyre gyakrabban kell Kaposvárra utazniuk az egészségügyi szolgáltatások igénybevételéért. 2018. június 16-án az Országgyűlésben feltettem azt a rendkívül egyértelmű kérdést, hogy mikor kapja vissza a kórház az önállóságát, de államtitkár úr erre nem adott választ. A választ októberben, egy marcali polgári estén Móring József Attila, a térség megválasztott országgyűlési képviselője adta meg. Ő arról tájékoztatott minket, idézem: „Jövő év elején Kaposvárról leválasztva a marcali kórház ismét önálló lesz, ám az orvosok és az egészségügyi dolgozók idevonzása érdekében a városnak is áldozatokat kell hoznia.” Az év eltelt, az önállóság továbbra sem valósult meg. Marcali városvezetése tudomásom szerint kész az áldozatvállalásra, de a kormány részéről senki sem kereste őket az ügyben. A kérdés az, hogy a kormány valóban meg akarja-e valósítani a kórház önállóságát vagy a marcaliak a képviselő úr által elmondottakat csak egy újabb betartatlan ígéretként tartsák számon, csakúgy, mint a kórházi CT-t vagy a helikopterleszállót? Tisztelettel kérdezem államtitkár urat, hogy mikor és milyen formában fog tehát megvalósulni a marcali kórház önállósága, és főként hogyan fogják működtetni azt. A konkrét kérdésre konkrét választ várok; a marcaliaknak joguk van tudni, hogy mire készül a kormány. [[Taps a Jobbik soraiban.]]
Köszönöm szépen. Rétvári Bence államtitkár úr válaszol.
Köszönöm szépen a szót, elnök úr. Tisztelt Képviselő Úr! Tisztelt Ház! A Marcaliban működő kórház állapota, jó felszereltsége, minél jobb működése nyilván a kormánynak is érdeke, a marcaliaknak is érdeke, éppen ezért több fejlesztést is véghez vitt a kormány az elmúlt időszakban, hogy ez a kórház minél jobban tudjon működni. Közel másfél milliárd forintból a műtéti tömb rekonstrukcióját sikerült befejezni az elmúlt időszakban, ez új épület építését is jelentette, a régi épületek felújítását is jelentette, illetőleg orvosi gépek, orvosi műszerek beszerzését, informatikai eszközök beszerzését is, ahogy mondtam, összességében másfél milliárd forint értékben. Ezt követte a pszichiátriai és addiktológiai gondozóhálózat fejlesztése közel 12 millió forint értékben, majd következett a diagnosztikai és orvosi laboratóriumi hálózat infrastrukturális fejlesztéseinek a javítása. Ez közel 61 millió forint értékben valósult meg a marcali kórházban, ahol most is működik általános belgyógyászati osztály, ápolási osztály, hospice osztály, krónikus belgyógyászati osztály, sebészeti osztály és sürgősségi betegellátó osztály. Az, hogy pontosan milyen igazgatási rend szerint érdemes a betegellátást megszervezni ott, milyen legyen a Kaposi Mór Oktató Kórházzal a viszony, az egy nagyon régóta nem nagyon régóta, de több éve zajló egyeztetés eredménye, hogy mi az, amit helyben érdemes biztosítani, mert a legfontosabb, hogy közel legyen a betegekhez, mi az, ami magasabb szintű felkészültséget, magasabb szintű diagnosztikai hátteret igényel, ami nyilván egy nagyobb esetforgalmú kórházban valósulhat meg. Ezeket kell Kaposvár és Marcali között olyan arányban szétosztani és az igazgatási formát olyan módon kialakítani, ami a betegek számára a legjobb, a legoptimálisabb. Nyilván erre csak azt tudom önnek mondani, hogy a minőség javulására [[Az elnök a csengő megkocogtatásával jelzi az időkeret leteltét.]] a betegutak egyszerűsítésére folyamatosak a tárgyalások, ebben nagyon aktív a képviselő úr is, és amikor ebben esetleg egy döntés születik, egy végső döntés születik, arról fogjuk tudni önt is és a marcaliakat is tájékoztatni. Köszönöm szépen. [[Taps a kormánypártok soraiban.]]
Tisztelt Országgyűlés! Szabó Sándor képviselő úr, az MSZP képviselője, kérdést kíván feltenni a pénzügyminiszternek: „Egyre több a munkahelyi baleset, nem csökken a munkaügyi szabálytalanságok száma” címmel. Parancsoljon!
Köszönöm a szót, elnök úr. Tisztelt Államtitkár Úr! „Jelezni szeretném, hogy a munkavédelmi hatóság tavalyi ellenőrzési adataiból ön téves következtetést vont le.” mondta ezt ön nekem a néhány hónappal ezelőtt föltett hasonló, mondhatnám, ugyanebben a témában föltett kérdésemre. Mondhatnám most én, államtitkár úr, hogy ön meg nem volt előrelátó vagy tévedett, mert bizony az adatok engem igazolnak, bármennyire is sajnálom ezt, hiszen tovább nőtt az elmúlt években a súlyos munkahelyi balesetek száma, és az elmúlt év beleigazodik abba a tendenciába, ami az elmúlt öt évet jellemezte, hiszen folyamatosan nő a munkahelyi balesetek száma. Az önök adatai szerint 24 ezer munkahelyi baleset történt tavaly országszerte, ebből sajnos 78-an meg is haltak. A legtöbb súlyos baleset elsősorban a gépiparban vagy a szállítás és a raktározás területén történt, vagy veszélyes üzemnek számít még egyébként az építőipar, a mezőgazdaság, de ennél nyilván komolyabb és több a munkahelyi baleset, hiszen ez a statisztika csak a háromnapi munkakieséssel járó eseteket tartalmazza. Az önök felügyelete alá tartozó munkavédelmi hatóság 2018. évi ellenőrzési tapasztalataiból kitűnik, hogy az ellenőrzött munkáltatók közel 73 százalékánál tapasztaltak valamilyen munkavédelmi szabálytalanságot, ami még mindig igen magas számnak tekinthető, és 2018-ban az állampolgárok is nagy számban tettek bejelentést a hatóságok irányába. El lehet mondani mindezek alapján, államtitkár úr, hogy az elmúlt kilenc évben a munka világában sem tudtak érdemben javítani a dolgozók munkavédelmi és munkabiztonsági feltételein, nem tudták megteremteni azokat a minimális feltételeket sem, amelyek elengedhetetlenek a kiszámítható és biztonságos munkavégzéshez. Mindezek miatt kérdezem: milyen konkrét intézkedéseket tesznek a munkakörülmények javulása, javítása érdekében? Mit tesznek a munkaügyi szabályok betartása, illetve betartatása érdekében? Várom megtisztelő válaszát. Köszönöm.
Köszönöm szépen. Mielőtt megadnám a szót Bodó Sándor államtitkár úrnak, az önök nevében is engedjék meg, hogy köszöntsem az Óbudai Gimnázium és a Hévízi Bibó István Gimnázium és Szakkollégium diákjait és a pedagóguskollégákat. Örülök, hogy itt vannak. Jó napot kívánok! Államtitkár úr, parancsoljon!
Köszönöm szépen, elnök úr. Tisztelt Országgyűlés! Képviselő Úr! A munkavédelmi hatóság által közzétett adatokból egyértelműen látható, hogy a súlyos munkabalesetek száma évek óta 170 körül alakul Magyarországon, mindez a foglalkoztatás folyamatos bővülése ellenére van így. A tavalyi évre vonatkozó adatok szerint a szabálytalan munkáltatók aránya csökkent, ami a munkakörülmények javulására utal. Képviselő úr nem tett említést arról a tényről, hogy tavaly 15 százalékkal, azaz 40 ezerrel több munkavállaló munkakörülményeit vizsgálták kollégáink. A munkavédelmi hatósághoz érkező panaszok és közérdekű bejelentések száma szintén csökkent 14 százalékkal. Az ellenőrzések akadályozása csak eseti jelleggel fordult elő, és a hatóság minden ilyen esetben is lefolytatta a vizsgálatot. Tavaly több mint 18 ezer döntést hozott a hatóság az ellenőrzései során, amellyel csaknem 74 ezer szabálytalanság felszámolására tett intézkedést. 550 esetben bírság kiszabására is sor került, és az ellenőrzés mellett nagyon fontosnak vélem, hogy tanácsadással is segített, több mint 7 ezer kérdést válaszolt meg. [[13.40]] A munkakörülmények javításáért a kormány számos intézkedést tett, amelyek közül az egyik legfontosabb a munkavédelmi stratégia, amelyet először a Fidesz-kormányzat alkotott 2001-ben, azonban a munkavédelem országos programját az MSZP-s kormányzat nem valósította meg. 2016-ban ismét stratégiába foglaltuk a munkavédelem fejlesztését érintő célkitűzéseket, amit a kormány 2016-ban ki is hirdetett. A munkavédelem nemzeti politikájában 2022-ig meghatározott feladatok célja tehát, hogy ezek az eredmények hozzájáruljanak a munkakörülmények javításához. Természetesen az államnak fontos szerepe van abban, hogy elősegítse a munkavédelmi előírások végrehajtását, ugyanakkor fontos kiemelni, hogy a munkavédelmi törvény és a vonatkozó uniós irányelv értelmében a munkáltató felelős az egészséget nem veszélyeztető és biztonságos munkavégzés körülményeinek megvalósításáért. Köszönöm a figyelmüket. [[Taps a kormánypártok soraiban.]]
Hajdu László képviselő úr, a DK képviselője, kérdést kíván feltenni az innovációért és technológiáért felelős miniszternek: „Ki és miért gyűlöli nálunk ennyire a megújuló energiát?” címmel. Hajdu képviselő urat illeti a szó. Parancsoljon!
Tisztelt Államtitkár Úr! Miniszter Úr! A megújuló energia napjainkban olcsóbb lett, mint a fosszilis vagy az atomenergia. Az újenergia egyszeri befektetés után lényegében ingyenes energiaforrást jelent. Ez az egyszeri befektetés válik mind olcsóbbá; a napelemek ára például az utóbbi években tizedére csökkent. 2025-re a napenergia árát kilowattonként 15-20 forintra becsülik, míg a Paks II.-ben előállított energia ára várhatóan ennek a háromszorosát is elérheti. A fosszilis energia korszaka véget ért, és leáldozóban van az atomenergia kora is, a világ előrelátóbb országai pedig gőzerővel készülnek a jövőre. Európa országai sorra mondanak le az atomenergiáról. 2050-re energiaszükségletét Németország, Franciaország, Dánia megújuló forrásból fogja fedezni. Kína 1 milliárd dolláros összeget költ újenergia-projektekre. És még a kőolajban igazán nem szűkölködő Szaúd-Arábia is 110 milliárd dollárt fordít napelemek telepítésére. Szeretném kérdezni a miniszter urat: miért a paksi beruházást erőltetjük a megújuló energiára való áttérés helyett? Észszerű-e a fentiek ismeretében különadóval sújtani a napelemmel történő otthoni energiatermelést? Miért jó, hogy a „napelem” szó magyar vonatkozásban kizárólag a csornai napelemgyárnak az OLAF által is vizsgált panamájával összefüggésben merül föl? Köszönöm a megtisztelő válaszát. [[Taps a DK és az LMP soraiban.]]
Cseresnyés államtitkár úr, parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Kérdésként megfogalmazódhat bennünk: valóban ott tart a Demokratikus Koalíció, hogy ingyenenergiával próbálja meg hitegetni a választóit? Komolyan gondolja önök közül bárki is, hogy a megújuló energia a kezdő beruházást követően költségmentes, kvázi ingyenes energia? Ön és a DK nemcsak olyan alapvetéseket hagy figyelmen kívül, mint az amortizáció, hanem attól is eltekint, hogy az energiatermelés és -felhasználás nem szigetszerű, hanem egy országos hálózat kiépítését, működtetését, fenntartását és fejlesztését is igényli. Ha a megújuló energia valóban költségmentes lenne, ahogy ön ezt mondja, akkor állami ösztönzésre sem lenne szükség, maguktól árasztanák el a gazdaságot a megújulóenergetikai beruházások. A valóság ezzel szemben teljesen más; a tények megismerése érdekében ajánlom figyelmébe a németországi energiaárak alakulásának tanulmányozását, vagy pedig a francia energiaellátásét, ahol 58 atomerőmű működik. Légből kapottak a megújuló energia korlátozásáról szóló rágalmai is. Felhívom a figyelmét arra, hogy Magyarországon a megújuló energiaforrásból előállított energia energiafogyasztásban képviselt részaránya már 2016-ban 14,2 százalékot ért el. Az olcsó áram garanciája a jövőben is Paks lesz. A kiegyensúlyozott, az ellátásbiztonság szempontját is figyelembe vevő energiamixben komoly szerepet szánunk a megújuló energiaforrásoknak is természetesen. Célunk, hogy 2022-re a hazai naperőműves kapacitás a háztartási méretű naperőművekkel együtt elérje a 3 ezer megawatt teljesítményt. Így az energiamixben a biztonságos és karbonsemleges atomenergia mellett a másik két jelentős pillér is klímakímélő forrásból származik. Kérem, hogy a válaszomat fogadja el. [[Taps a kormánypártok soraiban.]]
Schmuck Erzsébet képviselő asszony, az LMP képviselője, kérdést kíván feltenni a miniszterelnök úrnak: „Kinek és mi marad a Balatonból a fideszes megszállás és természetkárosítás után?” címmel. A kérdésre a miniszterelnök úr megbízásából a téma szerint feladat- és hatáskörrel rendelkező Nagy István agrárminiszter úr képében Farkas Sándor államtitkár úr fog válaszolni. Parancsoljon!
Köszönöm a szót, elnök úr. Tisztelt Államtitkár Úr! Akkor ma még egyszer beszéljünk a Balaton-part kiárusításáról, a Balaton-part természetkárosításáról. Abban egyetértünk, hogy a Balaton a magyar családok nagy részének első számú nyaralóhelye, de lehet, hogy csak volt. A Fidesz-kormány hatalomra kerülése előtt még éppen annak tudtunk örülni, hogy sikerült visszafordítani az eutrofizációt, stabilizálni a vízszintet, és hogy jogi szabályozás született arra, hogy a Balaton partján összefüggő, közcélú, zöldterületi partszakaszok létrejöjjenek, mindenki örömére. Most azonban azt látjuk, hogy mindezt sárba tiporják. Üdülők, part menti területek, kempingek aprópénzért sorra Fidesz-közeli vállalkozók kezébe kerülnek. Sok száz milliós európai uniós támogatással épülnek magán-jachtkikötők és luxusszállodák úgy, hogy még a vízfelület egy részét is kisajátítják, minden előírás ellenére. A kézi vezérelt hatóságok pedig némán asszisztálnak. Hiába a be- és feljelentések, azt látjuk, hogy az ügyeket elsimítják. Az elborzasztó példák pedig egymást követik. Szabályellenes, tömeges fakivágások, nádirtás, partfeltöltés, feliszapolódás jogsértések következmények nélkül. A Balaton-törvény múlt évi változtatása ráadásul számos korábbi garanciális elemet megszüntetett, így a java még csak most jön. Ezért azt kérdezem: hogyan kívánja a kormány megállítani a közcélú, zöldterületi partszakaszok kiárusítását? Mit tesz annak érdekében, hogy a pénzemberek, befektetők ne lopják el az emberek elől a közcélú partszakaszokat, és ne tegyék tönkre a Balaton-parton még meglévő természetes élővilágot? Várom a megtisztelő válaszát. Köszönöm.
Köszönöm. Államtitkár úr, parancsoljon!
Köszönöm szépen. Tisztelt Elnök Úr! Tisztelt Képviselő Asszony! Ön nem először és valószínűleg nem is utoljára fogja ezeket a kérdéseket nekünk feltenni. Úgy látszik, a Balatonnal kapcsolatban a tegnapi jó idő hatására mindenkinek [[Közbeszólás a Jobbik soraiból: A lopás miatt van inkább, államtitkár úr, a lopás miatt!]] az élménye már előjött, úgyhogy ajánlom, hogy majd a jó időt használják ki, úgy, ahogy szokták. Tisztelt Képviselő Asszony! Komolyra fordítva a szót: valóban, a különböző nádirtásokkal és fakivágásokkal kapcsolatban, amit a múltkor már önnek is elmondtam, és más képviselőtársainak, a Veszprém megyei járási hivatal jogosult eljárni és információkat szolgáltatni, ugyanakkor azt azért el kell mondanom, hogy a különböző rendelkezések alapján gyakorlatilag az Agrárminisztériumnak nincs lehetősége ezekbe az ügyekbe és nem is biztos, hogy szerencsés lenne beleavatkozni. Fontosnak tartom azonban kiemelni, hogy a védett természeti értékek és területek őrzése, megóvása, a természetkárosító cselekmények megelőzése és időben történő feltárása, illetve a nagyobb károk kialakulásának elhárítása érdekében évtizedek óta természetvédelmi őrszolgálat működik valamennyi nemzetipark-igazgatóság szervezetében. Amennyiben a természetvédelmi őrök bármilyen természetvédelmi érdeket sértő tevékenységgel találkoznak feladatellátásuk során, megteszik a megfelelő intézkedéseket. A lakossági bejelentéseket kivizsgálják, és jogsértés esetén feljelentést tesznek az illetékes kormányhivatal, illetve nyomozó szerv felé annak érdekében, hogy a természetkárosítás miatti felelősségre vonásnak mielőbb érvényt szerezzenek. Köszönöm a megtisztelő figyelmüket. [[Taps a kormánypártok soraiban.]]
Köszönöm szépen. Ander Balázs képviselő úr, a Jobbik képviselője, kérdést kíván feltenni az emberi erőforrások miniszterének: „Ha a gettók falai egyszer átszakadnak, s onnan zombik hadai fognak előözönleni, akkor nagy baj lesz. Avagy miért nem lép a kormány dizájnerdrog-fronton?” címmel. Képviselő úr, parancsoljon! [[13.50]]
Köszönöm a szót, elnök úr. Tisztelt Képviselőtársaim! A dizájnerdrognak nevezett mérgek iszonyatos pusztításáról rendezett nemrég konferenciát a Jezsuita Roma és a Budapesti Református Cigány Szakkollégium. Most válnak szülővé azok, akik az ilyen hihetetlenül gyorsan és visszafordíthatatlanul testi, szellemi, erkölcsi leépülést eredményező szereken nőttek fel. Az utolsó utáni órában vagyunk. A járványszerűen terjedő dizájnerdrogok fel fogják zabálni Magyarország elgettósodó, perifériára szorult térségeinek a jövőjét. Már így is számos olyan, eufemisztikusan szegregátumnak nevezett gettó van, ahol végzetesen megerősödött az integrálhatatlan létállapot, beverve az utolsó szeget is a beilleszkedés koporsójába.Nem véletlen, hogy a rendezvény egyházi védnökei második Trianon eljöveteléről beszélnek. Mi is sokszor elmondtuk, hogy ha az állam kivonul a perifériákról, akkor az ottani no-go zónákban zajló folyamatok katasztrofális összeomlást ígérnek. Nyilván nem tiltakoznánk a domesztikálhatatlan drogterjesztőkkel szembeni rendkívül kemény rendőri fellépés miatt, de itt egy komplex társadalmi problémahalmaz tünetéről van szó. Miért nem ismeri fel a kormányzat, hogy a kivéreztetett szociális szféra emberfeletti munkát végző, végtelenül alulfizetett hétköznapi hőseinek megbecsülése nélkül esély nincsen a bajok megfékezésére? A nevelés-oktatás rendszerének megerősítése is védőfalat jelenthetne, de a pedagógustársadalom sincs felkészülve a dezintegrációs robbanással járó jelenségek kezelésére. A beavatkozást minél korábbi stádiumban kellene elkezdeni, hiszen a megtérülési ráta idővel meredeken csökken a halmozottan hátrányos helyzetű rétegeknél. A konferencia tanúsága szerint az állam nem kezeli helyén a fenyegetést. Mikor ismerik végre fel, hogy így viszont egész térségek fognak süllyedő Atlantiszként eltűnni a roncstársadalmi összeomlás örvényében? Várom megtisztelő válaszát. Köszönöm. [[Taps a Jobbik soraiból.]]
Köszönjük. Rétvári Bence államtitkár úr, tessék!
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Ház! Azt hiszem, az elmúlt években mindenki egyetértett abban, hogy a drogproblémán belül a dizájnerdrogok terjedése egy különösen veszélyes rész, a kábítószerek amúgy is sokkal gyorsabb lefolyásúak, és sokkal gyorsabban építik le fizikailag, szellemileg a kábítószerfüggőket. A dizájnerdrogok pedig még ezeken belül is rendkívül veszélyesek, hiszen olyasfajta hatásaik vannak, amelyek előre nem tudhatók, a pontos összetevők nem ismertek; hogy a lefolyás milyen fizikai elváltozásokat eredményez, még inkább veszélyes volt, hiszen még kevésbé volt ez tervezhető, látható. Az internet tele volt olyan videókkal, ahol önkívületben levő emberek emberi méltósághoz nem illő módon viselkedtek, mert nyilván ezeknek a dizájnerdrogoknak a hatása alatt voltak. Ráadásul olcsóbbak is, mint a többi kábítószer, tehát ezáltal könnyebben is hozzáférhető. Mindemellett pedig napi többszöri bevételt is szoktak használni, akik ezt használják, tehát igaz, hogy olcsóbb, de többször veszik be egy nap, tehát a költségei összességében nem kisebbek. De rendkívül veszélyes.Éppen ezért a kormány Európában az elsők között, ha nem a legeslegelsőként lépett ez ügyben, és a korábbi kábítószer-szabályozást teljes mértékben átalakítottuk. Korábban is már az új büntető törvénykönyvben Magyarországon a legszigorúbb büntetőjogi szabályozást vezettük be a kábítószer-bűnözéssel szemben. Ön sem talál, tisztelt képviselő úr, szerintem szigorúbb kábítószer-ellenes jogszabályokat, mint Magyarországon. Mindezeken belül viszont nagyon gyors reagálásúvá tettük a tényállásokat az új dizájnerdrogokkal kapcsolatban, hiszen egyrészről azt a listát régen ezt C-listának hívtuk, tiltólistának is nevezhetjük , amely a dizájnerdrogok listáját tartalmazza, miniszteri rendeletben helyeztük el, ami a leggyorsabban módosítható jogszabály, tehát a leggyorsabban tud reagálni a kábítószerpiac változásaira. Másrészről pedig nem magát az anyagot, hanem a törzsképletet helyeztük el benne, tehát bármilyen egyéb adalékanyagot raknak mellé, nem tudnak elbújni a kábítószer-terjesztők a rendőrök elől, hiszen büntethetővé válnak. Mindemellett pedig akár az ifjúságsegítő hálózatnak a fejlesztésére körülbelül 6 milliárd forintos többletet irányoztunk elő, különböző pályázati forrásokból pedig kábítószer-megelőzésre szintén 3 plusz 2 milliárd forintnyi többletforrást biztosítottunk, azért, hogy meg is előzzük ezeknek a kábítószereknek a használatát. Köszönöm szépen. [[Szórványos taps a kormánypártok padsoraiból.]]
Bangóné Borbély Ildikó képviselő asszony, az MSZP képviselője, kérdést kíván feltenni az emberi erőforrások miniszterének: „Mikor oldják meg végre a háziorvos-hiányt Magyarországon?” címmel. Parancsoljon!
Köszönöm szépen, elnök úr. Államtitkár Úr! A háziorvosok hiánya egyre nagyobb problémát jelent Magyarországon, egyre nagyobb területek és egyre több ember marad megfelelő ellátás nélkül az országban. Igaz, két héttel ezelőtt, ugyanígy B-héten az azonnali kérdések órájában, nem tudnám felidézni, hogy melyik miniszter, de azt mondta, hogy Magyarországon nem igaz, hogy előfordulna az, hogy egy beteg ellátatlan marad amiatt, mert betöltetlen háziorvosi körzetek vannak. Látjuk, hogy a háziorvosok hiánya egyre drasztikusabb mértéket ölt. Az év elején már kiderült, hogy több mint 422 háziorvosi körzet folyamatosan betöltetlen. Ez azt jelenti, hogy 40 újabb praxis megüresedését jelentették a statisztikák, és kimondhatjuk, hogy ma Magyarországon több mint 600 ezer ember nem jut hozzá a napi háziorvosi ellátáshoz. Ha megnézzük a statisztikai adatokat, akkor nagyon jól látszik, hogy főleg az aprófalvas és a hátrányos helyzetű térségekben ölt drasztikus mértéket a háziorvosok hiánya. De itt beszélni kell a gyermekorvosok hiányáról is, és arról, hogy a mostani adatok szerint a gyermekorvosok 50 százaléka betöltötte a 60 évet, egyötöde pedig már 70 éven is túl van. De beszélhetünk arról a több mint 400 körzetről, ahol csak helyettesítéssel tudják a védőnői szolgálatot napi szinten megoldani. Államtitkár úr, kimondható most már, hogy az elmúlt 8 évben önök csak kommunikáltak az egészségügyről, de semmit nem tettek annak érdekében, hogy ne ezeket az adatokat tudjam 2019 márciusában sorolni. Államtitkár úr, tudom, hogy megint meg fogjuk hallgatni, hogy mi volt a szocialisták elmúlt nyolc évében, csak tudomásul kellene venni, államtitkár úr: kilencedik éve kormányoznak. Kilencedik éve csak a hazugságokat halljuk az egészségüggyel kapcsolatban, és közben itt arról beszélünk, hogy betegek halnak meg nap mint nap csak amiatt, mert önök nem kormányoznak, csak kommunikálnak. Mikor lesz ennek már vége, államtitkár úr? Várom válaszát.
Rétvári Bence államtitkár úr, parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Mindenki összehasonlíthatja, hogy milyen volt a szocialista egészségpolitika és milyen a Fidesz-KDNP-s egészségpolitika; valamelyest erről a választók az elmúlt három választáson véleményt is nyilvánítottak. Önök a háziorvoslás esetében vizitdíjat akartak bevezetni, hogy ne menjenek az emberek háziorvoshoz, mi pedig megemeltük a háziorvosok finanszírozását. 2010-ben, amikor önök a kormányzásukkal felhagytak, 867 ezer forint volt átlagosan egy háziorvosi praxis finanszírozása, 867 ezer forint. Ma ugyanez 1 millió 596 ezer forint. Tehát kevesebb mint 900 ezer forint helyett közel 1 millió 600 ezer forint az, amiből ma egy háziorvosi praxis gazdálkodhat. Tegye mellé, tisztelt képviselő asszony, a vizitdíjat, meg azt, hogy önök elbocsátottak 6 ezer egészségügyi dolgozót, és elvettek egyhavi bért. Ha megnézi, bár tudom, hogy a matematika meg a számok összehasonlítása mostanában nehézségeket okoz önnek, hogy 2010-ben mennyi [[Bangóné Borbély Ildikó: Majd csütörtökön, a közérdekűadat-igénylésnél…]] orvos volt Magyarországon, aki működési engedéllyel rendelkezett, azt látja, hogy 33 943. Ha ugyanezt megnézi 2017-ben, akkor 34 ezer helyett 39 132 orvost találhat. Ha megnézi, mennyi orvosi diplomát adtak ki 2010-ben Magyarországon, 1040-et talál, míg 2017-ben 1521-et. Tehát az orvosutánpótlás esetében is sikerült szerencsére ösztönöznünk a fiatalokat, hogy minél többen válasszák az orvosi pályát, és azon belül pedig ösztönöznünk kell a végzősöket, hogy a minél több végzősből minél többen válasszák a háziorvosi pályát. A letelepedési pályázat, amely maximálisan 20 millió forintos vissza nem térítendő támogatást ad, és a praxispályázat, amely maximálisan 4 millió forint vissza nem térítendő támogatást ad, eddig a letelepedési pályázat esetében 247 orvos számára, a praxisok vásárlása esetén pedig 220 orvos számára volt vonzó. Így 637 ezer lakos háziorvosi és 250 ezer ember fogorvosi ellátását tudtuk megoldani; és továbbra is minden magyar ember orvosi ellátása, akár helyettesítéssel is, de megoldott. Köszönöm szépen. [[Taps a kormánypártok padsoraiból.]]
Oláh Lajos képviselő úr, a DK képviselője, kérdést kíván feltenni az emberi erőforrások miniszteréhez: „Miért nem akarják, hogy Európa megduplázza a családi pótlékot” címmel. Parancsoljon!
Köszönöm a szót, alelnök úr. Tisztelt Államtitkár Úr! Tisztelt Ház! A DK által képviselt, először Churchill által elképzelt európai egyesült államok egyik intézkedése az lesz, hogy a multikat megadóztatjuk, és az ebből származó pénzből európai családi pótlékot fizetünk az európai családoknak. Az európai családi pótlék egységesen fog járni minden európai családnak, legyen az olasz, lengyel vagy magyar. Ennek összege körülbelül 15 ezer forint lehet, ami nekünk, magyaroknak azt jelenti, hogy nagyjából meg fogja duplázni a jelenlegi családi pótlékot. [[14.00]] Ez úgy lehetséges, hogy önök 9 év alatt nem voltak képesek egy forinttal sem emelni azt. Gyurcsány Ferenc volt az utolsó, aki ezt megemelte. Higgyék el nekem, hogy minden magyar családnak óriási segítség lesz, amikor az eddigi 12-13 ezer forint helyett az európai családi pótlékkal együtt összesen 27-28 ezer forintot fog kapni minden hónapban. Tudom, hogy ezek az összegek a luxuskastélyban élő fideszes milliárdosoknak aprópénznek számítanak, de a tisztességes magyar családoknak nagy segítséget jelentenének, főleg abban az országban, ahol az Eurostat szerint minden harmadik gyerek szegény; ez a helyzet, államtitkár úr. Az európai családi pótlék ráadásul nem fog késni, mint az önök által késve utalt magyar családi pótlék, mert az Európai Unióban meg lehet bízni, önökkel ellentétben. Nevezhetik lázálomnak az európai egyesült államokat, nevezhetik lázálomnak az európai családi pótlékot, de ebben a Házban mindenki tudja, hogy maximum az a lázálom, hogy önökkel még sokáig az EU tagjai lehetünk. Én a hazámat képviselem, a haza érdeke pedig az európai egyesült államok. De kérem, mondják el, miért nem akarják, hogy Európa megduplázza a családi pótlékot. Köszönöm szépen. [[Taps a DK soraiból.]]
Rétvári Bence államtitkár úr, parancsoljon!
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Ház! A valóság az, hogy Európa valóban növel bizonyos támogatásokat, de ez például a migrációt támogató civil szervezetek támogatása: azt nem megduplázták, hanem megháromszorozták, és a migrációra fordítható, migráció szervezésére fordítható kiadásokat is növelték, és annak csak 10 százalékát engedték, hogy a migráció okainak felszámolására fordítsa az Unió.Tisztelt Képviselő Úr! Az Európai Unió családpolitikája tehát nem a családok támogatása, mert amikor 2008-ban önök IMF-hitelt és brüsszeli európai uniós hitelt vettek fel, akkor a feltétel a családtámogatások leépítése volt, és önök ezt vállalták. [[Cseresnyés Péter: Így van!]] Amikor Brüsszel bele tudott szólni a magyar családpolitikába, az 2008-2009 volt, és annak a magyar családok kárvallottjai voltak. Akkor elvettek a magyar családoktól, most pedig folyamatosan egyre többet és többet adnak a bevándorlóknak. Csak Németország a bevándorlás szociális kiadásaira naponta 17 milliárd forintot fizet ki, és önök ezt a politikát hoznák át Magyarországra, hogy a családoktól elvegyenek, meg a gazdáktól elvegyenek, és a bevándorlóknak odaadják. Tisztelt Képviselő Úr! Az Unió természetesen sehol, soha nem növelt ilyen támogatásokat, de úgy látszik, önök a Jobbikkal már annyit vonulgatnak együtt, hogy a Jobbik azt hitte, hogy az európai béreket fogják majd Brüsszelben megemelni [[Z. Kárpát Dániel: Miről beszélsz? Bohóc vagy!]] önök pedig azt hiszik, hogy bármilyen családi támogatásokat. Hát, ez nem így van, tisztelt képviselő úr. Magyarországnak egy egyedi családtámogatási rendszere van. Amit elvett Gyurcsány Ferenc, Medgyessy Péter meg az összes MSZP-s, SZDSZ-es politikus, például a harmadik évre járó gyest, vagy az első és második gyermek után járó adókedvezményt, azt a Fidesz-KDNP-kormány visszaadta ezeknek a családoknak. Visszaadta ezeknek az embereknek, amire az önök szövetségesei azt mondták, hogy ez a harmincas évek retorikáját és világát idéző politika, és amúgy is a gyermekek nevelésének túl magas a szén-dioxid-kibocsátása, ezért ne támogassuk a gyermeknevelést. Önök a magyar családoknak az Európai Unióval együtt tizenötszörös rezsiemelkedést biztosítottak [[Az elnök a csengő megkocogtatásával jelzi az idő leteltét.]] , míg a Fidesz-KDNP a rezsi csökkentését. Ennyire lehet az önök terveire bármilyen jövőt is alapozni. Köszönöm szépen. [[Taps a kormánypárti padsorokban.]]
Köszönöm szépen. Schmuck Erzsébet képviselő asszony zárja a mai „kérdések” sort, ő pedig „Milyen munkálatok folynak a Paksi Atomerőmű 1-4. számú blokkjai leszerelésének előkészítése érdekében? Mi a menetrend, milyen költségek várhatók és azt mi fogja fedezni?” címmel kérdez. Parancsoljon!
Köszönöm a szót, elnök úr. Tisztelt Államtitkár Úr! Még 2005-ben országgyűlési határozat rendelkezett a Paksi Atomerőmű 1-4. blokkjának 20 évvel történő meghosszabbításáról. Azóta 14 év telt el, és a hosszabbítások végdátuma közeledik. Az egyes blokkok esetében ez 2032, ’34, ’36 és ’37. Ezért feltételezem, hogy önök is jogosnak tartják a kérdést, miért esik kevés szó arról, hogy milyen előkészületek folynak az ezen blokkok üzemidejének lejártát követő időszakra, hiszen az ilyen létesítményeknek nemcsak a tervezése, építése és üzemeltetése nagy és felelősségteljes feladat, de a működésük lejárta után is sok a teendő. Ráadásul azt is tudjuk, hogy egy-egy blokk kivezetésének, leszerelésének a költségei óriásira rúgnak. Vannak szakértők, akik a leszerelés költségeit összességében a létesítés költségeihez közelítik. A Központi Nukleáris Alapban pedig a várható költségekhez viszonyítva kevés az eddig befizetett összeg. Sok kérdés merül fel a kivezetéssel kapcsolatban, de talán a legfontosabb, hogy hogyan áll, milyen ütemterv és eljárásrend szerint folyik a felkészülés Paks négy blokkja működésének leállítására és a villamosenergia-rendszerből való kivezetésére. Mi lesz a különböző kategóriákba sorolt hulladékokkal, így különösen a nagy aktivitású hulladékkal? A jelenlegi fejlesztések elegendő kapacitást nyújtanak-e majd a kis és közepes radioaktivitású hulladék biztonságos elhelyezéséhez? És nem utolsósorban: mennyi lesz e blokkok leszerelésének, a hulladékok elhelyezésének a költsége? Van erre aktuális költségterv? És mi lesz a munkálatok fedezete? Várom megtisztelő válaszát. Köszönöm a figyelmet.
Köszönöm én is. Cseresnyés Péter államtitkár úr válaszol. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Asszony! Igen, van terv, ugyanis nem tanulmányozza megfelelő módon szerintem az ezzel kapcsolatos dokumentációt, vagy nem jó helyen teszi fel a kérdéseket. Paks kapcsán egyebet sem hallunk egyébként az önök részéről, csak folyamatos, alternatívát fel nem mutató, terméketlen kritikát, időnként ál- és rémhírterjesztést, valamint súlyos csúsztatásokat, amelyekkel megkísérlik megkérdőjelezni az erőmű létjogosultságát. Ezek a híresztelések természetesen egytől egyig kacsának bizonyulnak. Ebbe a sorba illeszkedik az iménti felszólalás is, miszerint a blokkok leszerelésére nem áll rendelkezésre fedezet, amely tévedést ismételten helyesbíteni kell. Magyarország az uniós irányelvnek megfelelően nemzeti programmal rendelkezik a kiégett üzemanyag- és radioaktív hulladék kezelésére. A Paksi Atomerőmű üzemeltetése és majdani leszerelése során keletkező kis és közepes aktivitású hulladékokat a bátaapáti Nemzeti Radioaktívhulladék-tároló fogadja. Ennek a létesítménynek a megfelelő bővítésével kell a szükséges tárolókapacitásokat megteremteni. A nagy aktivitású és hosszú élettartamú radioaktív hulladékok, valamint a kiégett üzemanyag végleges elhelyezését egy stabil mélységi geológiai tárolóban kell megoldani. Az erre irányuló tervek és feladatok ütemezését a nemzeti program részletesen ismerteti. A Paksi Atomerőmű radioaktív hulladékának és kiégett üzemanyagának kezelésével, valamint a létesítmény leszerelésével összefüggő feladatok végrehajtása kapcsán felmerülő költségek fedezetére a Paksi Atomerőműnek az üzemidő végéig évente egyenletesen elosztva befizetést kell teljesíteni a Központi Nukleáris Pénzügyi Alapba, amely tízmilliárdos nagyságrendet jelent évente. A befizetési kötelezettségi megállapításnak fontos alapelve, hogy ne hagyjunk indokolatlan terheket a jövő generációira. Ezért a befizetés [[Az elnök a csengő megkocogtatásával jelzi az idő leteltét.]] mértékét úgy határozták meg, hogy teljes mértékben fedezze az atomerőmű üzemideje alatt és a végleges leszereléskor keletkező radioaktív hulladék végleges elhelyezésével, a kiégett üzemanyag átmeneti tárolásával és a nukleáris üzemanyagciklus lezárásával járó összes költséget. Elnézést, elnök úr, a kis időtúllépésért. [[Taps a kormánypárti padsorokban.]]
Köszönöm. Tisztelt Országgyűlés! Ezzel a válasszal áttérünk az azonnali kérdések órájára. Tisztelt Országgyűlés! Csányi Tamás képviselő úr, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. A miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettest jelölte ki. Kérdezem a képviselő urat, hogy elfogadja-e a válaszadó személyét.
Igen, elfogadom, köszönöm szépen.
Öné a szó. Parancsoljon!
Tisztelt Elnök Úr! Tisztelt Ház! Ahogyan azt az utóbbi időkben megszokhattuk, önök a Jobbik lejáratására többéves ügyeket vesznek elő, médiájukban hol Jakab-hetet, hol Varga-Damm-napokat tartanak, majd aggódást mímelve kérdezik egymást itt a parlamentben, hogy ez hogyan lehetséges, mit lehet itt tenni. Tényleg, hogyan lehetséges az, ha már itt tartunk, hogy ezen ügyeknél sokkal égetőbb probléma elkerülte a figyelmüket? Jelesül Pócs János fideszes országgyűlési képviselő egy mostanában előkerült videóban egy cigány férfi elégetésére tesz kísérletet, sőt többek elégetésére is utal. Nagyon vártuk, hogy akár a Sneider Tamás ellen február 18-án hosszan felszólaló Farkas Félix vagy éppen Farkas Flórián megtöri a hallgatás bénító csendjét, és napirend előtt kéri ki egyébként teljesen jogosan ezt a rasszista indíttatású videót, az abban látottakat, elhangzottakat. Nem történt meg. Kérdezném tisztelettel: miért? Pócs János pedig nagy konkoly lehet önöknek, hiszen igazi bulvárpolitikusként hol Soros-feliratú disznóról posztol, kissé ittasan hölgyet inzultál szórakozóhelyen, és a nagy nemzeti kereszténység jegyében Jézus születésével viccelődik. Bizonyára önök a sort még tovább is tudnák folytatni, mi azonban ezt nem szeretnénk. [[14.10]] Mint ahogyan azt sem szeretnénk, hogy ilyen politikusok ássák alá a parlament, a Magyar Országgyűlés tekintélyét. Ezért tisztelettel kérdezem, hogy meddig tűrik még meg soraik között Pócs Jánost. Meddig ütik el ezt a problémát Pócs-cselekvéssel? Meddig asszisztál a Fidesz ilyen képviselők tevékenységéhez? Önöknek minden belefér? Kérem, válaszoljon érdemben! Köszönöm szépen.
Varga Mihály miniszterelnök-helyettes urat illeti a szó. Parancsoljon!
Köszönöm a szót. Elnök Úr! Tisztelt Ház! Tisztelt Képviselőtársam! Az azonnali kérdések időszakában általában a képviselők, a parlament képviselői a kormányzat tagjait [[Ungár Péter: Önök még ilyet soha nem csináltak!]] a kormányzati munkához kapcsolódó feladatról… [[Felzúdulás az ellenzéki sorokban. Ungár Péter: A napi Demeter?]]
[[Mikrofon nélkül:]] Bármilyen furcsa, Varga Mihályé a szó, én pedig…
Köszönöm szépen, elnök úr, akkor folytatnám. Tehát az azonnali kérdések időszakában a kormányzat szereplőit a kormányzati munkához és feladatokhoz kapcsolódó kérdésekben szokták általában kérdezni, a képviselő úr most eltért ettől. Nem hivatalom és tisztem, hogy az adott frakció vagy képviselőcsoport nevében válaszoljak, de azt elmondhatnom, képviselő úr, ha figyelte a híreket, akkor a Fidesz képviselőcsoportja egy kommünikében nem szerencsésnek nevezte azt a videót, amely nyilvánosságra került. [[Moraj az ellenzék soraiban. Bangóné Borbély Ildikó: Nem szerencsés volt ez a közlemény!]] Kérem, hogy majd Bangónénak is adjon szót, mert nagyon szólni kíván a képviselő asszony. [[Derültség.]]
Köszönöm szépen, köszönöm szépen. Itt ez nem kívánságműsor, hanem az azonnali kérdések.
Csak javaslatot teszek, elnök úr. Fontolja meg!
Nagyon kitűnő, megfontolom. [[Dr. Rétvári Bence: Mielőtt táblát emelne a magasba!]]
Tehát a képviselőcsoport álláspontját én magam is osztom személyesen, ennek a videónak az elkészítése nem volt szerencsés. [[Taps a kormánypártok soraiban.]]
Viszonválasz illeti Csányi képviselő urat.
Köszönöm a szót. Az, hogy nem volt szerencsés, igen eufemisztikus kifejezés. Egyenesen felháborító és botrányos, és a kormány munkáját minősíti az, hogy ilyen képviselők ülhetnek itt a magyar parlamentben. [[Zaj, közbeszólások.]] Illetve számtalanszor előfordult, hogy a mi esetünkben hasonlókat megkaphattunk, ezt szerettük volna egy picit visszatolni. De ezek szerint az, hogy a Fidesz második számú gázszerelője cigány emberek kazánban történő elégetésével fenyeget, önök szerint rendben van, belefér. Minimum szerencsétlen, igaz? De hát ezen nem is csodálkozhatunk, hiszen a Fidesznél ma Magyarországon szélsőségesebb párt nincsen. Tudjuk nagyon jól, hogy zsidó származású öregembert használtak fel ellenségkép gyártásához, ehhez bevallottan 50 milliárd forintot költöttek el 2018-ban kormányzati kommunikáció címén. [[Dr. Völner Pál: Nem csak Simicska vett meg benneteket!]] S ha már a múltról beszéltünk, és államtitkár úrral már volt egy menetünk ezzel kapcsolatban: én a cigány fiatalokat tanítottam egészen hosszú éveken keresztül, ellentétben az önök képviselőjével, aki egészen mást akart cselekedni. [[Dr. Rétvári Bence: …te magad cigányoztál! Az elnök csengetéssel jelzi az időkeret leteltét.]] Mi ezzel nem tudunk azonosulni. Feljelentést fogunk tenni ebben az ügyben. Kérem, tegyék meg önök is a megfelelő, szükséges lépéseket, minden jóérzésű magyar ember ezt várja önöktől. Köszönöm szépen. [[Taps a Jobbik soraiban. Közbekiáltások a Jobbik soraiból: Így van! Így van!]]
Köszönöm. Egy percben ön következik, ha kíván reflektálni, miniszterelnök-helyettes úr.
Köszönöm a szót, elnök úr. Azt hiszem, külön napirendi vitát lehetne arról tartani, hogy a Jobbik eddig, az elmúlt években milyen cigány- és kisebbségellenes megnyilvánulásokat tett. [[Felzúdulás a Jobbik soraiban. Dr. Rétvári Bence: Így van! Csányi Tamás személyesen! Nacsa Lőrinc: Így, így!]] Azt kell mondanom, képviselő úr, elég szégyenteljes, hogy amikor ezek az ügyek egymás után sorban felmerültek, akkor önök nem tettek semmit. Csak utalnék arra [[Közbeszólás a Jobbik soraiból: Pócs János itt ülhet!]] hogy ha jól emlékszem, az ön pártjának soraiban ült az a fiatalember, aki beleköpött itt a Duna-parton, nem messze tőlünk [[Közbeszólás a Jobbik soraiból: Már nem ül itt!]] a Parlamenttől az ottani emlékmű cipőibe. [[Szilágyi György: Pócs János meg cigányokat akar égetni, és ott ül köztetek!]] Úgyhogy azt kell mondanom önnek, hogy először a saját háza táján söprögessen, utána kérdezzen bennünket. Köszönöm. [[Taps a kormánypártok soraiban. Szilágyi György: Nagy kereszténydemokrata, ő beszél Jézusról!]]
Tisztelt Országgyűlés! Mindenki kívánsága olyan gyorsan teljesüljön, mint miniszterelnök-helyettes úré, ugyanis most Bangóné Borbély Ildikó következik [[Derültség és taps.]] , aki „Minek kell még történnie?” címmel tesz fel azonnali kérdést a miniszterelnök úrnak, aki halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Elfogadja a képviselő asszony?
Persze.
Parancsoljon!
Köszönöm szépen, elnök úr, és külön örömöm számomra, hogy a miniszter úr fog válaszolni, hátha szakmaibb választ fogok kapni, mint államtitkár úrtól, ha már az imént személyeskedett, államtitkár úr. [[Dr. Rétvári Bence: A képviselő asszony soha!]] Múlt héten Korózs képviselőtársam azzal kezdte a napirend előtti felszólalását, hogy az elmúlt negyedév egészségügyi problémáiról megjelent híreket olvasta fel. Akkor engedje meg, miniszter úr, hogy én az elmúlt egy hét híreiből olvassak fel néhányat! Az első: „Szomorú valóság: vezető helyen Magyarország a főbb betegségek okozta korai halálozásokban a daganatos, szív- és érrendszeri halálozások tekintetében.” A második hír: „Az uniós átlagnál kevesebb jut szociális juttatásokra Magyarországon, így az egészségügyi ellátásokra is.” A harmadik hír: „Napi 44,2 millió forint adósságot termel a Honvédkórház. Januárról februárra 1,2 milliárd forinttal nőtt a Honvédkórház adósságállománya, ami így 2,2 milliárd forintot jelent február végén.” A negyedik hír, hogy cáfoljam államtitkár urat abban, amit az iménti válaszában mondott nekem: „Tíz forintért sem kelnek el a praxisok Magyarországon.” ez egy 2019. januári hír. Egy dunántúli kisvárosban a háziorvos tíz forintért árulja a praxisát több mint egy éve, de így sem kell senkinek. A háziorvos 72 évet betöltött. Az orvosok korfája elriasztó, van olyan település, ahol az orvos 84 évesen praktizál, csak azért, mert ha otthagyná a praxisát, nem lenne orvos a településen. Miniszter Úr! Évente 24 ezer beteg csak azért hal meg Magyarországon, ezt Kásler miniszter úr ismerte el, mert a megfelelő orvosi ellátást nem kapja meg; nem azért, mert a betegsége indokolja, hanem mert nem kapja meg az ellátást. Ez azt jelenti, hogy az önök idejében több mint 200 ezer beteg úgy halt meg, hogy megmenthető lehetett volna. [[Az elnök csengetéssel jelzi az időkeret leteltét.]] Mikor fognak végre valamit kezdeni az egészségüggyel? Pozitívan kérdezem, miniszter úr, hogy mikor lesz az, amikor a szakma anyagát elfogadják, és beavatkoznak, hogy ne haljon meg ez a 24 ezer beteg évente. Várom válaszát.
Miniszterelnök-helyettes úr, parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Képviselő Asszony! Köszönöm a kérdését. Nem 24 ezer, de egyetlen ember haláláért is kár, ha az az egészségügyi ellátórendszer működésén múlik. Tehát egyetértek önnel abban, hogy mindent meg kell tennie a magyar egészségügy irányítóinak azért, hogy lehetőség szerint a rendelkezésre álló emberi erőforrást és a technikai eszközöket a lehető legmaximálisabban a betegellátásra, az emberek meggyógyítására tudjuk fordítani.Azonban hadd cáfoljam és hadd vitatkozzam azzal az állításával, hogy az elmúlt években nem történt semmi, mert ha nem történt volna semmi, akkor körülbelül az egyharmadát költenénk el egészségügyi ellátásokra annak, mint amennyit egyébként ebben az évben elköltünk. Ha nem vette volna észre, képviselő asszony, az elmúlt években megduplázódott, jelentősen megnövekedett az egészségügyre fordított költségvetési támogatások aránya, az európai uniós támogatások egy igen jelentős részét éppen erre a célra fordítjuk. Elmondhatom önnek, hogy Magyarországon ma nincs olyan kórház, amelyik az elmúlt években valamilyen hazai vagy európai uniós forrásból ne kapott volna támogatást akár az épület megújítására, akár pedig különböző technikai eszközök, orvosi műszerek beszerzésére. Emellett a humán erőforrásra is igyekeztünk figyelmet fordítani, hiszen az elmúlt években olyan béremelések történtek az egészségügyi ágazatban, amelyekre korábban nem volt példa. Korábban arra volt példa, hogy ha az egészségügy problémáját hozták fel a szocialista kormányok alatt, tisztelt képviselő asszony, akkor az mindig azt készítette elő, hogy hogyan lehetne magánosítani az egészségügy bizonyos részeit. Most nem ez a helyzet: deklaráltuk azt, hogy ez állami feladat, állami kötelezettség, és ennek érdekében fordítunk erre az egészségügyi területre a korábbinál jóval nagyobb összeget. Köszönöm, elnök úr. [[Taps a kormánypártok soraiban.]]
A képviselő asszony következik egy percben.
Köszönöm, miniszter úr. Ez egy kicsit szakmaibb válasz volt, mint az imént az államtitkár úrtól. De nem volt bent a miniszter úr, amikor elmondtam, hogy: 422 praxisban hiányzik ma a háziorvos, ez negyvennel nőtt az utóbbi egy évben; 600 ezer ember nem jut hozzá napi szinten a háziorvosi ellátáshoz [[Dr. Rétvári Bence: Mindenki hozzájut!]] a gyermekorvosoknak több mint fele betöltötte a hatvan évet, és egyötöde már az ötven évet is; a védőnői körzetekben, négyszáz körzetben folyamatosan csak helyettesítéssel tudják megoldani az ellátást, a szolgáltatást. Miniszter Úr! Az a nagy igazság, hogy Magyarországon az is hír, nem akartam felhozni, de tudja, amikor egy 17 éves gyerek a Nyugati pályaudvarnál csak azért hal meg, mert a szomszéd utcából a mentő nem érkezik ki; vagy az is hír, hogy a legtöbb esetben azért amputálnak lábakat ma Magyarországon, mert nincs, aki elvégezze ezeket a műtéteket. Folyamatos botrányokkal van tele a napi média úgy [[Az elnök csengetéssel jelzi az időkeret leteltét.]] , hogy a média nagy többsége az önök kezében van. Mikor, tényleg mikor veszik már észre, hogy mekkora a baj, miniszter úr?
Köszönöm. Miniszterelnök-helyettes úr következik egy percben. [[14.20]]
Köszönöm, elnök úr. Tisztelt képviselő asszony, a kérdésének vagy a viszonválaszának az első részére válaszolva: 2016-ban egy olyan többlépcsős béremelési folyamat indult el, amely megpróbálja megtartani és idevonzani az egészségügyi ágazatba azokat a dolgozókat, akikre szükségünk van. Ezt ön sem tagadhatja le. Ennek kapcsán szeretném az ön számára elmondani, hogy a béremelés hatására a szakdolgozók bére a 2016-19 közötti időszakban 65 százalékkal növekszik; 65 százalékkal, képviselő asszony. Igaza van, vannak olyan területek, ahol munkaerőhiány van, szakemberhiány van az egészségügyben is, az oktatási rendszerben is, az építőiparban és a mezőgazdaságban is. Ezt ne keverjük össze, képviselő asszony! Ezt akkor tudjuk fékezni és lassítani, ha itt béremelés történik meg. Ebben megállapodtunk, ennek az ütemét tartjuk is, sőt előrehoztunk béremeléseket már a tavalyi évben is. Másrészt pedig azt gondolom, ha olyan emberi mulasztás történik egy adott ügyben, mint amit említett, ott pedig az államigazgatás a megfelelő keretek között járt el. Köszönöm, elnök úr, a szíves türelmét. [[Taps a kormánypártok soraiban.]]
Köszönöm szépen. Tisztelt Országgyűlés! Gréczy Zsolt képviselő úr, a DK képviselője, azonnali kérdést kíván feltenni az igazságügyi miniszternek: „Fideszes bűnözőket mentegetnek, hogy nem csatlakoznak az Európai Ügyészséghez?” címmel. A miniszter halaszthatatlan közfeladat ellátása miatt válaszadásra Völner Pál államtitkár urat jelölte ki. Megkérdezem a képviselő urat, hogy elfogadja-e.
Igen, elfogadom.
Igen, parancsoljon!
Köszönöm a szót, elnök úr. Tisztelt Ház! Az ellenzéki pártok, így a Demokratikus Koalíció is számos alkalommal tett feljelentést vezető fideszes politikusok vagy a fideszes leghűbb ügyész, vagy a fideszes jegybankelnök ellen, de a leghűbb ügyész, a korábbi fideszes képviselőjelölt Polt Péter ezeket rendszeresen visszautasította. Az orbáni vádhatóság működésére ugyanakkor az a jellemző, hogy arra tesz ajánlatot gyanúsítottaknak, vádlottaknak, hogy a nekik nem tetsző, rájuk veszélyt jelentő politikusokra próbáljanak terhelő vallomást kicsikarni, enyhébb elbírálást kilátásba helyezve. Az egyik legkirívóbb botrány az utóbbi időben a miniszterelnök, Orbán Viktor vejének bűnügye, amelyben az Unió csalásügyi hivatala lezárt nyomozási anyagot küldött át 13 milliárd forintos kárt megállapítva, egyúttal a bűnszervezetben elkövetett lopást megjelölve tényállásként. Ennek ellenére a Polt Péter vezette ügyészség nem tett semmit. A Churchill nyomán a DK által is meghirdetett európai egyesült államok egyik legfontosabb előnye, hogy csatlakozni fogunk az Európai Ügyészséghez, így nem lehet majd mentegetni a fideszes bűnözőket, a pénzünk ellopóit. Korrupciós ügyekben az európai vádhatóság ítéli majd el akár az Orbán család tagjait is. Kérdezem tehát államtitkár urat: hány fideszes bűnözőt mentegetnek, hogy nem csatlakozik az Orbán-kormány az Európai Ügyészséghez? Várom válaszát. [[Taps a DK soraiban.]]
Völner Pál államtitkár úr következik két percben.
Köszönöm a szót, elnök úr. Tisztelt Képviselőtársaim! Tisztelt Ház! Egyesült Királyság, Írország, Dánia, ezek az országok nem tagjai a bel- és igazságügyi együttműködés azon részének, amely például az Európai Ügyészség létrehozását támogathatná. Ezeket fideszes elfogultsággal vádolni szerintem erős túlzás. Svédország, Lengyelország, Magyarország, amelyek nem csatlakoztak, és a vita során mindvégig olyan javaslatokat tettek, amelyek elfogadhatóvá tették volna az uniós ügyészséghez való csatlakozást, amennyiben nem sértette volna a tagállamok szuverenitását. Európában él egy vízió, amely a nemzetállamok szuverenitásának a megszüntetését tűzte ki maga elé. Ennek önök jeles támogatói, sőt zászlajukra tűzték az európai egyesült államok kívánságát. De látható, hogy vannak olyan tagállamok, amelyek nem ezt támogatják. Vannak olyan politikai formációk, amelyek szintén nem ezt támogatják. Ami a kérdésnek azt a részét illeti, hogy az ügyészség hogyan dolgozik és milyen hatékonysággal: a Eurojusttal és az OLAF-fal kiváló az együttműködés. Például a legutóbb elfogott szíriai terrorügyben megvádolt személyt is a Eurojusttal való együttműködés keretében fogtuk el. Az OLAF-fal való együttműködésre talán, képviselő úr, az előző kormányok idejére visszagondolva jó néhány baloldali formációnak az érintettjei sokat tudnának beszélni a négyesmetró-beruházásról, ami az OLAF-fal való szoros együttműködésben került felderítésre, ahol talán a legnagyobb összeget sinkófálták el az elmúlt időszakban. Ezekben az ügyekben jelenleg is folynak az eljárások. Tehát önmagában is a magyar ügyészség képes hatékonyan fellépni, a már meglévő szervezetekkel együttműködve. Köszönöm a figyelmüket. [[Taps a kormánypártok soraiban.]]
Köszönöm. Képviselő úr egyperces viszonválasza következik.
Köszönöm a szót, elnök úr. Természetesen államtitkár úr nem válaszolt arra, hogy mi a helyzet az Elios-botránnyal. Orbán Viktor vejéről beszélünk, akit egy 13 milliárd forintos bűnszervezetben elkövetett bűncselekménnyel vádolt meg az Elios , és az önök fideszes barátja, a leghűbb ügyész, aki az önök képviselőjelöltje volt, nem indított semmiféle eljárást. Gondoljon már bele, államtitkár úr, hogy mi lett volna fordított esetben, ha mondjuk, mi kormányoznánk, nekünk lenne egy legfőbb ügyészünk, aki a mi pártunkból indult képviselőjelölt lenne, és az akadályozná meg a miniszterelnök vejével kapcsolatos jogi eljárást. Egyúttal azt is szeretném jelezni, hogy a DK ezt nem hagyja annyiban, hanem az Európai Parlament szakbizottságain keresztül fogja kikérni az Elios-dokumentumokat, amelyeket önök próbálnak eldugdosni a magyar nyilvánosság elől, és természetesen azon fogunk fáradozni, hogy a fideszes bűnözők börtönbe kerüljenek. Köszönöm szépen a figyelmet.
Államtitkár úr viszonválasza következik. Parancsoljon!
Köszönöm szépen. Nem akartam ennyire belemenni, de ön itt a bűnözőket emlegeti. Simon Gábor, Hagyó Miklós, Hunvald György, Czeglédy Csaba, Tátrai Miklós, Császy Zsolt csupa olyan neveket tudok emlegetni, akik az önök kormányzása idején indult korrupciós ügyekben lettek elítélve, illetve akik ellen eljárás indult. Csak azért, hogy a vádaskodással hogyan bánjunk! Mert ön neveket emlegetett ugyan az Elios-üggyel kapcsolatban, amelyre többször megkapták a választ itt a parlament padsorai között, akár a Legfőbb Ügyészség képviselőitől, akár pedig a beruházást felügyelő irányító hatóságtól, a főirányító minisztériumtól. Gyakorlatilag önök keverik azt, hogy egy műszaki alkalmasság és egy bűncselekmény elkövetése azonos vagy pedig különbség. Nekem legalábbis világos volt a válaszokból, hogy ezt a fajta különbségtételt nem tudják feldolgozni. Tehát az, hogy nem lehet elszámolni egy uniós költséget, önmagában nem jelent bűncselekményt. Köszönöm a figyelmet. [[Taps a kormánypártok soraiban.]]
Tisztelt Országgyűlés! Schmuck Erzsébet képviselő asszony, az LMP képviselője, azonnali kérdést kíván feltenni a miniszterelnök úrnak: „Mikor szánja rá magát a kormány, hogy végre érdemi lépéseket tegyen a klímaváltozás és annak kedvezőtlen hatásai megfékezésére?” címmel. A miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem képviselő asszonyt, hogy elfogadja-e a válaszadó személyét.
Megvárom a miniszterelnök urat. Köszönöm szépen.
A legjobbakat addig is! Akkor viszont Ungár Péter képviselő úr kap lehetőséget, az LMP képviselője, aki azonnali kérdést kíván feltenni az emberi erőforrások miniszterének: „Mikor tervezi a kormány a szociális bértáblát az egészségügyihez igazítani?” címmel. Miniszter úr halaszthatatlan közfeladat ellátása miatt válaszadásra Rétvári Bence államtitkár urat nevezte meg. Érdeklődve kérdezem a képviselő urat, hogy elfogadja-e az államtitkár úr személyét.
Megvárnám a miniszter urat, ha lehetséges. Köszönöm szépen.
Akkor nekem nincs más dolgom, mint egy újabb képviselőjüket megszólítani, történetesen Demeter Márta képviselő asszonyt, az LMP képviselőjét, aki azonnali kérdést kíván feltenni a Magyar Nemzeti Bank elnökének: „Miért buknak sorra a NER-nek kedves bankok?” címmel. A Magyar Nemzeti Bank elnöke halaszthatatlan közfeladat ellátása miatt válaszadásra Nagy Márton István alelnök urat jelölte ki. Megkérdezem a képviselő asszonyt, hogy elfogadja-e az alelnök úr személyét válaszadóként.
Elnök úr, köszönöm, nem fogadom el. Sajnálom, hogy alelnök úr fölöslegesen jött be. Szeretném, ha a jegybank elnöke személyesen válaszolna a kérdésemre. Köszönöm.
A rendünk szerint akkor megkérdezem Csárdi Antal képviselő urat, az LMP képviselőjét, aki azonnali kérdést kíván feltenni a pénzügyminiszternek: „Meddig fedez a kormány a budapesti parkolási maffiának? 2” címmel. Nincs mit megkérdeznem, mert ön előtt két sorral ül a miniszter úr, aki jelen pillanatban pénzügyminiszteri minőségében fog válaszolni. Parancsoljon, képviselő úr!
Köszönöm szépen a szót. Tarlós István 2019. március 1-jén a Válasz Online hírportálon megjelent interjújában azt nyilatkozta a budapesti parkolási maffia megfékezésével összefüggésben, hogy „ez az egy olyan kérésem volt mindenesetre, amelyet miniszterelnök úr nem tudott teljesíteni” fogalmazott Tarlós István. Igaz-e vagy hazugság, amit Tarlós István főpolgármester úr állít? Valóban nemet mondott a magyar kormány a parkolási maffia megfékezésére? Köszönöm szépen.
Miniszter úr következik két percben. Parancsoljon!
Köszönöm, elnök úr. Tisztelt Képviselőtársaim! Tisztelt Képviselő Úr! Köszönöm a kérdését. Emlékeztetnék arra, hogy egy hasonló típusú vitát itt egy héttel ezelőtt, egészen pontosan múlt héten keddről szerdára virradó éjszaka lefolytattunk. [[14.30]] Akkor abban azért egyetértettünk, vagy legalábbis úgy gondolom, az ön támogatását is talán kiérdemelhettük, hogy a parkolóautomaták NAV-hoz való bekötése egy fontos lépés lesz abban a kérdésben, hogy hogyan lehet pontosabbá és fegyelmezettebbé tenni a parkolási társaságok működését. Tarlós István főpolgármester úr nevében nem tudok nyilatkozni, a kormány nevében igen. A kormány a helyzet egyik megoldási kulcsának azt látja, ha direkt, élő kapcsolatunk lesz a NAV tekintetében ezekkel a parkolóautomatákkal. Természetesen nem mindenki így fizeti be a parkolási díjat, hiszen mobileszközön keresztül is lehet ilyen díjat fizetni. Azt gondolom, itt kevésbé merül föl a visszaélés lehetősége, hiszen ez már önmagában is egy elektronikusan ellenőrizhető folyamatot jelent. De azzal, ha ön lesz szíves majd támogatni ennek a benyújtott törvényjavaslatnak az elfogadását és ez életbe, hatályba léphet, akkor, azt gondolom, jelentős lépést teszünk az irányba, hogy a parkolási visszaélések lehetősége a jövőre vonatkozóan minden tekintetben megszűnjön. Köszönöm. [[Taps a kormánypárti padsorokban.]]
Csárdi képviselő úr viszonválasza egy percben.
Köszönöm szépen. Tisztelt Pénzügyminiszter Úr! A helyzet az, hogy életszerűtlen, és pont az a javaslat, amellyel bekötik az online rendszerbe a parkolóautomatákat, igazolja azt, hogy kormányülésen önök kellett beszéljenek a parkolási maffia tevékenységéről. Ennek következtében, azt gondolom, joggal várom el én és bármelyik állampolgár ebben az országban, hogy választ adjon arra a kérdésre, valóban nemet mondott-e Orbán Viktor, illetve Orbán Viktor kormánya a parkolási maffia megfékezésére. Mert szeretném egyértelművé tenni, amennyiben ön azt meri állítani, hogy az online bekötése a parkolási automatáknak megoldja ezt a problémát, akkor önök a kormányban, és sajnos ön is a Pénzügyminisztériumban, minimálisan sincs tisztában azzal a helyzettel, ami a budapesti parkolási üzemeltetés környezetében kialakult. Köszönöm szépen.
Miniszter úr, egy percben, ha gondolja!
Köszönöm szépen. Tisztelt Képviselő Úr! Bár a kormány ügyrendjére és tárgyalási témáira még nem tett javaslatot, azért azt feltételezve, hogy a kormány valamilyen rendszer szerint végzi munkáját, és az elmúlt években, ha jól figyelt, akkor láthatta, hogy a kiskereskedelmi egységek, éttermek bekötése után az EKÁER rendszer kiépítésével, az élet-ital automaták bekötésével egymás után teszünk olyan lépéseket, amelyek egyre inkább… [[Szilágyi György: Meg a kaszinókat.]] Az is sorra kerül, ne aggódjon, képviselő úr. Tudom, hogy ön lehet, hogy kaszinóba jár, nem tudom pontosan aggódik a kaszinókért.Tehát, hogy befejezzem, azt gondolom, az a legfontosabb, hogy a feketegazdaság lehetőségeit minél inkább vissza tudjuk szorítani, minél inkább fölszámoljuk ezeket a lehetőségeket. Az elmúlt években ezt tettük. Képviselő úrnak is azt tudom mondani, hogy ez a bekötés lehet, hogy nem old meg minden problémát, hiszen a mai világban az informatikában a Pentagon rendszerét is feltörik, tisztelt elnök úr, de abban, hogy ez egy jelentős lépés, talán egyet tudunk érteni. Köszönöm szépen. [[Taps a kormánypárti padsorokban.]]
Köszönöm. Hát, most elérkeztünk oda, hogy megkérdezzem Burány Sándor képviselő urat, a Párbeszéd képviselőjét, aki azonnali kérdést kíván feltenni a miniszterelnök úrnak: „Mit támogat az EMMI?” címmel, hogy mivel a miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki, elfogadja-e a válaszadó személyét. [[Burány Sándor: Igen.]] Parancsoljon!
Köszönöm szépen, elnök úr. Tisztelt Ház! Egy népszerű vallásos témájú könyv címe az, hogy „Mit keresett Isten a nappalimban”. Ennek alapján joggal tehetnénk fel egy nemrég napvilágot látott hír kapcsán azt a kérdést: na de mit keres Kásler miniszter úr a hálószobánkban.Történt ugyanis, hogy az EMMI egy sajtóhír szerint több mint 20 millió forinttal támogatott meg egy olyan tanfolyamot, amelyben a résztvevőket szándéknyilatkozatban kötelezték arra orvosi egészségügyi képzésről van szó , hogy nem támogatják a mesterséges megtermékenyítés semmilyen formáját, nem írnak fel, illetve nem állítanak be fogamzásgátló tablettákat, nem alkalmaznak, nem állítanak be fogamzásgátló eszközöket, nyilván óvszert sem. Nem végeznek művi terhességmegszakítást, illetve ilyenben nem működnek közre. Több mint 20 millió forintot pocsékolnak el erre a fajta képzésre, ami egyébként a szakmában erősen vitatott módszer népszerűsítését is megkívánja a résztvevőktől. Ennek részleteire most idő hiányában nem tudok kitérni. Ugyanakkor őszintén érdekelne, hogy az állam több mint 20 millió forinttal egy ilyen elképesztő akcióban miért vesz részt. Miért támogatja az állam lényegében az összes családtervező módszer, eszköz kiiktatását, megszüntetve gyakorlatilag a családtervezést? Ennek keretében miért gondolja azt az állam és Kásler miniszter úr, hogy jó ötlet az óvszerhasználatot is tiltani, miközben az nem egyszerűen nem kívánt terhességet előz meg a mai világban, hanem halálos betegségeket és nemi betegségeket is hatástalanít használatával? Illetve mit ajánl az állam azoknak a családoknak, akik szeretnének, de valamilyen oknál fogva csak orvosi segítséggel tudnak gyermeket vállalni? Várom válaszát. [[Kocsis-Cake Olivio tapsol.]]
A kérdés egy pontján mindannyian érdeklődve kaptuk fel a fejünket, most viszont miniszterelnök úr helyett miniszter úr kaphatja föl önmagát, hogy válaszoljon. Parancsoljon!
Köszönöm a szót, elnök úr. Tisztelt Ház! Tisztelt Képviselő Úr! Köszönöm a kérdését. Mint négygyermekes családapa is magam is nagy figyelemmel követem, hogy a meddőség kezelésének, megszüntetésének vagy a meddőség akadályai elhárításában milyen lépések történnek. Talán abban egyetért velem vagy a kormány képviselőivel, hogy ahányféle meddő házaspár, annyiféle megoldást, annyiféle segítséget is várhatnak ezek az emberek.Szeretném önt tájékoztatni arról, hogy az elmúlt években, az elmúlt évben is 7 milliárd forintot költött a magyar kormány arra, hogy a meddőség kezelésének orvostechnikai vagy orvosi eszközeit támogassa, orvosi lehetőségeit szélesítse. Azt gondolom, ezt a munkát, ameddig ilyen nagy és magas a meddő párok száma, folytatni is kell. Amiről ön beszél, az viszont teljesen más, ehhez csak kismértékben kapcsolódik. Azt szeretnénk itt elérni, hogy azok a párok is kapjanak segítséget, támogatást, amelyek, mondjuk, katolikus vagy vallási alapon közelítenek ehhez a kérdéshez. Ennek a szeretetszolgálatnak a támogatást az EMMI, a minisztérium biztosítja. De hogy maga ez a szeretetszolgálat hogyan használja föl a pénzt, teljes egészében ennek a civil egyesületnek vagy katolikus szervezetnek a hatáskörébe tartozik. [[Az elnök csenget.]] Ebbe nekünk beleszólásunk nincs. Nem két perc, miniszter úr? vagy elnök úr. [[Dr. Hiller István közbeszól. Derültség.]] Ja, jó. Ha új szokás és új gyakorlat alakul ki a Házban, akkor én ezt tolerálom, elnök úr. Ön az elnök, nem én. Csak én úgy tudtam még a házszabályból, hogy két perc van az első körös válaszra.
Ezt a kérdést megvitattuk, és önnek van igaza. Csak egy-egy perc volt.
Nagyon köszönöm, elnök úr. Akkor engedje meg, hogy befejezzem! Tehát az, hogy ez a szervezet hogyan és milyen módon használja fel ezt a támogatást, teljes egészében az ő hatáskörükbe tartozik. Mint ahogy nem szólunk bele abba sem, hogy a más tekintetben adott, civil, vallási közösségeknek adott támogatásokat ezek hogyan használják föl. A magyar hatályos jogszabályokat kell betartani, de egyébként ez az ő hatáskörük. Köszönöm. [[Taps a kormánypárti padsorokban.]]
Képviselő úr viszonválasza egy percben.
Köszönöm szépen. Hogy a katolikus egyház milyen módszerekkel kívánja hívei körében a családtervezést elősegíteni, erről a parlamentben nem nyitnék vitát; hogy az állam mit támogat több tíz millió forinttal, arról viszont igen. Még egyszer mondom, miniszter úr, hogy ez a tanfolyam arra kötelezi a benne részt vevőket, hogy a mesterséges megtermékenyítés semmilyen formáját nem támogatják, és nem vesznek részt benne. Márpedig sok olyan család van Magyarországon, akik legalább annyi gyereket szeretnének, mint amennyi miniszter úrnak van, de ennek valamilyen egészségügyi oka van, amin az orvostudomány tudna segíteni. Itt, ezen a tanfolyamon több tíz millió forintért olyanokat támogatnak, akik ezekről az eszközökről globálisan lemondanak.Ez elképesztő pazarlása a közpénzeknek, az adófizetők pénzének. De egyébként nem csak erről szól ez a tanfolyam, és nem csak a családtervezésről. Mit ajánl miniszter úr azoknak a fiataloknak, akik aktív szexuális életet élnek, de nem szeretnének semmilyen nemi betegséget elkapni. Mivel védekezzenek? ha megmondaná.
Miniszterelnök-helyettes úr viszonválasza egy percben. [[14.40]]
Köszönöm a szót, elnök úr. Tisztelt Képviselő Úr! Én nem vettem részt ezen a tanfolyamon [[Derültség.]] tehát nem tudom pontosan, hogy milyen tájékoztatást vagy felvilágosítást adtak ezen a tanfolyamon, de azt ne zárjuk ki, hogy mondjuk, a pénz egészét nem teljes egészében csak erre a tanfolyamra költötték el. Tehát még egyszer mondom: a magyar kormánynak nem szerepe vagy dolga az, hogy beleszóljon egy konkrét egyesület vagy egy szervezet működésébe, döntsék el ők, hogy mi a leghatékonyabb. Én azt gondolom, hogy azt azért ön sem tagadhatja el, hogy olyan, egyházi alapon szerveződő közösségek is kapjanak ilyen támogatást, amelyek esetleg az ön gondolkodásától eltérő módon gondolják a meddőség kezelését vagy ennek a gyakorlatnak a megváltoztatását. Köszönöm szépen, elnök úr. [[Taps a kormánypártok soraiban.]]
Budai Gyula képviselő úr, a Fidesz képviselője, azonnali kérdést kíván feltenni az igazságügyi miniszternek: „Milyen eszközökkel lehet fellépni az újabb, szocialistákhoz kötődő korrupciós üggyel szemben?” címmel. A miniszter halaszthatatlan közfeladat ellátása miatt válaszadásra Völner Pál államtitkár urat jelölte ki. Megkérdezem Budai képviselő urat, elfogadja-e a válaszadó személyét.
Köszönöm, elfogadom.
Parancsoljon!
Köszönöm. Tisztelt Elnök Úr! Tisztelt Államtitkár Úr! Az MSZP és a DK teli van korrupciós ügyekkel. Ez tény. Gondoljunk csak a 4-es metróval kapcsolatos visszaélésre [[Gréczy Zsolt: Most megint mehetsz a bíróságra! Közbeszólás a Jobbik soraiban: Majd pártkasszából kifizetik…]] amely minden idők legnagyobb korrupciós ügye; vagy itt van például az EMIR informatikai rendszerrel kapcsolatos visszaélés, ahol a Gyurcsány család családi cége is érintett; itt van a sukorói telekcsere ügye; és ne feledkezzünk el az MSZP és a DK ügyvédjének, Czeglédy Csabának többmilliárdos kárt okozó költségvetési csalásáról. De ne feledjük el, hogy az ország déli részében is sok-sok olyan ügy bukkant föl, amely az MSZP-hez köthető, itt van például Botka László MSZP-s polgármesternek, alpolgármesterének és kabinetfőnökének az elítélése a VIP parkolójegyekkel kapcsolatos visszaélések miatt. [[Gréczy Zsolt: Az emberi nem szégyene vagy! Nacsa Lőrinc: Hogy mondhatsz ilyet?]] Aztán itt van a Szeviép-ügy, ahol nem más, mint Botka László MSZP-s polgármester udvari beszállítójának vezetőit a bíróság több év börtönre ítélte, köztük a cég vezetője, Baranyi Sándor hat évet kapott. A volt Szeviép-vezér elmondta, hogy 2010 előtt a balliberális kormányok alatt nagyberuházásoknál csak az lehetett fővállalkozó, akinek politikai kapcsolatai voltak, és pénzt csorgatott vissza. Azt is elmondta, hogy Ujhelyi István MSZP-s képviselő házát 30-40 millió forintért újították fel, ezért pedig Ujhelyi István arra tett ígéretet, hogy jelentős mértékű politikai támogatást is fog nyújtani a cégnek a megrendelésekhez. Ne felejtsük el, hogy Ujhelyi István az MSZP-Párbeszéd európai uniós listájának 2. helyezettje. Tehát tény, uraim és hölgyeim, hogy az MSZP teli van korrupciós botrányokkal. Tisztelt államtitkár úr, kérdezem önt: milyen eszközökkel lehet fellépni az újabb, szocialistákhoz kötődő korrupciós ügyekkel szemben? Köszönöm szépen. [[Taps a kormánypártok soraiban.]]
Völner Pál államtitkár úr, két percben, parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! A szocialisták, mint ez a jelölés is bizonyítja, nem tanultak a hibáikból, és ennyi év után sem találnak olyan jelölteket [[Gréczy Zsolt: Deutsch Tamást kell jelölni!]] akik hitelesen képviselhetnék a baloldali értékeiket a választópolgárok előtt. Talán Szeged is többet érdemelne, mint a felsorolt ügyekből kiderült botrányokat, amelyek az elmúlt időszakban robbantak ki, és büntetőeljárásokkal zárultak, illetve azt hozták maguk után. [[Gréczy Zsolt: Van ítélet is?]] Ha a Czeglédy-szálra gondolunk, annak is van szegedi lába, tehát Csongrád megyében is voltak olyan cégek, akik segítettek ennek a bűnszervezetnek a működtetésében. De ugyanígy, ha visszagondolunk akár Gyurcsány Ferenc Fittelina-ügyeire vagy Dobrev Klárának, az Altusnak a Czeglédy-ügyben való érintettségére, akkor látszik, hogy ugyanaz a rendszer működik, amit korábban működtettek, csak az adottságok mások, hiszen most egyetlen nagyvárosra szorult vissza ez a fajta szemlélet, amit Botka László egyfajta hűbérbirtokként működtet; parkolóhelyek ingyenességétől kezdve akár Ujhelyi sofőrjének a foglalkoztatásán keresztül [[Gréczy Zsolt: Kósa Lajosról beszélsz?]] még mindig működik ugyanaz a régi rendszerük, amelyet korábban felállítottak. Ha a Szeviép-botrányra gondolunk, ahol 443 család károsodott összességében tízmilliárd forinttal: ha valóban az volt a magyarázat, hogy ez a fajta visszaosztás tette tönkre a cégeket, akkor látható, hogy egy önmagát tönkretevő rendszert működtettek, tehát nemcsak az országot tették tönkre, hanem a saját hálózatukat is. [[Dr. Varga László: Százmilliárdok tűnnek el! Ez van most! Gréczy Zsolt: Ott vagytok benne mind!]] Nem voltak működőképesek ezek a konstrukciók, amelyeket alkalmaztak. Ujhelyi Istvánnak pedig érdeklődve várjuk majd a válaszát a 30-40 millió forint sorsáról, amibe a háza felújítása került. [[Dr. Varga László: Mészáros Lőrincet magyarázd már meg!]] Reméljük, hogy ezeket a szálakat majd a további eljárások során sikerül felderíteni. [[Taps a kormánypártok soraiban.]]
Budai képviselő úr viszonválasza következik, egy percben.
Köszönöm szépen, elnök úr. Gréczy képviselőtársam azt hiszi, hogy a kocsmában van, mert úgy is viselkedik; mondjuk, ez tőle nem áll messze. [[Gréczy Zsolt: Én antialkoholista vagyok, veled ellentétben!]] De sokkal jobban tennék, ha az MSZP és a DK válaszolna azokra a kérdésekre, amiket az elmúlt egy évben tettem föl [[Közbeszólás a Jobbik soraiban: Mit csináltál kormánybiztosként?]] hogy hol van az a pénz, ami Czeglédy Csabától önökhöz, a DK és az MSZP pártkasszájába vándorolt, és válaszolnának azokra a kérdésekre, amelyekre az elmúlt egy évben… [[Közbeszólások a DK, az MSZP és a Jobbik soraiban.]]
Bármilyen furcsa a felszólítás, ez nem azt jelenti, hogy azonnal kell válaszolni. Egyelőre Budai képviselő úrnál van a szó.
Elnök úr, köszönöm szépen. Tehát befejezném a mondatomat, ha tisztelt Gréczy képviselőtársam megengedné, hogy válaszoljak. [[Gréczy Zsolt: Parancsolsz!]] Tehát jó lenne, ha ön és a pártja válaszolna azokra a kérdésekre, amelyeket az elmúlt egy évben föltettünk önöknek. [[Szilágyi György: Tetszettek volna elszámoltatni! Z. Kárpát Dániel: Eltévesztetted a műfajt!]] Önök hallgatnak, nem adnak választ, miközben Czeglédy Csaba 6,5 milliárdot lopott el az állami költségvetésből, amely vagy önöknél, vagy az MSZP-nél van. Köszönöm szépen. [[Gréczy Zsolt: Miért, már volt ítélet? Még tárgyalás sem volt! Taps a kormánypártok soraiban.]]
Völner államtitkár úr viszonválasza következik, egy percben.
Köszönöm a szót, elnök úr. A képviselő úr viszonválaszában felvetett kérdésnél valóban az a legfőbb, hogy hová lett a pénz, és vajon Ujhelyi István jelölésében mennyi szerepet játszik az a fajta tevékenység, amiről ezek szerint a Szeviép részéről tanúvallomást tevő vezető említést tett; valóban, a pártot tudta-e olyan mértékben támogatni, hogy ez egyfajta jutalom a részére, vagy pedig arról lehet szó, hogy esetleg további titkokat mondana el, és inkább megvásárolják a hallgatását.Mindenesetre én kíváncsian várom, hogy majd hány számla kerül elő erről a felújításról [[Szilágyi György: Kérdezzük meg az elszámoltatási kormánybiztost! Rig Lajos: Újra meg kell bízni a Budai Gyuszit…]] amivel igazolni tudja, hogy a folyószámláról igazolható módon ezek a kifizetések megtörténtek, s nem pedig egy korrupciós folyamatnak a kellős közepében volt a képviselő úr abban az időben. [[Gréczy Zsolt: Hány milliót akarsz még fizetni?]] Mondom, megint csak az a fő kérdés, hogy ha valóban nem találtak olyan jelöltet, aki kevésbé sáros nála, akkor nagyon nagy káderhiányban szenvednek. Köszönöm a figyelmet. [[Taps a kormánypártok soraiban.]]
Tisztelt Országgyűlés! Jakab Péter képviselő úr, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. A miniszterelnök úr halaszthatatlan közfeladat ellátása miatt válaszadásra Varga Mihály miniszterelnök-helyettes urat jelölte ki. Kérdezem a képviselő urat, elfogadja-e. [[Jakab Péter jelzésére:]] Öné a szó. Parancsoljon!
Köszönöm a szót. Tisztelt Ház! Tisztelt Miniszter Úr! Önök immár harmadik éve folyamatosan meghosszabbítják a tömeges bevándorlás okozta válsághelyzetet Magyarországon, és az elmúlt hetek-hónapok eseményei rávilágítottak arra is, hogy a válsághelyzet okozói valójában önök. 2018. december 30-án egy F. Hasszán nevezetű szír állampolgár fennakadt a hatóságok ellenőrzésén a Ferihegyi repülőtéren hamis okiratok miatt. Ezt az embert idegenrendészeti őrizetbe helyezték, és három hónapon keresztül egy nemzetközi eljárás keretében igen mélyrehatóan és szakszerűen vizsgálták meg ennek az embernek az előéletét, mire kiderült az, hogy ő valójában az Iszlám Állam terroristája, az egyik hóhér, aki húsz ember lefejezésében vett részt. Még egyszer mondom, három hónapig vizsgálták ezt az egy embert. Eközben önök az elmúlt három évben 86 ezer bevándorlót engedtek be az ország területére mindenféle különösebb nemzetbiztonsági átvilágítás nélkül. Még a kötvényeseket is csak néhány napig vizsgálgatták, ez pedig még a szakszolgálatok szerint is komolytalan volt. El tudják önök képzelni, hogy a 86 ezer bevándorló között hány terrorista vagy minimum rossz szándékú személy érkezhetett Magyarország területére? Ha Hasszán kicsit tájékozottabb lett volna, akkor ő sem hamis okiratokat vásárol, hanem Rogán Antalnál bekopog és vásárol letelepedési kötvényeket, és akkor mind a mai napig szabadon kóricálhatna itt Magyarországon vagy éppen az Európai Unió területén. [[Szilágyi György: Így van!]] Miniszter úr, vegyék észre, hogy a migrációval szemben nem konferenciákkal, nem plakátokkal meg ráolvasással kell küzdeni, főleg nem akkor, ha tízezerszámra engedik be Magyarországra a kötvényeseket vagy éppen a vendégmunkásokat. Tehát azt gondolom, hogy komoly fellépésre lenne szükség. Ma 86 ezer kérdőjel, 86 ezer nemzetbiztonsági kockázat mászkál Magyarországon, ezért nyújtott be a Jobbik egy határozati javaslatot arról, hogy komoly és felelősségteljes nemzetbiztonsági átvilágításnak vessük alá mind a 86 ezer bevándorlót, akiket önök beengedtek az ország területére. Szeretnénk tudni, hogy hány Hasszán van még közöttük. Támogatják, miniszter úr? Várom válaszát. [[Taps a Jobbik soraiban.]]
Köszönöm szépen. Varga Mihály miniszterelnök-helyettes úr, két percben, parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Fantomszámokkal nem tudok vitatkozni, képviselő úr. [[Jakab Péter: KSH!]] Fantomszámokkal nem tudok vitatkozni. Önök összeadtak tücsköt-bogarat, és ebből kreáltak egy 86 ezres számot, de hogy mi ez a 86 ezer, ezt egyetlenegyszer sem mondták el. [[14.50]] Ebben például azok is benne vannak önök szerint, akik valamilyen védelmet kapnak a magyar állam részéről. Hát, egy védelmet kapó, mondjuk, politikailag üldözött személyt összekeverni egy terroristával, már ne haragudjon, de ez maximális butaság! [[Derültség a kormányzó pártok padsoraiból. Szilágyi György: Gruevszki! Nacsa Lőrinc: Venezuelai magyarokról beszél…]] És ha jól értem, képviselő úr, ön a hozzászólásában vagy a kérdésében azt kifogásolja, hogy a magyar hatóságok egy terroristát elfogtak, letartóztattak, alaposan megvizsgáltak. [[Jakab Péter: A többit meg nem…]] Már ne haragudjon, de ha önnek ezzel baja van, akkor nekem az ön hozzászólásával van bajom. Én azt gondolom, hogy a magyar kormány egy következetes bevándorlásellenes politikát visz. Ez a politika meghozta az eredményét, ezt a politikát a magyar emberek támogatják, nemcsak a népszavazáson támogatták, hanem a választáskor is kifejezték az akaratukat. Én azt gondolom, hogy a magyar emberek akaratát önnek is tiszteletben kellene tartania. [[Taps a kormányzó pártok padsoraiban.]]
Képviselő urat illeti a szó viszonválaszra egy percben.
Köszönöm szépen a szót. Miniszter Úr! Annak örülünk, hogy egy embert megvizsgáltak. Annak nem örülünk, hogy 86 ezret meg nem vizsgáltak meg. [[Szilágyi György: Így van!]] Hogy honnan ered ez a 86 ezres szám? KSH-adat. Azt én sem tudom, hogy egyébként ez a 86 ezres szám része annak a világkvótának, amit Orbán Viktor javasolt bevezetésre az ENSZ Közgyűlésén 2015-ben, de azt tudom, hogy a 86 ezerben nincs benne az a 15 ezer illegális bevándorló, akik az osztrák hatóságok szerint, mint kés a vajon, úgy szaladtak át a magyar-osztrák határon. Kérdés, hogy ők hogy jutottak be ide. Persze, erre is tudjuk a választ: nincs határőrség. Önök szisztematikusan elutasítják a Frontex megerősítését, de szisztematikusan elutasítják azt a jobbikos javaslatot is, hogy állítsuk vissza azt a határőrséget, amit önök 2007-ben felszámoltak. Tehát május 20-án felelős döntést kell hozni arról [[Böröcz László: 26-án…]] hogy a Jobbik határőreire szavazunk, vagy az önök bevándorlóira szavazunk. Akik önöket támogatják, a bevándorláspárti erőket fogják támogatni, akik pedig a Jobbikra szavaznak, azok egy biztonságos Magyarországra szavaznak, egy olyan országra, ahol a déli határt nemcsak kerítés, de határőrök is védeni fogják. [[Taps a Jobbik padsoraiból.- Közbeszólások a Jobbik padsoraiból: Így van! Bravó!]]
Miniszterelnök-helyettes úr viszonválasza egy percben.
Köszönöm a szót, elnök úr. Tisztelt Képviselőtársam! Ha önnek igaza lenne, akkor ha most kimennénk az utcára, a 86 ezer emberből valamennyit látnunk kellene. [[Szilágyi György: Lehet is! Z. Kárpát Dániel: Ki kéne menni az utcára!]] Tehát amit ön mond, az az emberek mindennapi tapasztalatával is ellenkezik, egész egyszerűen feljelentések, bejelentések sorozatát kellett volna kapnia a magyar rendőrségnek ahhoz, hogy az ön által hallott adatot vagy számot elfogadhassuk. Úgyhogy erről nincsen szó. Ami a letelepedési kötvényeket illeti, ott szeretném önt tájékoztatni arról, bár ezt ön jobban tudja, mint én, hiszen sokat foglalkozott ezzel az üggyel, de mégis elkerülte ezek szerint a figyelmét, hogy egy négyszeres szűrőrendszer van a letelepedési kötvények vizsgálatánál, tehát négy szűrőn kell keresztülmennie annak [[Szilágyi György négyet mutatva közbeszól.]] , aki valamilyen letelepedési kötvényt szeretne a magyar államtól megvásárolni. A Frontex pedig: hogy miért kardoskodik a Frontex mellett, ezt nem értem. Én azt szeretném önnek elmondani és tájékoztatni arról, hogy a magyar kormány álláspontja világos volt ebben a kérdésben, nemzeti hatáskörben gondoljuk el a határok védelmét [[Az elnök a csengő megkocogtatásával jelzi az időkeret lejártát.]] és ehhez a jövőben is ragaszkodni fogunk. Köszönöm a figyelmet. [[Taps a kormányzó pártok padsoraiban.]]
Köszönöm szépen. Nacsa Lőrinc képviselő úr, a KDNP képviselője, azonnali kérdést kíván feltenni az emberi erőforrások miniszterének: „Mit köszönhetnek a magyar családok Gyurcsány Ferencnek?” címmel. [[Közbeszólások a Jobbik padsoraiból.]] miniszter halaszthatatlan közfeladat ellátása miatt válaszadásra Rétvári Bence államtitkár urat jelölte ki. Elfogadja? [[Nacsa Lőrinc bólint.]] Öné a szó, képviselő úr. [[Gréczy Zsolt: Induljatok már el egy választáson!]]
Köszönöm szépen. Tisztelt Elnök Úr! Tisztelt Országgyűlés! Tisztelt Államtitkár Úr! A 2002-2010 közötti balliberális kormányzatok megszorításainak célpontjában a gyermekes családok álltak. Elvettek az emberektől egyhavi fizetést; megszüntették az egy- és kétgyermekes családok adókedvezményét; megszüntették az otthonteremtési programokat [[Dr. Brenner Koloman közbeszól.]] ; három évről két évre csökkentették a gyes időtartamát; bölcsőde-, óvoda-, iskolabezárásokkal és adóemelésekkel nehezítették a családok életét. Ennek a politikának volt vezetője Gyurcsány Ferenc.A 2010-ben bekövetkezett családbarát fordulat után bevezettük a családi adórendszert és annak kiterjesztését, a családi otthonteremtési programot, a gyed extrát; rezsicsökkentést hajtottunk végre; széles rétegben biztosítjuk az ingyenes gyermekétkeztetést és az ingyenes tankönyvet, és még sorolhatnám az intézkedéseket. Több mint duplájára emeltük a családokra költött költségvetési forrásokat, ezzel GDP-arányosan legelsők lettünk az Európai Unióban. A Gyurcsány-párt a balliberális ellenzékkel karöltve ezeknél a szavazásoknál mindig a magyar családok ellen szavazott, és most sem akarják támogatni a családvédelmi akciótervet, ami újabb hatalmas könnyebbséget jelent majd a magyar családok százezreinek. [[Gréczy Zsolt: Hitel….]] Most Gyurcsány Ferenc a magyar családoknak akar programot hirdetni, sorban a 28. programját 2004 óta. A programok magas száma ne tévesszen meg senkit, ezek vagy hazugságra alapultak, vagy óriási bukások lettek. Gyurcsány Ferenc családi vállalkozása, a Demokratikus Koalíció európai egyesült államokban gondolkodik. Ha ez megvalósulna, a magyar családok sok támogatástól elesnének, a források jelentős részét kellene a bevándorlókra költeni. Gyurcsány Ferenc kormányon sem támogatta a magyar családokat, ellenzékben sem szavazott a gyermeket nevelők érdekében, de most mégis családpolitikai programmal házal. Ezért kérdezem, mennyire hiteles a DK családvédelmi programja, ha Gyurcsány Ferenc és felesége a háttérben a magyar emberek érdeke ellenében dolgozik, EP-képviselői pedig minden bevándorláspárti javaslatot megszavaztak. Köszönöm szépen. [[Taps a kormányzó pártok padsoraiban.]]
Rétvári Bence államtitkár úr, két percben. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Mekkora az értéke Gyurcsány Ferenc szavának? Azt egyrészről ő maga is mondta, amikor azt mondta: „hazudtunk reggel, éjjel meg este”. És hogy mekkora politikai súlya van egy programnak, amit ő hirdet, azt pontosan az mutatja, hogy egy elég hosszú lista az, ami Gyurcsány Ferenc programjairól összeállítható. [[Gréczy Zsolt: Ahogy ti kiléptetek a Néppártból…]] Nézzük végig, hogy ki melyikre emlékszik, és ki melyikre emlékszik, hogy bármelyikből bármi megvalósult volna! 2004-ben kezdte, „Merjünk baloldalinak lenni”, majd a „Lendületben az ország” programjával. 2005-ben indított „Útközben” programmal, az „Útközben” után meghirdetett egy „100 lépés” programot, majd a következő évben „Új Magyarország” programot és „Új egyensúly” programot hirdetett. [[Gréczy Zsolt: Meg is nyerte a választást…]] 2007-ben „Szembenézés” programot és Zászlóshajó-programot hirdetett, de abban az évben megduplázta a programok számát, „48 pont”, és itt már elsütötte a hét pontot, hétpontos tisztasági csomagot is bevezetett. Nyilván ezen hét pont miatt kellett most nyolc pontot hirdetnie, mert a hét pontot már kilőtte, ráadásul ez egy prímszám is. [[Derültség a kormányzó pártok padsoraiból.]] 2008-ban „Megegyezés” címmel, majd „A józan ész nevében”, illetőleg „Új tulajdonosi program” néven, majd pedig „Munka, tudás, tulajdon” néven hirdetett programot Gyurcsány Ferenc. 2009-ben nagyon koncentrált, csak egy programot hirdetett: „Négy pilléres pakk Kelet-Közép-Európának”. 2010 kimaradt a programhirdetésekben, ott elvesztették a választásokat, de 2011-ben máris 20 ponttal jelentkezett Gyurcsány Ferenc. 2012 ismételten kimaradt, majd 2013-ban „Európai Magyarországot! Demokráciát, biztonságot, fejlődést!” címmel hirdetett programot. 2013-ban, úgy látszik, a klerikális reakció szóhasználatát átvéve „Krédó” címmel hirdetett Gyurcsány Ferenc programot. Ezt követte még abban az évben a 16 pont, de az év végére a 16 pontot is megfejelte, mert év végén már 33 pontot hirdetett Gyurcsány Ferenc. [[Gréczy Zsolt: Várjuk a Fidesz programját!]] 2014-ben nem tudott szabadulni a teológiai párhuzamoktól, „Angyalok vagy ördögök?” néven hirdetett programot Gyurcsány Ferenc, 2015-ben pedig „Sokak Magyarországa”-ként. Ennyi program után, azt hiszem, azt láthatjuk, hogy egyikből sem valósult meg semmi, Gyurcsány Ferenc programjainak pontosan ennyi a hitele. Köszönöm szépen. [[Taps a kormányzó pártok padsoraiban.]]
Nacsa képviselő úr viszonválasza egy percben.
Köszönöm szépen. Gyurcsány Ferenc, amikor ezt az úgynevezett családvédelmi programját a Facebookon meghirdette, akkor azt írta a beharangozójában, hogy békére van szüksége a magyar családoknak. Ebben egyetértünk vele, még ha a szemkilövető szájából furcsán is hangzik ez a mondat [[Gréczy Zsolt: Ezért te is mész a bíróságra!]] de szerintünk a békéhez az kell, hogy az ellenzék ne folyton a magyar családok ellen beszéljen, ne folyton a magyar családok ellen szavazzon [[Gréczy Zsolt: Nagyon sokan elvesztették ezt a szemkilövős pert! Te is el fogod…]] ne hergelje hazugságokkal a magyar családokat, mint ahogy Gréczy képviselő úr teszi itt a Házban nap mint nap, hazugságokkal hergeli a magyar munkavállalókat, a magyar családokat, a magyar, gyermeket nevelő embereket.A gyurcsányi családpolitika tehát ez, megszorítások, a magyar családok elleni szavazások, a bevándorlások támogatása. Gyurcsány Ferenc családpolitikája egy elemből áll: a saját feleségét szeretné Brüsszelbe küldeni, hogy megbizonyosodjon arról, hogy biztosan támogatja a bevándorláspárti terveket. Köszönöm szépen. [[Taps a kormányzó pártok padsoraiban. Gréczy Zsolt: Induljatok már el egy választáson!]]
Államtitkár úr viszonválasza egy percben.
Köszönöm szépen. Azt hiszem, minden magyar családnak Gyurcsány Ferencről és az MSZP-SZDSZ-kormányról a megszorítások jutnak eszébe, még akkor is, ha Arató képviselő úr azt mondta, hogy ők sose voltak még kormányon. [[Gréczy Zsolt: Néppárt, most hogy lesz ez?]] Az pedig a párton belüli bizalmat is jól jelképezi, hogy egyetlenegy párttagban sem bízik már meg Gyurcsány Ferenc annyira, hogy az európai lista élére tegye, mintsem saját feleségében. Nyilvánvalóan nem tudom, hogy mit szólnak ehhez a különböző társpártjaik a baloldali pártok között [[Gréczy Zsolt: Hadd döntse el a DK, hogy kit indít!]] a saját pártcsaládjukon belül, hogy ez a programja az európai parlamenti választásokra a Demokratikus Koalíciónak, hogy házon belül oldják meg az EP-lista vezetését. [[Gréczy Zsolt: Orbán Ráhel is indulhatott volna esetleg…]] A magyar családok szinte minden évben, amikor baloldali kormány volt vagy Gyurcsány-kormány volt Magyarországon, akkor vesztettek, valamilyen támogatást elvettek tőlük, 2010 óta pedig nem volt olyan esztendő, amikor ne bővült volna egyik évről a másik évre a családtámogatások köre. Mindenki választhat: Brüsszelből diktált megszorítások, mint ahogy 2008-ban következtek Magyarországon, a családtámogatások elvétele, vagy pedig a 2010 utáni időszak [[Az elnök a csengő megkocogtatásával jelzi az időkeret lejártát.]] a családtámogatások évről évre érezhető módon való bővítése. Köszönöm szépen. [[Taps a kormányzó pártok padsoraiban.]]
Köszönöm szépen. Tisztelt Országgyűlés! Varga László képviselő úr, az MSZP képviselője, azonnali kérdést kíván feltenni az agrárminiszternek: „Tiszta levegőt!” címmel. A miniszter halaszthatatlan közfeladat ellátása miatt válaszadásra Farkas Sándor államtitkár urat jelölte ki. Kérdezem a képviselő urat, elfogadja-e a válaszadót. [[Dr. Varga László: Igen.]] Igen. Öné a szó, parancsoljon! [[15.00]]
Köszönöm a szót, elnök úr. Tisztelt Államtitkár Úr! Az elmúlt percekben elhangzottakkal szemben egy igazán komoly, valódi és rengeteg embert érintő problémára szeretném a figyelmet újra felhívni: ez a légszennyezés kérdésköre, amely óriási egészségügyi kockázatot jelent szerte az országban, számtalan daganatos megbetegedésért felelős, és nagyon sok korai halálesetet is okoz.Ennek kapcsán kötelezettségszegési eljárás is indult hazánkkal szemben. Intézkedési tervet várnak ebben a tekintetben a kormánytól. Nyilván adódik a kérdés is, hogy mi a helyzet ezzel. De újra és újra felhívom a figyelmet mindig, amikor szót kérek ebben a témában arra, hogy a Sajó völgye a legszennyezettebb ebből a szempontból; szűkebb pátriám. Én Miskolcon élek, ott is születtem, és mondok még néhány településnevet: Kazincbarcika, Sajószentpéter, Putnok, amelyek számtalanszor elhangzanak, amikor sajnos a legrosszabb adatokról hallunk abban az időszakban, amikor ez sokszor előfordul. Most tavasz van, kevesebb ilyen hírt hallunk, de most kéne szerintem nagyon komoly lépéseket tenni annak érdekében, hogy végre, hosszú évek tétovázása után megoldódjon a probléma. Gyakorlatilag 2010 óta megálltak az épületenergetikai fejlesztések, nincsenek kazáncsereprogramok. A fűtés korszerűtlen volta az egyik legkomolyabb felelőse a szállópor-kibocsátásnak. Drága a tűzifa, elavult a személygépjármű-állomány egy része, és a közösségi közlekedésben sincsenek nagy, átfogó járműcsereprogramok. Miskolcon például a Búza téren elképesztő rosszak az adatok. Ott a Volán-társaságnak nyilván a járműveit kellene végre cserélni. Van innovatív fejlesztés is, ami javaslat volt, a Miskolci Egyetem kutatói részéről egy szmogkéményfejlesztés, amely szintén nem kapta meg azt a figyelmet és azt a támogatást, amit érdemelt volna. Azt gondolom, van tehát feladat. A kérdés, hogy mit fog végre tenni a kormány a légszennyezés csökkentése érdekében. [[Az elnök a csengő megkocogtatásával jelzi az időkeret leteltét.]] Köszönöm, elnök úr.
Államtitkár úr!
[[A hangosítás nem működik.]] Köszönöm szépen. Tisztelt Elnök Úr! Tisztelt Képviselő Úr! A kormány kiemelt célja a lakosság…
Bocsánat, államtitkár úr! Most tessék még egyszer elkezdeni, legyen szíves!
Tisztelt Elnök Úr! Tisztelt Képviselő Úr! A kormány kiemelt célja a lakosság egészségi állapotának javítása, ennek érdekében a népbetegségeket okozó tényezők visszaszorítása. A légszennyezettség hatásainak csökkentésére az elmúlt években jelentős lépések történtek, számos területen javult a helyzet. A levegőminőség alakulásában ugyanakkor a légszennyező anyagok helyi kibocsátása mellett számos, tőlünk független tényező játszik közre. Magyarországra az országhatáron túlról több mint 30 százalékkal több légszennyező anyag érkezik, mint amennyi távozik, ráadásul az ország medencejellege miatt a téli időszakban és így valóban talán a Sajó-völgy ebből a szempontból még érzékenyebb olyan anyagok fordulnak elő, amelyek ezekben a völgyekben megtelepszenek. Mindezek ellenére természetesen továbbra is minden lehetséges intézkedést megteszünk, hogy javuljon a levegő minősége. Évekkel ezelőtt elindítottuk a kisméretűrészecske-kibocsátás csökkentésére vonatkozó ágazatközi programot. A program 2011-es indítása óta közlekedési, ipari, mezőgazdasági és lakossági szektorban számos intézkedés valósult meg mintegy 160 milliárd forint értékben. Hazánkban a levegőbe kerülő szálló por a legnagyobb mértékben a lakossági fűtésből, avar és kerti hulladékok égetéséből, továbbá egyéb hulladékok illegális égetéséből származik. A lakossági kibocsátások csökkentésének egyik legjobb eszköze az épületek energiahatékonyságának javítása, szigeteléssel, a fűtési rendszerek korszerűsítésével, ezért folyamatosan működő támogatási rendszerünk eredményeképpen 2010 óta több mint 412 ezer háztartásban valósult meg kibocsátáscsökkentő beruházás. Köszönöm, elnök úr. [[Taps a kormánypárti padsorokban.]]
Nagyon köszönöm. A képviselő úr viszonválasza következik egy percben.
Köszönöm a szót, elnök úr. Tisztelt Államtitkár Úr! Bántóan megegyezik a térkép, ha a szociális problémákat nézzük és az ebből fakadó légszennyezési problémákat nézzük; és ha az ebből fakadó egészségügyi problémákat, haláleseteket nézzük, kifejezetten összefügg a szociális problémákkal, tehát a kérdés is a lakossági fűtéssel. Ezért kéne végre lépni. Miskolc nagyon szűk forrásokat kapott ezekből az összegekből, amelyek eddig rendelkezésre álltak a probléma méretéhez képest. De hadd mondjam el, hogy ez egy családvédelmi szempont. Ma látott nyilvánosságot egy kutatás, amely azt állítja, hogy világszerte a terméketlenségi arány növekedéséért a 2,5 mikronnál kisebb részecskeátmérőjű por és korom a felelős elsősorban, tehát ez egy nagyon fontos családvédelmi kérdés is. Egészséges környezetet kell tehát teremteni a családoknak. Azt javaslom, államtitkár úr, hogy hozzunk létre egy programot, legyen az a neve, hogy „Stop Poros!”, és állítsuk meg a szálló port együtt, mert mindenkinek joga van tudni, hogy mennyire veszélyes. Köszönöm, elnök úr.
Államtitkár úr!
Köszönöm a jó ötleteket, de maradok a műfajnál. Tájékoztatom a képviselő urat, hogy jelenleg folyamatban van egy új országos levegőterhelés-csökkentési program kidolgozása, amely kitér minden lényeges légszennyező anyag kibocsátásának korlátozására. Az új program elfogadását 2019, tehát ez év első fele vége felé tervezzük. Az ebben foglalt intézkedések számításaink szerint több mint 50 százalékkal csökkenthetik a környezeti és egészségügyi kockázatokat. Meggyőződésem, hogy a kormányzati intézkedések összehangolásával és a lakossági szemléletformálás további erősítésével kell folytatni itt csak megjegyezni szeretném, hogy a szemléletformálást jelentős részben elsősorban az iskolai nevelés és oktatás vonatkozásában kell elkezdeni azt a tudatos energiafelhasználást és tüzeléstechnikát, -technológiát, amellyel ennek a kérdésnek a megoldásához is hozzá tudunk járulni. Éppen ezért meggyőződésem, hogy a környezeti ártalmak mérséklése [[Az elnök a csengő megkocogtatásával jelzi az időkeret leteltét.]] így elvégezhető. Köszönöm szépen. [[Szórványos taps a kormánypárti padsorokból.]]
Köszönöm szépen. Tisztelt Országgyűlés! Az utolsó azonnali kérdés következik a mai napon. Arató Gergely képviselő úr, a DK képviselője, azonnali kérdést kíván feltenni az emberi erőforrások miniszterének: „Miért nyomorítják el az országot tudatosan az oktatás lezüllesztésével?” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Megkérdezem, hogy a képviselő úr elfogadja-e az államtitkár urat válaszadónak. [[Arató Gergely jelzésére:]] Parancsoljon!
Tisztelt Államtitkár Úr! Nagy örömmel láttam azt, hogy ön fölfedezte azt, hogy felelős kormányok és felelős politikai erők programot is készítenek, mégpedig részletes szakpolitikai programot, aminek az is nagy előnye, hogy ez számonkérhető. Tudom, hogy ez a Fideszben és a KDNP-ben újdonság és nem szokás, de azt tudom mondani, hogy kívánok önnek jó böngészést ezek között a programpontok között; már csak azért is, mert legalább észreveheti belőle azt, hogy akár a Gyurcsány-kormányok programjaiban, akár pedig a Demokratikus Koalíció programjában vagy programjaiban következetesen szerepel az a cél, hogy egyre több fiatal juthasson felsőfokú végzettséghez, egyre több fiatal tanulhasson. Mi most a helyzet? Hadd idézzek föl csak egy-két adatot! Az első adat talán ez a legdrámaibb a felsőoktatásba járó hallgatók, diákok aránya a Gyurcsány-kormány idején az össznépességhez képest több mint 4 százalék volt, ma már kevesebb mint 3 százalék. Tehát elvesznek a gyerekek a felsőoktatásból mit tesznek önök? Még inkább bezárják ezeket a kapukat. Kötelezően előírt nyelvvizsgával akarják nyelvoktatás nélkül kiszorítani a diákokat a felsőoktatásból. Magánegyetemet, fizetős egyetemet csinálnak a Corvinus Egyetemből. Brutális tandíjakat állapítanak meg, és még folytathatnám. De hasonlóan szörnyű adatokat idézhetnék föl a PISA-vizsgálatból. Látható, hogy minden vizsgálatnál egyre rosszabb az eredmény, egyre gyengébbek a magyar diákok alapképességei. Vagy éppen idézhetném azt az adatot is, hogy Európában egyedül Magyarországon nem csökken, hanem növekszik a korai iskolaelhagyók aránya, azoknak a diákoknak az aránya, akik megfelelő iskolai végzettség nélkül kerülnek ki az iskolarendszerből. Adódik tehát a kérdés: miért teszik tönkre az oktatást? Miért butítják le az oktatást? Miért nem akarják, hogy tanuljanak a magyar diákok?
Rétvári Bence államtitkár úr következik, két percben.
Köszönöm szépen a szót, elnök úr. Tisztelt Képviselő Úr! Tisztelt Ház! Csak azt nem mondta el a képviselő úr, hogy ebből a számtalan, legalább kéttucatnyi Gyurcsány-programból melyikből valósult meg bármi is. Melyek azok, amelynek az eredményei láthatóak voltak?Mert ha megnézi, hogy GDP-arányosan mennyit költ Magyarország oktatásra-nevelésre, a fiatalokra, a diákok képzésére, akkor azt láthatja, hogy ez 4,9 százalék. És ha megnézi az Európai Unió átlagát, ott azt látja, hogy 4,7 százalék. Ez lenne ön szerint az elbutítás módja, hogy a nemzeti össztermékből nagyobb arányban költünk oktatásra-nevelésre, mint ahogy más országok teszik ezt az Európai Unión belül? És az lenne a helyes út, amit önök végeztek, tisztelt képviselő úr? Önök azt érték el a magyar fiatalok érdekében, hogy megduplázódott a fiatalok munkanélkülisége Magyarországon. Ön azt nyilatkozta akkor, hogy a képzési hozzájárulás, a tandíj nagyon fontos eleme a felsőoktatási reformnak, és önök így akarták ösztönözni a hallgatókat. Mi hogy ösztönözzük a hallgatókat? Két év alatt 40 százalékkal emeljük a szociális ösztöndíjak lehetőségét, a mértékét a hallgatók számára. Ez valóban ösztönzés, és valóban azokat ösztönzi, akik a legnehezebb családi körülmények közül érkeznek, és a családjaik kevésbé tudják fedezni a felsőoktatási tanulmányaikat. [[15.10]] Ezzel szemben önök tandíjat fizettettek volna azokkal, akik a felsőoktatásba be akarnak kerülni, teljesen mindegy, hogy kiről volt szó, és amikor ez ellen tiltakoztak, ön azt mondta, hogy ők csak az ország nyugodt kormányzását akarják megakadályozni, mármint akik a tandíjat hibás döntésnek tartják, és azt is nyilatkozta ön, hogy demonstráció nem tántorítja el eredeti szándékától a kormányzatot. Magyarul: önök az emberek véleményére nem hallgattak, az emberek véleményét nem vették figyelembe, ezért az emberek a demonstráció után úgy döntöttek, hogy népszavazáson is kinyilvánítják a véleményüket, és ezen a népszavazáson pedig elsöprő mértékben eltörölték az önök tandíját. Tisztelt Képviselő Úr! Pedagógusbér-emelés zajlott, felsőoktatási béremelés zajlott, 50 százalék, 27 százalék értékben, a források pedig, ahogy említettem, bővültek, abszolút számban mérve 606 milliárd forinttal. Köszönöm szépen. [[Taps a kormánypártok soraiban.]]
Viszonválasz képviselő úrnak, egy percben.
Általában értelmetlennek tartom államtitkár úr történelmi visszatekintésével vitatkozni, hiszen önnek nem az a dolga, hogy a mi kormányzásunkkal foglalkozzon, hanem az, hogy a sajátjukkal. De ha már ott tartunk, szeretném a figyelmébe ajánlani, hogy ugyanazok szerint az Eurostat-adatok szerint Magyarország még 2010-ben is 5,5 százalékot költött GDP-arányosan az oktatásra, tehát még mindig nem sikerült elérniük a 2010-es szintet sem. Úgyhogy nincs mivel dicsekedniük, drága államtitkár úr.De ami ennél sokkal fontosabb: az eredmények mutatják meg azt, hogy mit ér egy oktatáspolitika. Azt mutatja meg, hogy könnyebb-e tanulni egy diáknak vagy nehezebb. Azt mutatja meg, hogy többen tudnak tanulni, vagy kevesebben. Az önök oktatási rendszerében kevesebben tanulhatnak, kevesebben lehetnek sikeresek, önök kiszorítják a magyar fiatalokat az oktatási rendszerből, önök elbutítják ezt a társadalmat, mert Magyarországra nem mint kiművelt emberfők sokaságára, hanem mint összeszerelő-üzemre tekintenek, amit túlórával és alacsony bérekkel lehet sanyargatni. Köszönöm szépen.
Viszonválasz egy percben államtitkár úrtól.
Köszönöm szépen a szót, elnök úr. Tisztelt Képviselő Úr! Tisztelt Ház! Még egyszer megismétlem: 606 milliárd forinttal költünk többet a teljes oktatásra, mint amennyit az utolsó, önök által beterjesztett költségvetés alapján költött Magyarország, és az uniós átlag fölött költünk oktatásra. És ha ennek az eredményeit nézzük, tisztelt képviselő úr, hogy az elmúlt években hogyan sikerült változtatni az arányokon: nőtt Magyarországon a diplomások aránya 21 százalékról 25,5 százalékra, és szerencsére csökkent azok száma, akik 8 általános iskolai végzettséggel sem rendelkeznek, több mint harmadával csökkent ezeknek az aránya. Ön elbutításról beszélt, tisztelt képviselő úr. Milyen elbutításról beszélhet ön, ha végre olyan pozitív folyamatok vannak, hogy érezhető mértékben pár év alatt egyharmadával csökken azoknak az aránya, akiknek nincs meg még a 8 általános sem, és ha a másik végét nézem, növekszik azok aránya, akik diplomával is rendelkeznek. Tisztelt Képviselő Úr! Pontosan ez volt a célunk, hogy mindenki olyan tudást szerezzen, amivel utána boldogulni tud, jól tud keresni, és ezért emeljük mi önökkel szemben a béreket önök csökkentették, mi emeljük , hogy utána valóban tisztességes bért is kaphassanak ezek az emberek. Köszönöm szépen. [[Taps a kormánypártok soraiban.]]
Köszönöm szépen. Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett Rétvári Bence képviselő úr, a KDNP képviselője: „Kornis Gyula terv a váci és szobi járás fejlesztési programja 2030-ig” címmel. Képviselő urat illeti a szó.
Köszönöm szépen a szót, elnök úr. Tisztelt Ház! Azt hiszem, hogy minden térség számára, így a Dunakanyar számára és Pest megye északi része számára is fontos, hogy tisztázza azokat az irányokat, azokat a célokat, amelyek a legfontosabbak számára, éppen ezért a Váci és a Szobi járás számára a Kornis Gyula-terv jelent egyfajta jövőbeli tervezést, irányokat, hogy mik azok a fontos célok, amelyekért a kormánynak, az önkormányzatoknak, a helyi vállalkozásoknak, mindenkinek, aki ezen a részén az országnak él és dolgozik, érdemes tennie, és amelyek a közös céljaink. Erről indult el egy konzultáció, amelyben a helyi vállalkozók, a helyi polgárok, a helyi települések véleményét is várjuk nagy szeretettel. Kornis Gyuláról neveztük el, aki többek között Vácon is végezte a tanulmányait, de tanult Oxfordban, Németországban és Olaszországban is, Klebelsberg Kuno államtitkára volt, és a közoktatásért felelt, de volt dékánja a Pázmány Péter Tudományegyetem Bölcsészkarának, volt elnöke a Magyar Tudományos Akadémiának, két cikluson keresztül pedig Vác és térsége országgyűlési képviselője volt, mindamellett, hogy piarista szerzetes volt. ’44-ben a Gestapo, ’45-ben a szovjetek tartóztatták le. Róla neveztük el tehát ezt a tervet. Ezzel a célunk, hogy szolgáljuk azt a teljes nemzeti célt, hogy Magyarország az Európai Unió első öt olyan országa közé tartozzon, ahol jobb élni, lakni és dolgozni, hazánk az új típusú versenyképességi rangsorban pedig az öt legjobb európai uniós állam között szerepeljen. Hét fő része van és egy további összefoglaló része a Kornis Gyula-tervnek. Először is mindenkinek az egészségügyi fejlesztések a legfontosabbak, éppen ezért fontos a váci kórház fejlesztése, amelyre több milliárd forintot szán a kormányzat, mindamellett pedig tucatnyi egészségház megújítása valósul meg a környező, összesen 33 településen. Fontos a bölcsődék, iskolák, óvodák, családsegítő szolgálatok és különböző időseket ellátó intézmények fejlesztése is. A harmadik terület, amely méltó körülményeket teremt a mindennapokhoz, a különböző hivataloknak, középületeknek, a közbiztonságot szolgáló különböző intézményeknek a megerősítése, hogy ki-ki, amikor az állammal kapcsolatos ügyeit intézi, méltó körülmények között és gyorsan tudjon segítséget kapni, próbálják a céljait segíteni a különböző államigazgatási szervek is. Fontos az egyházi közösségek támogatása, itt nemcsak Vácon valósulnak meg nagy volumenű, több száz milliós fejlesztések, épületrekonstrukciók, hanem a környező településeken is tízmilliós nagyságrendekben vagy pár milliós nagyságrendekben, de összesen több mint 120 millió forint értékben vannak folyamatban most is munkák. Nagyon fontos, hogy a szabadidő minőségi eltöltéséhez megfelelő infrastruktúra álljon rendelkezésre, ezért a kulturális élet, a szabadidő minőségi eltöltésére mind új sportberuházások, mind régi sportlétesítmények felújításai is megvalósulnak, sportparkok kerülnek több helyen, féltucatnyi helyen elhelyezésre a két járáson belül, illetve nagyon fontos, hogy elkészült a színház új épülete is. A korábbiakban ezeket az intézményeket csak bezárták, most új színház indult, és meg is többszörözte indulása óta a látogatók számát. Az egyik legfontosabb mindenki számára a közlekedési fejlesztés is, hiszen nagyon fontos, hogy ki-ki könnyen meg tudja közelíteni lakóhelyét, munkahelyét, rokonait, ismerőseit, barátait, vagy egy-egy nagyobb városba, ha éppen szükséges, el tudjon jutni. Ezért fontos, hogy az idei év végére megvalósul az M2-es kétszer kétsávosra bővítése, és ugyanígy az idei év végére érkeznek meg azok a kétszintes vonatok, amelyek elsőként Magyarországon Budapest és Vác között fognak közlekedni, ezzel is megkönnyítve a Budapest és Vác közötti közlekedést. De fontos ennek a további fejlesztése, a kétszer kétsávos utaknak, autópályáknak az országhatárig történő meghosszabbítása, és újabb átkelési lehetőségek biztosítása mind az Ipolyon, mind pedig a Dunán. Fontos a turisztikai fejlesztés is, hiszen ez a térség az egyik kitörési pontjának a turizmust tartja, ezért fontos, hogy turisztikai keretből Vác városa is 3 milliárd forintos támogatást kap a barokk belváros felújítására, 1 milliárd forintot a múzeumi negyed kialakítására, 1 milliárd forintot kap Nagymaros a Duna-part rendezésére és vonzóbbá tételére, és Zebegény is legalább félmilliárd forintos támogatást kap azért, hogy a kulturális életet mások számára is bemutathassák, és Zebegény egyfajta dunakanyari kulturális ékszerdoboz is legyen. Bízom benne, hogy ezek a fejlesztések folytatódni fognak. A kormányzat támogatása soha nem látott mértékű ebben a régióban is. A „Magyar falu” program a börzsönybeli településeknek egy új lendületet tud megadni, hogy új közösségi színterek, új közszolgáltatások, új színvonalú közszolgáltatások jöjjenek létre. Mindenki javaslatait nagy szeretettel látjuk a kornisgyulaterv@retvari.hu e-mail-címen. Köszönöm szépen. [[Taps a kormánypártok soraiban.]]
A kormány nevében Kontrát államtitkár úr reflektál [[Kontrát Károly: Köszönöm, nem.]] , de úgy gondolja, hogy itt elhangzott már minden, tehát nem reflektál. Akkor Barcza Attila képviselő úr, a Fidesz képviselője következik napirend utáni felszólalásra: „Sopronban kerül megrendezésre az Euroliga Final Four” címmel. Parancsoljon!
Köszönöm a szót. Tisztelt Elnök Úr! Tisztelt Képviselőtársaim! Sopron nemzeti sportváros, elkötelezett a mindennapos testnevelés, az egészséges életmódra nevelés és a sport támogatása iránt. Ennek része több nemzetközi sportesemény megrendezése is. Sopron a magyar kosárlabdázás egyik kiemelkedő központja is, és ezt is bizonyítja az a nagyszerű siker, hogy a női kosárlabda-csapat, a Sopron Basket bejutott a legmagasabbra rangsorolt női kosárlabda-klubsorozat, az Euroliga négyes döntőjébe. Április 12-14. között Sopronban találkoznak a kontinens legjobb női kosárlabdacsapatai. [[15.20]] Szívből gratulálok a Sopron Basketnak, amely kiváló csapat, 20 bajnoki döntőn 12 arany- és 8 ezüstérem a soproni mérleg. A Magyar Kupa fináléjában szintén 20 alkalommal szerepelt az együttes, és 8 aranyéremnek örülhetett. A nemzetközi kupákban elért sikerek is kiemelkedőek, a francia Provence városában 1998-ban a soproniak megnyerték a Ronchetti-kupa döntőjét. A 2008-2009-es Euroliga-szezonban a csapat bejutott a legjobb négy közé, és a Sopron Basket történetének legnagyobb sikerét tavaly érte el, amikor szintén a Final Fourban ezüstérmet szerzett. A fantasztikus szakmai munka eredményeként az elmúlt szezonban olyan nagy múltú, világsztárokat is felvonultató együttesek otthonában is sikerült győzni, mint például a Dinamo Kurszk, a Galatasaray, a Fenerbahce, a Prague, a Riga vagy éppen a Salamanca. A Sopron Basket nemzetközi szereplései során az elmúlt években közel 40 európai városban öregbítette Sopron és Magyarország jó hírnevét. Sopron Magyarország egyik kosárlabda-fellegvára is, amelyet az is bizonyít, hogy akadémiai szinttel rendelkező női és férfi kosárlabda-egyesületeink vannak, és több mint 700 gyermek vesz részt napi szinten a kosárlabdautánpótlás-nevelésben. Büszkék lehetünk emellett kiemelkedő munkát végző kosárlabda-egyesületeinkre is, a Soproni Darazsakra, a Soproni Tigrisek sportegyesületre és kerekesszékes csapatukra, a SMAFC-ra, az SKC-ra és a Sportiskola csapataira. Tisztelt Képviselőtársaim! Köszönetemet fejezem ki a magyar kormánynak, hiszen támogatásával alapvetően alapjaiban teszi azt lehetővé, hogy ez a rangos esemény Sopronban megrendezésre kerülhessen. Köszönet Sopron Megyei Jogú Város Önkormányzatának és a Magyar Kosárlabda Szövetségnek is támogatásukért. Az Euroliga négyes döntőjében való szerepléshez a Sopron Basketnak, a lányoknak sok sikert kívánok. Hajrá, Sopron! Köszönöm szépen. [[Taps a kormánypártok soraiban.]]
Köszönjük szépen. Kérdezem, hogy a kormány nevében kíván-e valaki reflektálni. [[Jelzésre:]] Így aztán minthogy nem az utolsó napirend utáni felszólalásra kerül sor most, Z. Kárpát Dániel képviselő úr, a Jobbik képviselője: „Meddig még?” címmel mondja el felszólalását. Parancsoljon!
Tisztelt Elnök Úr! Tisztelt Ház! Az utóbbi években több alkalommal kértem időpontot a Bevándorlási és Állampolgársági Hivatalba most már kicsit más néven fut azóta , olyan adatkikérések kapcsán, amelyekből egyértelművé vált, hogy bár retorikai szinten a kormányzat igyekszik visszatartani, látszólag, a migrációs nyomást, a valóság mégsem ezt mutatja. Az utóbbi években tízezrével érkeztek ide vagy átvonulók, továbbhaladók, vagy oltalmazottak, vagy kötvényesek vagy azok családtagjai, és az őket érintő szűrés az esetek döntő többségében nem tekinthető elégségesnek.Az említett Bevándorlási és Menekültügyi Hivatal 2018-as adatai pedig teljesen egyértelműek, amelyek egy másfajta migrációs spirált világítanak meg. Tavaly ugyanis 111 ezer ember érkezett Magyarországra, közülük a munkavállalási szándékkal érkezők ez volt a hivatalos indoklásuk száma meghaladja a 60 ezer főt. Ha egy kicsit a folyamatok mögé nézünk, azt találjuk, hogy amikor egy ciklussal ezelőtt itt a parlamentben figyelmeztettem a kormánypárti képviselőket arra, hogy óriási veszélyt rejteget az a kormánypárti javaslat, amely multicégek számára könnyítené meg harmadik országokból vagy akár a harmadik világból a munkaerő importját, akkor a Jobbik frakciója le lett intve, mondván, hogy ez nem reális veszély, a valóság terében ilyennel nem kell számolni. A helyzet ehhez képest az, hogy a külföldi munkaerő behozatalát éppen a kormányzat tette vonzóvá. Már 2017 júniusában hatályba léptek ugyanis azok a törvények, amelyek nem EU-s állampolgárok számára bizonyos munkakörök betöltésének szándéka esetén mentességet biztosítanak 90 napra. Ki is alakult azóta az a gyakorlat, hogy ezek a multicégek idegen országból érkező munkaerőt gyakorlatilag 3 havonta rotálnak, 90 naponta megforgatnak. A kormány pedig egészen elképesztő módon külön forrásokat biztosított a külföldi toborzó kampányokhoz, miközben kettő fronton is beavatkozási kényszere állna fenn. Egyrészt nagyjából 600 ezerre teszi a Statisztikai Hivatal azoknak a számát, akik feketén vagy a szürkegazdaságban kerülnek foglalkoztatásra itthon. Az ő munkakörülményeik kifehérítése, tehát az ő szociális védelmük, ha úgy tetszik, azáltal, hogy tisztességes bért kaphatnak a tisztességes munkáért, egy átfogó nemzeti programmal igenis tartalékot rejtene magában. Mint ahogy az is, hogy az inaktív munkaerő sokszor ott található a magyar falvakban. Az én családom egy része Szabolcs-Szatmár-Bereg megyéből származik, tökéletesen látom, hogy a kistelepüléseken sokszor otthon van az inaktív munkaerő, mert a szakképzés nem felkészült az ő felkészítésükre a valódi piaci igényekhez, nincsen egy kollégiumi hálózat, nincs egy szociálislakás- vagy akár szolgálatilakás-hálózat, amely alkalmassá tehetné a körülményeket ahhoz, hogy ezek a falusi vagy kisvárosi fiatalok meg tudják állni a helyüket a munkaerőpiacon. Azt látjuk, hogy a kormányzat ezen létező problémák orvoslása helyett gyakorlatilag felerősítette, felgyorsította az idegen munkaerő importját, hiszen ugyanazt a kedvezményt, amit most gyakorlatilag egy-két héttel ezelőtt foganatosítottak a belorusz vendégmunkásokra való hajtás jegyében, 2017 decemberében az ukrán állampolgárok tekintetében már megadták, már létrejött az a módosítás. Azt is láthatjuk, hogy a kormányzati magyarázatok is elképesztők, hiszen szerintük nő a hazai versenyszektor munkaerő-kereslete, és folyamatosan emelkednek a bérek, ami statisztikailag lehet, hogy nominálisan igaz lenne, ha nemzetközi összevetéseket nem tennénk meg. Hiszen ha euróban megvizsgáljuk a magyarok bérét, azt látjuk, hogy még a regionális versenytársakhoz képest is elmarad ez a növekedés. Tehát miközben egy ilyen kilövés mutatható ki a régióban, Magyarországon azt látjuk, hogy összességében a magyar bérek még mindig nem elegendőek jellemzően a hazai lakhatási költségek fedezésére sem azok esetében, akik, mondjuk, albérleti díjakkal szembesülnek. Ahelyett, hogy a magyar fiatalok számára motivátorokkal kedvezőbb életlehetőségeket biztosítana a kormányzat; ahelyett, hogy azt a 600 ezer emlegetett magyar embert segítene kihozni a szürkegazdaságból; ahelyett, hogy az inaktív munkaerőből aktívat teremtene, és Magyarországot mozgásba hozná, idegen munkaerővel kapcsolatban tesz olyan könnyítéseket multicégek számára, amely multicégek nincsenek is rászorulva ezekre a könnyítésekre. Ha elfogadnak tőlünk egy tanácsot, akkor idegen munkaerő betelepítése helyett inkább ezeket a multicégeket vonják be a közteherviselés hatálya alá, tárgyalják újra a stratégiai szerződéseket, amelyeket ezekkel aláírtak. Érjék el a magyar munkabéreknek legalább a lassú felzárkóztatását; akár a Jobbik béruniós kezdeményezésének az átfogalmazásával, tegyék ezt a magukévá, de ne hagyják azt, hogy Magyarországról folyamatosan menjenek el az aktívak, a dolgozók, a tehetségesek, és folyamatosan özönöljenek be külföldiek, idegenek tízezrével idegen országokból, mert ez egy lakosságcseréhez vezet [[Az elnök a csengő megkocogtatásával jelzi az idő leteltét.]] és a kifosztó szivattyú felerősödéséhez, amelynek amúgy is évtizedek óta áldozatai vagyunk. Köszönöm a figyelmet. [[Taps a Jobbik soraiban.]]
Köszönöm szépen. Kérdezem a kormány képviselőjét, kíván-e reflektálni. [[Jelzésre:]] Nem.Tisztelt Országgyűlés! Így aztán tájékoztatom önöket, hogy a tavaszi ülésszak következő ülésére várhatóan 2019. április 1-jén kerül sor. Megköszönöm munkájukat, az ülést bezárom. Jó napot kívánok mindenkinek!